ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΑ**΄**

Τρίτη 16 Σεπτεμβρίου 2025

Αθήνα, σήμερα στις 16 Σεπτεμβρίου 2025, ημέρα Τρίτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Υγείας:

1. «Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης» και

2. «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας».

Τα νομοσχέδια ψηφίστηκαν στη διαρκή επιτροπή κατά πλειοψηφία, εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης αυτών των συμφωνιών και οι Κοινοβουλευτικοί Εκπρόσωποι, εφόσον το επιθυμούν, για δέκα λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η συζήτηση θα είναι ενιαία και για τις δύο συμφωνίες με διπλασιασμό του χρόνου ομιλίας. Η ψηφοφορία θα γίνει χωριστά για κάθε συμφωνία μετά το τέλος της συζήτησης. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο ειδικός αγορητής της ΝΙΚΗΣ, ο κ. Οικονομόπουλος.

Παρακαλώ, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στην προηγηθείσα συνεδρίαση της αρμόδιας επιτροπής για τις συζητήσεις του παρόντος δεχθήκαμε κάποια μομφή εκ μέρους του κυρίου Υπουργού επειδή αναφερθήκαμε σε ζητήματα αντισυνταγματικότητας.

Σύμφωνα με τον κύριο Υπουργό όλα είναι απλά: αν θέλουμε να συσφίξουμε τις σχέσεις μας με κάποια χώρα ή χώρες, αρκεί να συνάψουμε μνημόνια συνεργασίας σε όλο και πιο πολλούς τομείς. Εάν αυτό αρκούσε, δεν θα χρειαζόταν ούτε κύρωση ούτε ψηφοφορία στη Βουλή, θα είχαμε συνάψει ήδη χιλιάδες μνημόνια με σχεδόν όλες τις χώρες.

Όμως η απλοϊκή σκέψη επιπέδου νηπιαγωγείου που πρόβαλε ο κύριος Υπουργός δεν έχει καμία σχέση με την πραγματικότητα. Οποιαδήποτε διεθνής σύμβαση δεν είναι a priori επωφελής, απαιτούνται προϋποθέσεις για να είναι επωφελής και χρήσιμη και αυτές τις προϋποθέσεις διερευνά η Βουλή ως ο ισχυρότερος δημοκρατικός θεσμός σε μια δημοκρατική χώρα. Και μεταξύ αυτών που ελέγχει είναι και η συνταγματικότητα των όρων της κάθε διεθνούς συμφωνίας, διατηρώντας την εξουσία της ακύρωσής της, αν φυσικά διαφωνήσει.

Για τον λόγο αυτό προβλέπονται εκθέσεις ειδικών οργάνων και υπηρεσιών, συνήθως του Γενικού Λογιστηρίου του Κράτους, και όπως στην προκειμένη περίπτωση, και έκθεση του Υπουργού Οικονομικών. Αυτές οι εκθέσεις έχουν νόημα και ουσία, εφόσον υπάρχει έστω μια γενική εκτίμηση εύρους δαπανών. Εδώ όμως δεν υπάρχει καμία τέτοια εκτίμηση ή όριο ποσών.

Είναι κατανοητό πως δεν γίνεται αντιληπτή η σκοπιμότητα αυτής της διαδικασίας από την Κυβέρνηση της Νέας Δημοκρατίας, διότι πολλάκις έχει αποδείξει πόσο ενδιαφέρεται για τους θεσμούς και τη συνταγματικότητα των νομοθετημάτων της. Το είδαμε σε πολλές περιπτώσεις νόμων και πράξεων. Το βλέπουμε και από το πόσο ενδιαφέρεται για την τήρηση του Κανονισμού της Βουλής, για τα χρονικά πλαίσια των συζητήσεων στις επιτροπές που πλέον έχουν συμπιεστεί απαράδεκτα σε δύο την ίδια μέρα και σε αλλεπάλληλες συνεδριάσεις, τρεις σε δύο μέρες ή τέσσερις σε τρεις ημέρες, και από πολλά άλλα στοιχεία. Ας μην αναφερθούμε σε υποκλοπές και άλλα ζητήματα που δεν είναι του παρόντος.

Το προς κύρωση μνημόνιο κατανόησης είναι ένα γενικό και βασικό κείμενο όπου τίθενται ορισμένες αρχές συνεργασίας και για τον λόγο αυτό επιδέχεται πολλών αναγνώσεων εξαιτίας αυτής της σκόπιμης λιτότητας. Για να αποβεί επωφελές θα πρέπει να τεθούν ορισμένα όρια σε όσα προβλέπονται σε αυτό. Κατ’ αρχάς, όρια δαπανών, δεύτερον επιχειρηματική διάσταση, θα μπορούσε να αποσυνδεθεί από την επιστημονική ώστε να τύχει διαφορετικής επεξεργασίας η καθεμία και να συμπληρωθεί με τις δέουσες προβλέψεις για την περίπτωση.

Είναι ευνόητο ότι στις επιστημονικές συνεργασίες κανείς δεν έχει αντίρρηση επί της αρχής. Είναι καλό να επιδιώκουμε και με την Αίγυπτο και με την Κύπρο τη διεύρυνση τέτοιων συνεργασιών, όμως πρέπει να υπάρχει διαφάνεια και τήρηση αρχών στην υλοποίησή τους.

Παραδείγματος χάριν, στο υπό κύρωση μνημόνιο είναι θετικό το ότι δηλώνεται ρητά ότι αφορά τη θέσπιση ενιαίων κανόνων και ότι δεν συνεπάγεται εμπορικές σχέσεις. Αυτό δηλώνεται ήδη από την πρώτη παράγραφο ώστε να αποσαφηνιστεί ότι το περιεχόμενο είναι κυρίως επιστημονικό. Όμως δεν αποκλείεται η ιδιωτική δραστηριότητα εξ αυτής της δήλωσης και μόνο, διότι ο ιδιωτικός τομέας εμπλέκεται παντού, ακόμη και στην επιστημονική κατάρτιση. Για τον ίδιο λόγο και η παράγραφος 2 είναι θετική και αποδεκτή επί της αρχής, καθώς και οι διαδικαστικές παράγραφοι 5 και 7 ως 12.

Έτσι στην παράγραφο 3 που περιγράφεται το πεδίο συνεργασίας δεν έχουμε καμία διαφωνία στους τομείς 1 ως 8 οι οποίοι αφορούν αμιγώς ή σχεδόν αμιγώς επιστημονικά ζητήματα όπως, πρώτον, ανάπτυξη συστημάτων υγείας και εφαρμογή νέων τεχνολογιών, δεύτερον, μεθοδολογίες για τον προγραμματισμό, την εφαρμογή και την παρακολούθηση των υπηρεσιών υγειονομικής περίθαλψης, τρίτον, ανταλλαγή εμπειρογνωμόνων σε ιατρικές ειδικότητες και επιστημονικά πρωτόκολλα, τέταρτον, ανταλλαγή πληροφοριών και εμπειρογνωμοσύνης στην ψηφιοποίηση της υγείας, πέμπτον, προώθηση της επιστημονικής έρευνας στην υγεία, έκτον, ορθοπεδική και πλαστική χειρουργική, έβδομον, εκπαίδευση στη μεταμόσχευση μικρο-οργάνων και όγδοον, έγκαιρη ανίχνευση και διαχείριση του καρκίνου.

Από αυτά τα οκτώ μόνο το πεδίο 4 για την ανταλλαγή πληροφοριών και εμπειρογνωμοσύνης στην ψηφιοποίηση της υγείας προκαλεί ερωτηματικά, επειδή δεν διευκρινίζεται το είδος ή τα είδη των πληροφοριών. Θα είναι δεδομένα στατιστικά και νομιμοποιημένα ή και προσωποποιημένα με τη συναίνεση ή όχι των ασθενών; Τόσο τα μεν όσο και τα δε έχουν αξία για την εκτίμηση της επιτυχίας θεραπευτικών πρωτοκόλλων και σκευασμάτων.

Αν δεν υπάρξει πρόβλεψη διαχωρισμού των δεδομένων και ακριβής περιγραφή, ανοίγεται γενικό πεδίο δυνητικής συστηματικής παραβίασης του Γενικού Κώδικα Προστασίας Δεδομένων. Δεν θα πρέπει να γίνει κάτι τέτοιο σε καμία περίπτωση.

Ομοίως, ο τομέας 9 αφορά επενδύσεις στην υγεία. Για τον λόγο αυτό προτείνουμε τον διαχωρισμό των δύο εννοιών και δραστηριοτήτων. Οι επενδύσεις θα μπορούσαν να ρυθμίζονται με ιδιαίτερο μνημόνιο συνεργασίας ώστε να μην εμπλέκονται με επιστημονικές διαδικασίες ανταλλαγής γνώσης.

Οι επιστημονικές δραστηριότητες μπορούν να εγκριθούν πιο εύκολα και αφορούν μικρότερα κόστη, ενώ οι επενδύσεις έχουν απεριόριστο εύρος δυνητικού κόστους. Επενδύσεις είναι και η δημιουργία δομών αλλά και η παραγωγή φαρμάκων και γενικά κάθε σκευάσματος και ιατροφαρμακευτικού υλικού με κόστη εκατομμυρίων.

Τα υπόλοιπα πεδία που χρειάζονται ειδική ρύθμιση είναι τα 10 έως 13, δηλαδή το πεδίο 10, συνεργασία στους τομείς εκπαίδευσης στη δημόσια υγεία, ιατρικούς τομείς, ψηφιακή υγεία, σε συντονισμό με τις αρμόδιες αρχές των τριών χωρών, λόγω της συμπερίληψης της ψηφιακής υγείας, που περιλαμβάνει και προσωπικά δεδομένα των ασθενών.

Επίσης, το πεδίο 11, συνεργασία στον τομέα επιδημιολογικών μελετών και της έρευνας που σχετίζονται με τη γονιδιακή θεραπεία, τα βλαστοκύτταρα, τη βιοτεχνολογική νανοτεχνολογία και τη βιολογική μηχανική. Το πεδίο αυτό αφορά τεχνολογίες αιχμής που ελάχιστοι από εμάς εντός της Βουλής γνωρίζουν τη σημασία τους και τις δυνατότητές τους αλλά και τους κινδύνους που συνεπάγονται.

Για τη Νίκη, αυτά τα ζητήματα απαιτούν ειδική και μάλιστα πολύ ειδική ρύθμιση, ώστε να μην παραβιάζονται οι ηθικές αρχές ως προς τον σεβασμό του προσώπου τους, διότι στο ερευνητικό τους πεδίο μπορεί να συμπεριλαμβάνονται και να διεξάγονται πειράματα που περιλαμβάνουν και κλωνοποιήσεις ανθρώπινων κυττάρων. Συνεπώς, δεν μπορεί με ένα μνημόνιο αόριστο ως προς τις λεπτομέρειες να επιτρέπονται τέτοιου είδους συνεργασίες.

Ανάλογα ισχύουν για το πεδίο 12, συνεργασία στον τομέα της τεχνητής νοημοσύνης, της ανάλυσης δεδομένων και του Διαδικτύου των Ιατρικών Πραγμάτων, των ρομποτικών καινοτομιών και του ψηφιακού μετασχηματισμού, σε όλους τους τομείς της υγειονομικής περίθαλψης.

Για το πεδίο 13, ανάπτυξη και υποστήριξη ηλεκτρονικών προγραμμάτων που σχετίζονται με συστήματα επιτήρησης βάσει δεικτών και συμβάντων, και για το πεδίο 15, που αφορά σε συνεργασίες συντονισμού και υποστήριξης με στόχο την αντιμετώπιση μεταδοτικών και μη μεταδοτικών ασθενειών, οι διατυπώσεις είναι αρκούντως αόριστες, ώστε να μην μπορεί να αποκλειστεί η κατάχρηση κάποιων τεχνολογιών.

Ο ιδιωτικός τομέας δεν μπορεί να ελεγχθεί ή να συμμετέχει σε ανάλογες έρευνες, αν δεν υπάρξουν ασφαλιστικές δικλίδες για την κάθε συνεργασία σε τέτοιους τομείς. Αυτές πρέπει να προσδιορίζουν τουλάχιστον τα δικαιώματα πρόσβασης σε δεδομένα, καθώς και τα δικαιώματα χρήσης των ερευνητικών αποτελεσμάτων.

Ως προς τη δεύτερη συμφωνία, που αφορά την Κύπρο, και εκεί λείπουν παντελώς στοιχεία δαπανών ή εκτιμήσεις. Αν και το αντικείμενο διαφέρει, επειδή αφορά αμοιβαιότητα στην αναγνώριση σπουδών και ρύθμιση επάρκειας φαρμάκων, μόνο ως προς το δεύτερο σκέλος θα μπορούσε να προκαλέσει επιφυλάξεις.

Στο πρώτο μέρος είναι αρνητικό το ότι οι τίτλοι που απονέμουν οι ιδιωτικοί φορείς μπορεί να συμπεριλαμβάνουν συγκεκριμένους ιατρικούς τίτλους στην Κύπρο, αλλά είναι αναπόφευκτη αυτή η έμμεση διείσδυση του ιδιωτικού τομέα στο δημόσιο, διότι υπάρχει η ευρωπαϊκή νομοθεσία που δεν προστατεύει επαρκώς τα δημόσια πανεπιστήμια. Θα θέλαμε μια στενότερη συνεργασία των δημοσίων φορέων μεταξύ των δύο κρατών, χωρίς εμπλοκή των ιδιωτικών, ώστε να μην παρακάμπτεται έμμεσα το άρθρο 16 του ελληνικού Συντάγματος μέσω της εκπαίδευσης ή συμπλήρωσης εκπαίδευσης στην Κύπρο.

Στο δεύτερο μέρος όμως δεν καθορίζονται οι ρυθμίσεις για ελέγχους επάρκειας ή για προμήθειες υποχρεωτικές ή ποσοστά προμηθειών, τρόποι συνεργασίας και αμοιβές μεσαζόντων κ.λπ.. Οπότε κι εδώ υπάρχει το ίδιο πρόβλημα της αοριστίας των δαπανών.

Θα ήθελα να αναφερθώ λεπτομερέστερα στο πεδίο 9, που αφορά τις επενδύσεις στον τομέα υγείας. Δεν είμαστε αντίθετοι σε καμία επένδυση και σε καμία συνεργασία στον τομέα των επενδύσεων, ιδίως δε στις αμοιβαίες επενδύσεις σε όλους τους τομείς, αλλά και στον τομέα υγείας με τις φίλες χώρες.

Όμως πρέπει να γνωρίζουμε τι θέλουμε να κάνουμε και πώς θα το κάνουμε. Δεν είναι αποδεκτό να παρεμβάλλονται σε ένα μνημόνιο, που τιτλοφορείται «μνημόνιο σχετικά με τη συνεργασία στους διάφορους τομείς της υγειονομικής περίθαλψης», στοιχεία της ιδιωτικής πρωτοβουλίας σε τεχνολογίες αιχμής. Οι όροι και οι προϋποθέσεις συνεργασιών σε αυτά τα δύο γενικά πεδία είναι τελείως διαφορετικοί.

Δεν μπορεί, επομένως, για χάρη του, εντός γενικού πεδίου της επιστήμης, να εγκρίνεται μνημόνιο κατανόησης που να περιλαμβάνει επενδύσεις αορίστου ύψους και αορίστου επενδυτή στην υγεία. Ο αποκλεισμός της εμπορικής δραστηριότητας που υπάρχει στην αρχή δεν επαρκεί για να συμπεριλάβει όλες τις ιδιωτικές δραστηριότητες, όπως είναι οι οικοδομικές, χρηματοοικονομικές, τεχνικές και άλλες.

Η επαφή του δημοσίου με τον ιδιωτικό τομέα πρέπει να γίνεται με σεβασμό του δημοσίου συμφέροντος. Η αοριστία δεν προστατεύει το δημόσιο συμφέρον σε καμία περίπτωση, διότι το δημόσιο μπορεί να ενεργεί σύμφωνα με τα προβλεπόμενα, ενώ ο ιδιωτικός τομέας με ό,τι δεν απαγορεύεται. Δηλαδή το κενό νόμου, όπως είναι και η αοριστία εν μέρει, ευνοεί τον ιδιωτικό τομέα και είναι πεδίο ανεξέλεγκτης ανάπτυξής του, όπου θα ευνοηθούν ισχυρότεροι παράγοντες, που σχηματίζουν καρτέλ και ομάδες συμφερόντων πολύ ισχυρές, τόσο ισχυρές ώστε να διαμορφώνουν ενίοτε και τη νομοθεσία.

Ευελπιστούμε να αποκατασταθούν αυτά τα προβλήματα με αναθεώρηση των διεθνών συμφωνιών των μνημονίων προς την ορθή κατεύθυνση, που δεν είναι άλλη από εκείνη της διαφάνειας και του δημοκρατικού ελέγχου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο ειδικός αγορητής από τη Νέα Αριστερά κ. Οζγκιούρ Φερχάτ. Ο ειδικός αγορητής της Πλεύσης Ελευθερίας θα μιλήσει λίγο αργότερα.

Κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι δύο διεθνείς συμφωνίες, η μία μεταξύ Ελλάδας-Κύπρου και Αιγύπτου και η τροποποιητική συμφωνία μεταξύ Ελλάδας και Κύπρου, που συζητούμε σήμερα, δεν είναι απλώς τυπικά νομικά κείμενα. Αγγίζουν έναν τομέα που βρίσκεται στον πυρήνα του κοινωνικού κράτους, τη δημόσια υγεία, και κανείς δεν μπορεί να είναι αντίθετος με την ενίσχυση της αλληλεγγύης στον ευαίσθητο τομέα της υγείας.

Από τη σκοπιά μας λέμε καθαρά ότι οι διεθνείς συνεργασίες είναι πολύτιμες, ιδίως σε μια εποχή πανδημιών, περιβαλλοντικών κρίσεων και τεχνολογικών αλλαγών. Η ενίσχυση της περιφερειακής συνεργασίας στην υγεία συμβάλλει στη γεωπολιτική σταθερότητα και στη δημιουργία δικτύων συνεργασίας σε έναν ιδιαίτερα κρίσιμο τομέα.

Οφείλουμε όμως να δούμε καθαρά και τις αντιφάσεις που εμπεριέχουν, γιατί θα έχουν αξία μόνο αν ενισχύεται ο δημόσιος χαρακτήρας των συστημάτων υγείας και αν διασφαλίζεται η ισότιμη πρόσβαση για όλους τους πολίτες. Σταθεροί στο αξιακό μας σύστημα ότι η υγεία δεν είναι εμπόρευμα αλλά θεμελιώδες κοινωνικό δικαίωμα, το οποίο πρέπει να εξασφαλίζεται ισότιμα και δωρεάν για όλους, πιστεύουμε ότι κάθε διεθνής συνεργασία μπορεί να αποδειχθεί χρήσιμη μόνο στον βαθμό που θωρακίζει την πρόσβαση όλων των πολιτών σε ποιοτικές υπηρεσίες και που υπηρετεί το κοινό καλό.

Είναι επίσης σαφές ότι οι συμφωνίες αυτές δεν κινούνται σε κενό αέρος. Έρχονται σε μια περίοδο πολεμικών εντάσεων στη Μέση Ανατολή και στην Ουκρανία, με τον ελληνικό λαό να πληρώνει ακριβά την πολεμική οικονομία. Ούτε η υγεία ούτε οι διεθνείς συνεργασίες μπορούν να υπηρετούν τέτοιες σκοπιμότητες.

Για εμάς η μόνη σταθερή πυξίδα είναι το διεθνές δίκαιο, η ειρήνη και η φιλία των λαών. Πιστεύουμε ότι η ειρήνη, η αλληλεγγύη και η κοινή αντιμετώπιση των μεγάλων υγειονομικών προκλήσεων είναι ο δρόμος που πρέπει να ακολουθήσουμε και δεν συμφωνούμε σε καμία των περιπτώσεων με τον τρόπο με τον οποίο μας έβαλε ο Υπουργός στην Επιτροπή ότι αυτές οι κυρώσεις πρέπει να διασφαλίζονται από τη δική μας τη Βουλή για άλλους λόγους εξωτερικής πολιτικής.

Θα σταθούμε στην ειρήνη και στην αλληλεγγύη, καθώς στη γειτονιά μας συντελείται μια γενοκτονία στην πιο βάρβαρη μορφή που έχει βιώσει ο πολιτισμός μας μετά τον Β΄ Παγκόσμιο Πόλεμο και ως Κυβέρνηση δεν έχετε αρθρώσει μια λέξη, ούτε καν τώρα που στο Ευρωπαϊκό Κοινοβούλιο και κάτω από την πίεση της κοινής γνώμης και των λαϊκών κινητοποιήσεων εγκρίθηκε ψήφισμα που καλεί όλα τα θεσμικά όργανα της Ευρωπαϊκής Ένωσης και τα κράτη μέλη να λάβουν διπλωματικά μέτρα για να διασφαλίσουν δεσμεύσεις για μια λύση.

Οι ενστάσεις μας όμως προκύπτουν και από την εμπειρία μας, καθώς πολλές φορές τέτοιες συμφωνίες μένουν στα χαρτιά ή μετατρέπονται σε όχημα για νέες ιδιωτικοποιήσεις και εμπορευματοποίηση. Αρχικά, όπως τονίσαμε και στις Επιτροπές, αναρωτιόμαστε ποιο είναι το σχέδιο χρηματοδότησης για να εφαρμοστούν όλα όσα προβλέπονται. Ποιο είναι το χρονοδιάγραμμα; Γιατί χωρίς σαφή πρόβλεψη πόρων και μηχανισμό αξιολόγησης κινδυνεύουμε να δημιουργήσουμε ένα άδειο κέλυφος καλών προθέσεων.

Στεκόμαστε ιδιαίτερα στη δημοκρατική διάσταση. Οι πολίτες έχουν δικαίωμα να γνωρίζουν τι αποδίδουν αυτές οι συμφωνίες. Γι’ αυτό ζητάμε καθιέρωση ετήσιων δημόσιων εκθέσεων προόδου στη Βουλή, πλήρη διαφάνεια στις προμήθειες, στις κοινές δράσεις και στην εκπαίδευση, συμμετοχή της κοινωνίας των πολιτών στη διαμόρφωση των προτεραιοτήτων. Μόνο έτσι οι συμφωνίες αυτές θα έχουν πραγματικό αντίκτυπο και δεν θα αποτελούν άλλο ένα κεφάλαιο αδιαφάνειας και πελατειακών σχέσεων.

Επιπλέον, ανησυχούμε για τη διείσδυση επιχειρηματικών συμφερόντων στον τομέα της υγείας. Οι αναφορές σε επενδύσεις, σε ΣΔΙΤ και στη στήριξη της φαρμακοβιομηχανίας δείχνουν μια κατεύθυνση: περισσότερη εμπορευματοποίηση, περισσότερη ιδιωτικοποίηση, ακόμα και στην εξειδίκευση, και περισσότερες ιδιωτικές πληρωμές από τους ασθενείς.

Αυτή είναι η πραγματικότητα που βιώνουμε ήδη στο Εθνικό Σύστημα Υγείας: Ελλείψεις προσωπικού, υποχρηματοδότηση, κλίνες που κλείνουν, κλινικές που κλείνουν, νοσοκομεία που καταρρέουν, εξοπλισμός παροπλισμένος.

Για τα αποτελέσματα των παρεμβάσεών σας στο δημόσιο σύστημα υγείας, είναι άκρως αποκαλυπτική η πρόσφατη έκθεση της ΠΟΕΔΗΝ για τα νοσοκομεία της βόρειας Ελλάδας, στην οποία αποτυπώνονται όσα προανέφερα. Τα μετρήσιμα στοιχεία που κατατίθενται αναλυτικά στην έκθεση, καταδεικνύουν την πολιτική σας επιλογή, που δεν είναι άλλη από τη διάλυση του δημόσιου συστήματος υγείας και την ενίσχυση του ιδιωτικού τομέα υγείας που απολαμβάνει προνόμια.

Όμως, το τελευταίο περιστατικό έρχεται και καταρρίπτει αυτό το αφήγημα με το δυστύχημα στη Μύκονο. Ήρθε να επιβεβαιώσει αυτό που χρόνια σας φωνάζουμε και ουσιαστικά δικαιώνει το πάγιο αίτημα για ένα δημόσιο σύστημα υγείας. Τα δύσκολα και απαιτητικά περιστατικά αντιμετωπίζονται μόνο στις δημόσιες δομές υγείας, εκεί που ο ιδιωτικός τομέας αποχωρεί, όπως ακριβώς έγινε και με την πανδημία.

Και μιας και αναφέρουμε το δημόσιο σύστημα υγείας και από τη στιγμή που στην Επιτροπή ο Υπουργός αναφέρθηκε εκτενώς στην ψηφιακή αναβάθμιση, θα θέλαμε και απαντήσεις σε άλλα, σπουδαία και σημαντικά. Αρχικά -πολλές φορές λέτε ότι αυτές είναι λεπτομέρειες- θα αναφερθώ στον αγωγό νερού που έσπασε μέσα σε θάλαμο νοσηλείας στην καρδιολογική κλινική του Πανεπιστημιακού Γενικού Νοσοκομείου Ηρακλείου, με αποτέλεσμα να τραυματιστεί ασθενής. Δηλαδή, ο ασθενής πηγαίνει στο νοσοκομείο για περίθαλψη, για υγεία και τραυματίζεται περαιτέρω.

Προσωπικά θεωρώ ότι οφείλεται σε ελλιπή συντήρηση, λάθος πολιτικές δικές σας, λόγω μειωμένου προϋπολογισμού, λόγω του ότι δεν έχετε ενσυναίσθηση για το δημόσιο σύστημα υγείας, όπως συμβαίνει και με τα ασανσέρ, με τις εκρήξεις, με τους σοβάδες που πέφτουν στα κεφάλια των ασθενών, με πλημμελώς συντηρημένα μηχανήματα.

Θα προσθέσω ένα ακόμα πολύ σοβαρό γεγονός, την εξάπλωση του μύκητα candida auris που είναι πολύ επικίνδυνος για τους ασθενείς και τη δημόσια υγεία. Σύμφωνα με την έκθεση του ECDC η χώρα μας είναι στη δεύτερη θέση κρουσμάτων μετά την Ισπανία. Το ιδιαίτερα ανησυχητικό όμως είναι ότι ενώ στις άλλες χώρες της Ευρωπαϊκής Ένωσης εμφανίστηκε από το 2013 και μέσα στη δεκαετία σε άλλες περιορίστηκε και σε άλλες, όπως η Ισπανία, η Ιταλία και η Ρουμανία έγινε ενδημικός, στην Ελλάδα έγινε ενδημικός μέσα σε πέντε χρόνια από το 2009. Και παρουσιάζει πολύ χαρακτηριστική εξέλιξη, αφού ανά έτος έχουν αναφερθεί: Το 2019 τρία κρούσματα, το 2020 είκοσι κρούσματα, του 2021 πενήντα οκτώ κρούσματα, το 2022 τριακόσια είκοσι επτά κρούσματα και το 2023 τετρακόσια πενήντα ένα κρούσματα.

Μάλιστα, στην αναφορά του ECDC για τη χώρα μας, επισημαίνεται πως κατά την επίσκεψη κλιμακίου του Ευρωπαϊκού Κέντρου, στην Ελλάδα τον Απρίλιο του 2024, διαπιστώθηκε ότι ο μύκητας είχε εξαπλωθεί σε όλο το σύστημα υγείας με εκατοντάδες κρούσματα σε πολλά νοσοκομεία.

Προσωπικά θεωρώ ότι βασική αιτία είναι η εγκατάλειψη του δημόσιου συστήματος υγείας. Από εκεί ξεκινούν όλα και εκεί τελειώνουν όλα. Φωνάζουμε τα τελευταία έξι χρόνια ότι οι πολιτικές σας επιλογές έχουν οδηγήσει το ΕΣΥ σε κατάρρευση. Δυστυχώς, τα αποτελέσματα της πολιτικής σας τα βιώνουν οι υγειονομικοί, οι ασθενείς και οι συμπολίτες μας με τον χειρότερο τρόπο.

Θα αναφερθώ και στην πρόσφατη επίσκεψη της Αναπληρώτριας Υπουργού Υγείας στα ορεινά χωριά της Ξάνθης, της Ροδόπης, του Έβρου, η οποία κυρία Υπουργός τι μας είπε; Ότι η πολιτεία άργησε σαράντα χρόνια. Η κυρία Υπουργός περιορίστηκε σε επικοινωνιακό επίπεδο, γιατί παρά τις διακηρύξεις για ενίσχυση, πρόληψη και ισότιμη πρόσβαση στις υπηρεσίες υγείας, δεν παρουσιάστηκαν συγκεκριμένα χρονοδιαγράμματα και δεσμεύσεις χρηματοδότησης. Απλώς υπήρξε μια επίσκεψη για το επικοινωνιακό κομμάτι. Αν αναλογιστεί κανείς ότι ο ορεινός οικισμός Μυρτίσκης που πήγε η κυρία Υπουργός, απέχει 55 χιλιόμετρα με έναν δύσβατο δρόμο που κλείνει τον χειμώνα και δεν υπάρχει ασθενοφόρο, δεν υπάρχει γιατρός, δεν υπάρχει καμία εξυγίανση του δημόσιου συστήματος υγείας από εσάς, αυτό καταλαβαίνουμε όλοι μας ότι δεν μπορεί παρά να είναι ένα επικοινωνιακό τέχνασμα για να δείξετε ότι κάτι κάνετε.

Να πούμε λίγο πως έχει η κατάσταση; Τα κέντρα υγείας και τα περιφερειακά ιατρεία ουσιαστικά δεν λειτουργούν, λόγω υποστελέχωσης και η μόνη δυνατότητα που έχουν είναι η συνταγογράφηση και η απλή εξέταση του ασθενούς. Τα ασθενοφόρα είναι παροπλισμένα. Σε πολλές περιοχές δεν υπάρχουν ασθενοφόρα. Στα ασθενοφόρα σας δεν υπάρχουν τα κατάλληλα αναλώσιμα, είτε γιατί δεν υπάρχουν πληρώματα είτε γιατί δεν επαρκεί ο προϋπολογισμός για τα απαραίτητα ανταλλακτικά. Οι πολίτες αναγκάζονται να διανύσουν χιλιόμετρα σε αντίξοες συνθήκες για να φτάσουν σε δομές υγείας. Όσο για τις κινητές μονάδες υγείας η Κυβέρνηση τις έχει απαξιώσει και δεν έχει προχωρήσει σε ουσιαστική ενίσχυση και στήριξή τους.

Ενδεικτικά θα αναφέρω κάποια στοιχεία: Περιορισμένη χρηματοδότηση και ανεπαρκείς πόροι για κάλυψη εξόδων προσωπικού, μετακίνησης και εξοπλισμού. Έλλειψη προσωπικού και αδυναμία στελέχωσης με επαρκή αριθμό γιατρών, νοσηλευτών και διοικητικό προσωπικό. Ανεπαρκής τεχνολογική υποστήριξη και ελλιπής εξοπλισμός για τηλεϊατρική και απομακρυσμένες διαγνώσεις.

Σίγουρα η κατάσταση ως έχει υπονομεύει το σημαντικό ρόλο των ΚΟΜΥ και σίγουρα δεν ακούσαμε συγκεκριμένες και στοχευμένες δεσμεύσεις από τη μεριά του Υπουργείου.

Κλείνοντας, στηρίζουμε την ιδέα της διεθνούς συνεργασίας στον τομέα της υγείας, με την προϋπόθεση ότι θα εφαρμοστεί με σεβασμό στο δημόσιο χαρακτήρα του ΕΣΥ, με πραγματική λογοδοσία και με στόχο την κοινωνική ωφέλεια. Δεν αποδεχόμαστε τη λογική που θέλει την υγεία πεδίο επενδύσεων και κερδοφορίας ούτε εξωτερικής πολιτικής του κ. Γεωργιάδη. Η υγεία είναι δικαίωμα και αυτό το δικαίωμα θα συνεχίσουμε να υπερασπιζόμαστε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε και για τη συνέπεια στον χρόνο.

Το λόγο έχει τώρα από την Ελληνική Λύση, η ειδική αγορήτρια, η κ. Αθανασίου.

Παρακαλώ, κυρία συνάδελφε.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κυρώνεται το Μνημόνιο Κατανόησης μεταξύ της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης. Το Μνημόνιο αυτό αποσκοπεί στην αμοιβαία συνεργασία μεταξύ των συμβαλλομένων μερών στον τομέα της υγειονομικής περίθαλψης.

Στο άρθρο 1 παράγραφος 2 προβλέπεται να ενισχυθεί η συνεργασία στους τομείς της δημόσιας υγείας της ιατρικής, της νοσηλευτικής και των ιατρικών επιστημών, με σκοπό το κοινό όφελος των συμβαλλομένων μερών στη βάση της αμοιβαιότητας. Η αιτιολογική έκθεση ορίζει ως στόχο τη βελτίωση και την υποστήριξη των συστημάτων υγείας και την αναβάθμιση του επιπέδου υγείας πολιτών τρίτων χωρών.

Ως προς την Κύπρο: Αφενός απέναντι μας έχουμε την Κύπρο, η οποία βρίσκεται εντός Ευρωπαϊκής Ένωσης ενώ αφετέρου η διάταξη φαίνεται ότι αφορά κυρίως τους Αιγύπτιους πολίτες που βρίσκονται στη χώρα μας, εκτός βέβαια αν το μνημόνιο καλύπτει τους πολίτες τρίτων χωρών, οι οποίοι διαμένουν εντός Κύπρου και Αιγύπτου.

Διερωτώμεθα: Ποιοι είναι οι πολίτες τρίτων χωρών; Πώς μπήκαν σε αυτές, με ποιες προϋποθέσεις και ποια κριτήρια διαμένουν μόνιμα είτε προσωρινά σε κάθε μία από τις δύο χώρες; Έχει ελέγξει κάποιος την είσοδό τους στην κάθε μια χώρα και με ποιες προϋποθέσεις διαμένουν και θα μπορούν να εξακολουθήσουν να διαμένουν εκεί;

Ας εξετάσουμε τα χαρακτηριστικά της κάθε χώρας από τις συμβαλλόμενες. Να αναλογιστούμε ότι αναφερόμαστε σε δύο χώρες με διαφορετικά χαρακτηριστικά η κάθε μία. Η μεν Κύπρος μέλος -όπως είπαμε- της Ευρωπαϊκής Ένωσης, έχει πληθυσμό ένα εκατομμύριο μόνιμους κατοίκους. Η αχανής Αίγυπτος έχει πληθυσμό εκατό εκατομμυρίων κατοίκων, δηλαδή εκατό φορές πολυπληθέστερη της Κύπρου.

Η έκταση της Αιγύπτου είναι τεράστια με αχανή όρια, η οποία πατά σε δύο ηπείρους. Πατά στην Αφρική, όπου βρίσκεται το κύριο εδαφικό της σκέλος και την Ασία στη Χερσόνησο Σινά. Το κύριο μέρος του πληθυσμού της μάλιστα, είναι συγκεντρωμένο σε πόλεις δεκάδων εκατομμυρίων κατοίκων με φοβερό συνωστισμό, ενώ ένα μεγάλο μέρος του πληθυσμού της είναι νομάδες.

Πώς μπορεί κανείς λοιπόν να καταγράψει επαρκώς στοιχεία είτε σε χαοτικές πόλεις με εκατομμύρια κατοίκων κάτω από το όριο της φτώχειας είτε σε νομάδες; Πώς μπορούν να καταγραφεί πόσοι και ποιοι μένουν, αλλά και πόσοι μπαίνουν και πόσοι βγαίνουν; Αυτό θα πρέπει να ληφθεί πολύ σοβαρά υπ’ όψιν από την ελληνική πλευρά.

Η παράγραφος 3 του άρθρου 1 περιγράφει τα πεδία συνεργασίας μεταξύ των συμβαλλομένων μερών. Αυτή η συνεργασία αφορά στην ανάπτυξη συστημάτων υγείας, στην εφαρμογή νέων τεχνολογιών, στην εφαρμογή και στην παρακολούθηση των υπηρεσιών υγειονομικής περίθαλψης, στην ανταλλαγή εμπειρογνωμόνων σε ιατρικές ειδικότητες και επιστημονικά πρωτόκολλα, στην ανταλλαγή πληροφοριών και γνώσεων εμπειρογνωμόνων στην ψηφιοποίηση της υγείας.

Επίσης, προχωράει και στην προώθηση της επιστημονικής έρευνας στην υγεία, στην ανάπτυξη συνεργασίας κοινών πρωτοβουλιών στην ορθοπεδική και την πλαστική χειρουργική, στην εκπαίδευση στη μεταμόσχευση μικρών οργάνων, στην έγκαιρη ανίχνευση του καρκίνου. Η Ελληνική Λύση θεωρεί ότι οι διατυπώσεις παραμένουν σε θεωρητικό επίπεδο και όχι σε πρακτικό.

Η παράγραφος 4 «μέσα συνεργασίας» αφορά στην ανταλλαγή εμπειρογνωμόνων και αντιπροσωπειών μεταξύ των συμβαλλόμενων κρατών, ανταλλαγή πληροφοριών σχετικών με εφαρμοζόμενες πρακτικές. Αφορά, επίσης, τη διεξαγωγή εκπαιδευτικών προγραμμάτων στη συνεργασία στους τομείς της ορθοπεδικής και της πλαστικής χειρουργικής κ.λπ. Γενικές και αόριστες περιγραφές, για τις οποίες ειδικά στην περίπτωση της Αιγύπτου οφείλουμε να είμαστε συγκρατημένοι και ουδέτεροι.

Η παράγραφος 5 προβλέπει ότι τα Μέρη μπορούν να συνάψουν σε επόμενο χρόνο λεπτομερείς συμφωνίες για οποιονδήποτε επιπλέον τομέα συνεργασίας με τον όρο του αμοιβαίου σεβασμού της ισχύουσας νομοθεσίας τους αλλά και των διεθνών συμβάσεων. Ως προς την Κύπρο, χώρα μέλος της Ευρωπαϊκής Ένωσης, οι νομοθεσίες μας διέπονται από το κοινοτικό δίκαιο, δεν ισχύει, όμως, αυτό και με την Αίγυπτο. Συνεπώς, σε περίπτωση ασυμφωνίας δικαίου θα απαιτηθεί περαιτέρω ερμηνεία του παρόντος καθώς και των μελλοντικών συμφωνιών.

Στην παράγραφο 6 «μεικτή επιτροπή» κάθε συμβαλλόμενο Μέρος εκπροσωπείται από ίσο αριθμό μελών. Ο σκοπός είναι η παρακολούθηση της εφαρμογής των διατάξεων του μνημονίου κατανόησης, καθώς και το να ξεπερνιούνται όλα τα εμπόδια. Ωστόσο πόσα θα είναι τα μέλη των Επιτροπών και ποια η επιβάρυνση του κρατικού προϋπολογισμού από τη λειτουργία, τις μετακινήσεις των μελών της και από λοιπά λειτουργικά έξοδα, αυτό δεν διασαφηνίζεται. Η Κυβέρνηση οφείλει εξηγήσεις. Δεν αρνείται κανείς ότι πρόκειται για απαραίτητες δαπάνες, ωστόσο αυτές θα πρέπει να ελέγχονται λεπτομερώς και να γίνονται προς τον σκοπό για τον οποίο προβλέπονται και μόνο για αυτόν.

Στην παράγραφο 10 «θέση σε ισχύ» προβλέπεται ότι το παρόν Μνημόνιο Κατανόησης θα μπαίνει σε ισχύ από την ημερομηνία της τελευταίας γραπτής γνωστοποίησης, με την οποία τα συμβαλλόμενα Μέρη ενημερώνουν ένα έκαστον για την ολοκλήρωση των εσωτερικών τους διαδικασιών. Η διάρκεια ισχύος είναι μονοετής και θα ανανεώνεται αυτόματα για ίσο χρονικό διάστημα, μέχρι τα Μέρη να επιλέξουν την ολοκλήρωσή τους.

Η Ελληνική Λύση φρονεί ότι είτε το να συνεχίσει, είτε το να παραταθεί η ισχύς, είτε το να ανανεωθεί η συμφωνία, δέον να είναι αντικείμενο των αρμόδιων Υπουργείων ή των Κοινοβουλευτικών Επιτροπών και η απόφαση να λαμβάνεται κατόπιν σχετικής ανεξάρτητης αξιολόγησης.

Έχουμε, λοιπόν, μια τυπική συμφωνία μεταξύ Ελλάδας-Κύπρου-Αιγύπτου στον τομέα της υγείας. Ως προς την Αίγυπτο, όμως, η Ελληνική Λύση θεωρεί ότι θα πρέπει να ληφθεί υπόψη και η εξωτερική πολιτική της πατρίδας μας. Έτσι όταν πριν από πέντε χρόνια οριοθετήθηκε η Αποκλειστική Οικονομική Ζώνη της Ελλάδας με την Αίγυπτο, η Ελληνική Λύση είχε διατυπώσει αντιρρήσεις όταν συμφωνήσατε να παραχωρήσετε το μεγαλύτερο ποσοστό της «Λεκάνης του Ηρόδοτου» στην Αίγυπτο. Εν συνεχεία οποιαδήποτε συνεργασία μεταξύ Ελλάδας-Κύπρου-Ισραήλ σε θέματα εθνικής άμυνας, ασφαλείας και γενικότερης συνεργασίας, θα ισχυροποιούσε τη θέση μας έναντι της Τουρκίας και της Λιβύης και εν γένει έναντι της Μέσης Ανατολής και στην Ανατολική Μεσόγειο.

Η συμμετοχή της Αιγύπτου σε τέτοιες συμφωνίες θα ενίσχυε αυτές τις συμφωνίες. Ωστόσο η Αίγυπτος επέλεξε να τηρήσει αμφιλεγόμενη στάση απέναντι στο τουρκολιβυκό Σύμφωνο και να εμπλακεί μαζί με την Τουρκία στην πολιτική κατάσταση της Λιβύης. Αυτή η στάση της Αιγύπτου μας καθιστά λίαν επιφυλακτικούς. Ας μην παραθεωρήσουμε, μάλιστα, ότι η Αίγυπτος εξακολουθεί να εξετάζει τις προτάσεις της Τουρκίας για συζητήσεις με αντικείμενο την οριοθέτηση ΑΟΖ μεταξύ των δύο χωρών, με υιοθέτηση των τουρκικών θέσεων περί «γαλάζιας πατρίδας», τα οποία δρουν σε βάρος της Ελληνικής ΑΟΖ. Γι’ αυτό η Ελληνική Λύση είναι και σε αυτό το σημείο επιφυλακτική.

Ως προς το δεύτερο Μνημόνιο επεξεργαζόμαστε, λοιπόν, την Κύρωση Τροποποιητικής Συμφωνίας της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας. Οι σχέσεις Ελλάδας και Κύπρου βασίζονται σε βαθιά ιστορικούς, πολιτιστικούς και εθνικούς δεσμούς, οι οποίες εκτείνονται και στη συνεργασία Ελλάδας-Κύπρου στον τομέα της δημόσιας υγείας, ειδικά μάλιστα τώρα που βρισκόμαστε σε μακρά περίοδο σοβαρών προκλήσεων στην πρόσβαση και στην ποιότητα των υπηρεσιών του ΕΣΥ, η οποία συνιστά πρόβλημα, το οποίο ελπίζουμε να μην φρενάρει τη συνεργασία των δύο χωρών.

Στο άρθρο 1, λοιπόν, με το ν.1794/1988, νομοθέτημα της αρχικής ως άνω Συμφωνίας, μεταξύ άλλων αναφέρεται ότι τα δύο συμβαλλόμενα Μέρη θα αναπτύξουν, θα προωθήσουν και θα ενθαρρύνουν τη συνεργασία στον τομέα της ανταλλαγής πληροφοριών και εμπειριών σχετικά με ιατρικά θέματα, σε θέματα άσκησης ιατρικών και παραϊατρικών επαγγελμάτων και γενικά σε θέματα δημόσιας υγείας.

Επίσης, προβλέπει ότι στα πλαίσια της ανταλλαγής εμπειριών και εντός των ορίων της σύμβασης αυτής τα συμβαλλόμενα Μέρη θα ανταλλάσσουν εμπειρογνώμονες, θα αλληλοενημερώνονται σε θέματα ιατρικής βιβλιογραφίας και άλλου ενημερωτικού υλικού σχετικά με την προστασία της υγείας.

Στο άρθρο 4 προστίθεται άρθρο που αναφέρει ότι η εκπαίδευση, η απόκτηση ειδικότητας ή εξειδίκευσης μπορούν να λαμβάνουν χώρα σε δημόσια νοσηλευτήρια της Κύπρου και σε κλινικές που έχουν αναγνωριστεί ειδικά για τον σκοπό αυτό από τα Υπουργεία Υγείας της Κύπρου και της Ελλάδας.

Είναι προφανές ότι χρειάζεται η άσκηση αυστηρής εποπτείας προς διασφάλιση της ομαλής λειτουργίας του Εθνικού Συστήματος Υγείας. Η συμμετοχή Κυπρίων γιατρών στο ΕΣΥ θα βοηθήσει στην αντιμετώπιση της μείωσης του ενεργού προσωπικού. Βέβαια η διαφορά στις αποδοχές των γιατρών Ελλάδας και Κύπρου είναι τεράστια. Άρα θεωρούμε πιθανότερο να φύγουν γιατροί από την Ελλάδα προς την Κύπρο, παρά να έρθουν Κύπριοι γιατροί στην Ελλάδα.

Σε αυτόν τον τομέα η Κυβέρνηση οφείλει να γνωστοποιήσει τι προτίθεται να κάνει για να φέρει πίσω τους γιατρούς, οι οποίοι κατά χιλιάδες έχουν φύγει στο εξωτερικό, μια και η Ελλάδα δεν τους δίνει παρά ψίχουλα. Επίσης, τι προτίθεται να κάνει για να κρατήσει στην Ελλάδα όσους γιατρούς έχουν απομείνει;

Στο άρθρο 5 «συνεργασία σε θέματα φαρμακευτικών προϊόντων - αντικατάσταση του άρθρου 4 της Συμφωνίας» σε Έλληνες και Κύπριους πολίτες οι οποίοι βρίσκονται ως προσωρινοί επισκέπτες οι Έλληνες στην Κύπρο και οι Κύπριοι στην Ελλάδα παρέχεται, αν παραστεί έκτακτη ανάγκη, δωρεάν ιατρική περίθαλψη από τα νοσοκομεία ή άλλα δημόσια νοσηλευτικά ιδρύματα της αντίστοιχης χώρας. Με αυτή την αντικατάσταση, λοιπόν, τα Υπουργεία Υγείας της Ελλάδας και της Κύπρου αντίστοιχα μπορούν να προμηθεύσουν ή και να προμηθευτούν φαρμακευτικά προϊόντα η μία στην άλλη χώρα, με την προϋπόθεση ότι υφίστανται επαρκή αποθέματα. Επίσης, ορίζεται ότι τα δύο Υπουργεία μπορούν να συνεργάζονται σε όλα τα επίπεδα που αφορούν τη φαρμακορύθμιση. Ας λάβουμε υπόψη μας, όμως, ότι η Ελλάδα αντιμετωπίζει σοβαρές ελλείψεις φαρμάκων και βεβαίως υφίσταται υποχρηματοδότηση του συστήματος υγείας με σοβαρό αντίκτυπο στην παροχή υπηρεσιών υγείας στους πολίτες.

Η παρούσα συμφωνία, λοιπόν, μπορεί να συμβάλει στη βελτίωση της λειτουργίας του ΕΣΥ. Κάθε διεθνής συνεργασία και ιδιαίτερα στον τομέα της δημόσιας υγείας πρέπει να διέπεται από αυστηρούς όρους, οι οποίοι θα ελέγχεται ότι τηρούνται αυστηρά. Το αν, λοιπόν, η παρούσα συμφωνία θα βοηθήσει τη λειτουργία του ΕΣΥ θα κριθεί εκ του αποτελέσματος.

Κλείνοντας, λοιπόν, θα ήθελα να πω ότι όλα καλά με τις συμβάσεις, αλλά ξεχάσαμε την Κύπρο για πάρα πολλά χρόνια και δεν καταλαβαίνω γιατί η Κυβέρνηση δεν κάνει κυρώσεις στη γείτονα και γιατί δεν ορίζει ΑΟΖ με την Κύπρο. Αυτό είναι σημαντικό και για τις δύο χώρες.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο ειδικός αγορητής από το Κομμουνιστικό Κόμμα Ελλάδος κ. Δελής.

Παρακαλώ, έχετε τον λόγο.

**ΙΩΑΝΝΗΣ ΔΕΛΗΣ:** Έχουμε, κυρίες και κύριοι, μία τριμερή συμφωνία μεταξύ της Ελλάδας, της Κύπρου και της Αιγύπτου για συνεργασία, όπως λέει ο τίτλος, σε διάφορους τομείς της υγειονομικής περίθαλψης και ήδη από το προοίμιο της συμφωνίας, όπου γίνεται ευθεία αναφορά σε στρατηγικές σχέσεις και στη λεγόμενη βιώσιμη ανάπτυξη, την καπιταλιστική εννοείται, των εθνικών οικονομιών γίνονται ξεκάθαροι και αποκαλυπτικοί οι στόχοι αυτής της συμφωνίας, ιδίως αν ληφθεί υπόψη η περίοδος στην οποία συνάπτεται η συγκεκριμένη. Μια περίοδος γενικευμένης πολεμικής οικονομίας και προετοιμασίας σε όλη την Ευρωπαϊκή Ένωση -και όχι μόνο-, μπροστά στις αναπόφευκτες ευρύτερες ιμπεριαλιστικές συγκρούσεις και σε αυτή ακριβώς τη βάση είναι που προωθούνται και οι όποιες επιμέρους συμφωνίες, συνεργασίες, συμμαχίες.

Τέτοιος είναι ο χαρακτήρας και της σημερινής συμφωνίας μεταξύ κρατών άλλωστε που βρίσκονται σε μια πορεία υλοποίησης μέτρων εμπορευματοποίησης της υγείας, εισαγωγής επιχειρηματικών κριτηρίων στη λειτουργία των δημόσιων νοσοκομείων, συνεχούς περιορισμού του δωρεάν βασικού πακέτου παροχών και βέβαια, της συνεχούς αύξησης των ιδιωτικών πληρωμών από τους ίδιους τους ασθενείς.

Από το προοίμιο ακόμα της συμφωνίας αναφέρονται τα κριτήρια της ευθύνης των τριών χωρών σε περιπτώσεις εκδήλωσης πανδημιών, φυσικών καταστροφών, ανθρωπιστικών κρίσεων και εθνικών και διεθνών καταστάσεων έκτακτης ανάγκης, όπως γράφεται. Αν αυτό δεν είναι πρόβλεψη συνεργασίας και προετοιμασίας στο πλαίσιο ενός ευρύτερου ιμπεριαλιστικού πολέμου και της αντίστοιχης προσαρμογής των μονάδων υγείας, τότε τι είναι; Είναι άλλωστε πολύ πρόσφατη και η κατεύθυνση που δόθηκε από το Υπουργείο Υγείας στη Γαλλία για τα νοσοκομεία να προσαρμοστούν άμεσα σε έκτακτες ανάγκες, φωτογραφίζοντας, βέβαια, την κατεύθυνση της περαιτέρω εμπλοκής της Γαλλίας, όπως και της Ευρωπαϊκής Ένωσης στον πόλεμο στην Ουκρανία ή όπου αλλού.

Πόση σχέση έχει όλο αυτό με την αναβάθμιση των υπηρεσιών υγείας για τους ίδιους τους λαούς, όπως και για τον λαό μας; Πόση σχέση; Με τον πόλεμο σχετίζεται, βέβαια και με τις αναδιαρθρώσεις που εμπορευματοποιούν την υγεία. Αυτό, άλλωστε, είναι και το πραγματικό περιεχόμενο της βιώσιμης ανάπτυξης, όπως και της λεγόμενης καθολικής κάλυψης των υγειονομικών αναγκών, που αναφέρονται πάλι στο προοίμιο, αφού στο κυρίως κείμενο της Συμφωνίας, στην τρίτη παράγραφο, ορίζεται ρητά ο στόχος της υλοποίησης επενδυτικών σχεδίων και οι συμπράξεις του δημόσιου και ιδιωτικού τομέα στην υγεία.

Ξεχωριστή θέση εδώ, βέβαια, έχουν οι επενδύσεις στον κλάδο του φαρμάκου, κάτι που αποτελεί προτεραιότητα για την περαιτέρω ανάπτυξη και κερδοφορία των καπιταλιστικών επιχειρήσεων του φαρμάκου, που είναι ήδη και αρκετά ανεπτυγμένες στα κράτη αυτά. Και τα φάρμακα, φυσικά, των φαρμακοβιομηχανιών τα πληρώνουν πανάκριβα οι ασθενείς.

Όμως και η ανταλλαγή τεχνογνωσίας και εμπειρίας για τις προωθούμενες μεταρρυθμίσεις στην υγεία έχουν μια κοινή στόχευση: Οι υπηρεσίες υγείας να έχουν όσο γίνεται πιο περιορισμένη επίπτωση στους κρατικούς προϋπολογισμούς, να κοστίζουν λιγότερο δηλαδή και ταυτόχρονα, να αποτελούν πεδίο επενδύσεων των επιχειρηματικών ομίλων που δραστηριοποιούνται στον τομέα της υγείας και στο φάρμακο.

Επιπλέον, όπως στην Ελλάδα αναπτύσσεται γοργά η λεγόμενη εταιρική ευθύνη στην υγεία, ως πεδίο βέβαια προώθησης της επιχειρηματικής δράσης και ενός δήθεν ανθρώπινου καπιταλισμού, αντίστοιχα, στην Αίγυπτο, η Mercedes, σε συνεργασία με το Καρδιολογικό Ίδρυμα Γιακούμπ διεισδύει με πολλαπλές στοχεύσεις στο εκεί σύστημα υγείας και ιδιαίτερα, στη δημιουργία Κέντρου Καρδιάς, καθώς από τον Ιούλιο του 2023 ανακοινώθηκε πως μια ομάδα επενδυτών σε συνεργασία με τους εκεί φορείς της Αιγύπτου εργάζεται και προγραμματίζει επένδυση με στόχο την ίδρυση της πρώτης Διεθνούς Ιατρικής Σχολής στην Αίγυπτο μαζί με Ιατρικό Κολέγιο, Κολλέγιο Φυσιοθεραπείας, Φυσικοθεραπείας και ένα Κολέγιο Νοσηλευτικής, τα πτυχία των οποίων για πρώτη φορά στην Αίγυπτο θα απονέμονται απευθείας από το Ηνωμένο Βασίλειο, δηλαδή ό,τι ακριβώς προωθείται και στην Ελλάδα με τα ιδιωτικά πανεπιστήμια και κολέγια και τα ήδη ανεπτυγμένα τέτοια στην Κύπρο.

Συνεπώς, αν κρίνουμε από την πορεία επιδείνωσης των όρων παροχής των υπηρεσιών υγείας στη χώρα μας, με την εμπορευματοποίηση και την επιχειρηματικότητα των δημόσιων μονάδων υγείας, τις τεράστιες ελλείψεις σε προσωπικό και τεχνολογία, την ενίσχυση του ιδιωτικού επιχειρηματικού τομέα, με την καθετοποίηση μάλιστα ολοένα πλέον όλων των τομέων δράσης του, δηλαδή επιχειρήσεις υγείας, ασφαλιστικές εταιρείες, εταιρείες προμήθειας ιατρικού εξοπλισμού, ιδιωτικά πανεπιστήμια κ.λπ., αντιλαμβανόμαστε τότε καθαρά το περιεχόμενο που έχουν οι διατυπώσεις της Συμφωνίας για την αλληλοϋποστήριξη και συνεργασία των τριών χωρών στην οικοδόμηση ενός ακόμα πιο αντιλαϊκού συστήματος υγείας και με την πρόβλεψη, μάλιστα, μιας απόλυτης μυστικότητας, όπως αναφέρεται χαρακτηριστικά στην παράγραφο 12 της Συμφωνίας.

Με βάση τα ανωτέρω, φυσικά, καταψηφίζουμε την τριμερή αυτή συμφωνία.

Η δεύτερη Συμφωνία με την Κύπρο, που αποτελεί τροποποίηση μιας αρχικής, προβλέπει συγκεκριμένα τη δυνατότητα για τα παιδιά και τις συζύγους Κυπρίων, Ελλήνων και υπηκόων κρατών της Ευρωπαϊκής Ένωσης να αποκτήσουν τίτλο ιατρικής ειδικότητας στην Ελλάδα, να αποκτήσουν τίτλο εξειδίκευσης στην Ελλάδα και όλοι οι παραπάνω να μπορούν να πραγματοποιήσουν πλήρως ή εν μέρει τον χρόνο της εξειδίκευσής τους στην Κύπρο.

Έχουμε τρεις παρατηρήσεις εδώ. Πρώτον, η επίκληση της αύξησης των ειδικευομένων που ισχυρίζεστε δεν έχει καμία ουσιαστική βάση και εκ των πραγμάτων, αλλά και με βάση τα ίδια τα μεγέθη που υπάρχουν στη χώρα μας.

Δεύτερον, είναι τελείως θεωρητική η πρόβλεψη για υλοποίηση των προγραμμάτων σπουδών για ειδικότητες στην Κύπρο αντίστοιχων με αυτά της Ελλάδας, αν ληφθεί υπ’ όψιν ότι στην Ελλάδα, τα προβλεπόμενα προγράμματα αντικειμενικά δεν μπορούν να τηρηθούν λόγω των τεράστιων ελλείψεων.

Το τρίτο που θέτουμε -και το έχουμε θέσει και στην Επιτροπή, ζητώντας από τον αρμόδιο Υπουργό να το ξεκαθαρίσει και το θεωρούμε, μάλιστα και ως κριτήριο για την ψήφο μας- είναι το σχετικό με την πρόβλεψη του χρόνου ειδίκευσης και αντίστοιχη εξειδίκευσης στην Κύπρο εκτός των δημόσιων νοσοκομείων.

Όπως αναφέρεται χαρακτηριστικά στο άρθρο 4, η εκπαίδευση για απόκτηση ειδικότητας ή εξειδίκευσης δύναται να λαμβάνει χώρα σε δημόσια νοσηλευτήρια ή άλλα ιατρικά ιδρύματα της Κύπρου και σε κλινικές. Αυτό αφορά μονάδες υγείας του ιδιωτικού τομέα;

Αν ισχύει αυτό, δηλαδή ότι θα δίνεται αυτή η δυνατότητα σε ιδιωτικές κλινικές ή σε αντίστοιχα εκπαιδευτικά ιδιωτικά κέντρα να δίνουν ειδικότητα ή εξειδίκευση, αυτό συνιστά στην ουσία απόπειρα, κύριε Υπουργέ, ανοίγματος της παροχής αντίστοιχου εκπαιδευτικού έργου από τις ιδιωτικές επιχειρήσεις της υγείας.

Θα μου πείτε, βέβαια, ότι αυτό εναρμονίζεται -και είναι αλήθεια- με την πολιτική και τη γενικότερη πολιτική της υγείας της Κυβέρνησης και της Ευρωπαϊκής Ένωσης, αλλά θέλουμε μια σαφή απάντηση ως προς αυτό.

Με βάση τα σημερινά δεδομένα, καταψηφίζουμε και τη δεύτερη Συμφωνία.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει ο ειδικός αγορητής από την Πλεύση Ελευθερίας, ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σε όλους!

Σήμερα εξετάζουμε δύο σημαντικά σχέδια νόμου του Υπουργείου Υγείας. Πρόκειται για Συμφωνίες που ξεπερνούν το τυπικό επίπεδο διεθνών κειμένων, αγγίζουν άμεσα την καθημερινότητα όλων των πολιτών, καθώς σχετίζονται με την πρόληψη, την περίθαλψη, την εκπαίδευση των γιατρών, την πρόσβαση στα φάρμακα και τη διασφάλιση ισχυρών συστημάτων υγείας.

Είναι γνωστό ότι οι παρεμβάσεις της Πλεύσης Ελευθερίας για το σύστημα υγείας, για το ΕΣΥ, είναι μεγάλες και πολλές και το βλέπουμε καθημερινά σε πολλά προβλήματα των πολιτών, που διαμαρτύρονται δικαίως και έντονα, αλλά και των γιατρών και των νοσηλευτών του ΕΚΑΒ. Δεν αρκούν μόνο τα μνημόνια συνεργασίας με άλλες χώρες, αλλά χρειάζεται ουσιαστική αναβάθμιση των δικών μας συστημάτων υγείας.

Σήμερα, λοιπόν, καλούμαστε να συζητήσουμε και να κυρώσουμε ένα Μνημόνιο Κατανόησης που υπογράφηκε τον Ιανουάριο στο Κάιρο ανάμεσα στην Ελλάδα, την Κύπρο και την Αίγυπτο και αφορά στη συνεργασία στους κρίσιμους τομείς της υγείας και της υγειονομικής περίθαλψης. Δεν είναι ένα τυπικό διπλωματικό κείμενο, αλλά ένα εργαλείο στρατηγικής συνεργασίας που έχει διπλή σημασία, γεωπολιτική και κοινωνική.

Πρώτα, ας δούμε τη γεωπολιτική. Η τριμερής συνεργασία έχει αποκτήσει τα τελευταία χρόνια χαρακτήρα πυλώνα σταθερότητας στην Ανατολική Μεσόγειο. Οι χώρες μας μοιράζονται κοινά συμφέροντα, κοινές προκλήσεις και κοινούς αγώνες. Το πεδίο της υγείας, που αγγίζει την καθημερινότητα κάθε πολίτη, έρχεται να προστεθεί σε μια αλυσίδα συνεργασιών που ήδη περιλαμβάνει την ενέργεια, την ασφάλεια, το περιβάλλον. Με αυτό το Μνημόνιο, η Ελλάδα κρατά τον ρόλο ως γέφυρα στην περιοχή και κατοχυρώνει τη θέση της ως στρατηγικός εταίρος.

Δεύτερον, ας σταθούμε στο κοινωνικό σκέλος. Η συνεργασία αυτή φέρνει προοπτικές για βελτιώσεις στο επίπεδο των υπηρεσιών υγείας και προβλέπει ανάπτυξη συστημάτων υγείας με αξιοποίηση των τεχνολογιών, κοινές δράσεις σε πρόληψη και φαρμακευτική περίθαλψη, ανταλλαγές επιστημόνων, γιατρών, νοσηλευτών, συνεργασία σε ψηφιακή υγεία, ηλεκτρονικούς φακέλους, προώθηση της επιστημονικής έρευνας και ανταλλαγή τεχνογνωσίας, στήριξη της φαρμακοβιομηχανίας και της βιομηχανίας ιατροτεχνολογικού εξοπλισμού. Δηλαδή, μιλάμε για ένα πλαίσιο που δεν μένει σε γενικότητες, αλλά στοχεύει σε συγκεκριμένες πρακτικές εφαρμογές.

Ας αναρωτηθούμε, όμως: Τι σημαίνουν όλα αυτά για τον Έλληνα πολίτη; Σημαίνουν πως η χώρα μας μπορεί να αντλήσει πολύτιμη εμπειρία από την Αίγυπτο, η οποία έχει αναπτύξει μεγάλα δίκτυα πρωτοβάθμιας φροντίδας και προγράμματα πρόληψης με πολλούς συμμετέχοντες, όπως στην ηπατίτιδα C. Σημαίνει ότι μπορούμε να συνεργαστούμε με την Κύπρο και να αξιοποιήσουμε την εμπειρία της στην ψηφιοποίηση του συστήματος υγείας και στη μείωση ανεκπλήρωτων αναγκών. Σημαίνει ότι μπορούμε να ενισχύσουμε το ΕΣΥ με νέες πρακτικές, με κοινές προμήθειες και με καλύτερη εκπαίδευση.

Δεν μπορούμε, βεβαίως, να αγνοήσουμε και τις ανησυχίες. Το ΕΣΥ έχει ήδη πληγεί βάναυσα από τη διαρροή επιστημόνων στο εξωτερικό. Πρέπει να διασφαλίσουμε πως η συνεργασία δεν θα μετατραπεί σε εργαλείο περαιτέρω αποδυνάμωση του προσωπικού μας. Επίσης, χρειάζεται θεσμική παρακολούθηση, διαφάνεια και λογοδοσία. Η πρόβλεψη για μικτή επιτροπή είναι ένα πρώτο βήμα, αλλά απαιτούμε ετήσιες εκθέσεις στη Βουλή, για να γνωρίζουμε τι προχωρά και τι μένει στα χαρτιά, γιατί υπάρχουν βασικοί κίνδυνοι, όπως ο κίνδυνος συνεργασίας να εξελιχθεί σε εξαγωγή ιατρικού προσωπικού από την Ελλάδα προς άλλες χώρες, χωρίς στρατηγικό σχεδιασμό για το ΕΣΥ.

Υπάρχουν επιφυλάξεις για εμπλοκή ιδιωτικού τομέα και για το αν αυτό θα υπονομεύσει τον δημόσιο χαρακτήρα της υγείας. Δεν υπάρχει σαφής πρόβλεψη για δημοσιοποίηση εκθέσεων προόδου και για λογοδοσία προς τη Βουλή. Και υπάρχει φόβος ότι η συμφωνία μπορεί να μείνει στα χαρτιά. Η εφαρμογή εξαρτάται από τη διαθεσιμότητα κεφαλαίων, άρα υπάρχει κίνδυνος να μην υλοποιηθεί επαρκώς αν δεν διατεθούν πόροι.

Εκφράζουμε τον φόβο ότι τέτοιες συνεργασίες εντάσσονται σε ευρύτερα γεωπολιτικά παιχνίδια που μπορεί να χρησιμοποιούν την υγεία ως εργαλείο πολιτικής και όχι καθαρά ως εργαλείο κοινωνικής πρόνοιας. Μην ξεχνάμε την πολιτική κατάσταση της Αιγύπτου αυτή τη στιγμή και τι καθεστώς έχει. Μην ξεχνάμε το τι γίνεται σήμερα στη γειτονιά μας με την απάνθρωπη γενοκτονία στη Γάζα.

Πώς θα διασφαλιστεί πως η συνεργασία αυτή δεν θα υπονομεύσει τον δημόσιο χαρακτήρα του ΕΣΥ; Πώς θα αποφευχθεί το φαινόμενο διαρροής επιστημονικού προσωπικού; Υπάρχει επαρκής πρόβλεψη για τη χρηματοδότηση και την αξιολόγηση των δράσεων; Η πανδημία μάς έδειξε ότι καμιά χώρα δεν μπορεί να σταθεί μόνη της μπροστά σε παγκόσμιες υγειονομικές προκλήσεις. Ο ιός δεν γνωρίζει σύνορα.

Το Μνημόνιο Κατανόησης μεταξύ της Ελλάδας, της Κύπρου και της Αιγύπτου είναι μια ευκαιρία να χτίσουμε γέφυρες, να ενισχύσουμε τα συστήματα μας, να φέρουμε πιο κοντά τους λαούς μας, να γίνουμε παράδειγμα συναδέλφωσης των λαών, ειδικά τώρα που επικρατεί αυτό το χάος. Η Ελλάδα πρέπει να μην είναι απλός παρατηρητής, αλλά πρωταγωνιστής στη διεθνή συνεργασία για την υγεία. Και χρέος μας είναι να συνδυάζουμε την εξωτερική μας πολιτική με την κοινωνική μας μέριμνα και να επενδύουμε στην ειρήνη και την πρόοδο, ακόμα και σε αυτήν την πολύπαθη ταραχώδη γειτονιά.

Το μνημόνιο αυτό πρέπει να αξιοποιηθεί με σοβαρότητα και με απόλυτο σεβασμό στο δημόσιο συμφέρον, γιατί στο τέλος της ημέρας -και για αυτό είμαστε επιφυλακτικοί- η επιτυχία του θα μετρηθεί, όχι στα διπλωματικά ανακοινωθέντα των χωρών, αλλά στην ποιότητα της ζωής των πολιτών.

Τώρα ως προς το δεύτερο μνημόνιο, συζητούμε την τροποποίηση της διμερούς συνεργασίας Ελλάδας και Κύπρου στον τομέα της δημόσιας υγείας που ξεκίνησε το 1987, ανανεώθηκε το 2011, και τώρα εκσυγχρονίζεται για να ανταποκριθεί στις ανάγκες της εποχής. Γιατί έχει σημασία, όμως, αυτή η κύρωση; Έχει διότι η Ελλάδα και η Κύπρος δεν είναι απλά δύο γειτονικά κράτη. Είμαστε δύο κράτη-αδέλφια και πρέπει να βροντοφωνάζουμε συνεχώς -και αυτό να μην το ξεχνάμε- για την κατοχή του ενός τρίτου της Κύπρου. Αυτό, δυστυχώς, ακόμα και οι νέοι μας το ξεχνάνε. Είναι δύο χώρες που μοιράζονται κοινή ιστορία, κοινή γλώσσα, κοινή μοίρα στην ανατολική Μεσόγειο.

Η συνεργασία στον τομέα της υγείας δεν είναι απλά ένα τεχνικό ζήτημα, είναι ένα ζήτημα στρατηγικό και πολιτικό. Τι προβλέπει αυτή η Συμφωνία; Προβλέπει αναγνώριση του χρόνου εξειδίκευσης για γιατρούς Ελλήνων, Κυπρίων και πολιτών της ενωμένης Ευρώπης. Προβλέπει δυνατότητα εκπαίδευσης σε αναγνωρισμένα κέντρα και στις δύο χώρες. Προβλέπει κοινή φαρμακευτική πολιτική και δυνατότητα κοινών προμηθειών. Προβλέπει συνεργασία σε θέματα φαρμακορρύθμισης για τη βελτίωση της πρόσβασης σε θεραπείες. Με λίγα λόγια πρόκειται για μέτρα που διευκολύνουν την κινητικότητα των γιατρών, αναβαθμίζουν την εκπαίδευσή τους και ενισχύουν την ασφάλεια του εφοδιασμού σε φάρμακα.

Και εδώ, όμως, ας σταθούμε στο πρακτικό όφελος για τον πολίτη. Ένας νέος γιατρός θα μπορεί να αποκτήσει τίτλο ειδικότητας εκπαιδευόμενος και στην Ελλάδα και στην Κύπρο. Οι πολίτες θα έχουν πρόσβαση σε φάρμακα, μέσα από κοινές προμήθειες και συνεργασία στις ρυθμιστικές αρχές. Θα υπάρξει εξοικονόμηση πόρων μέσω οικονομιών κλίμακας, κάτι κρίσιμο για τα δημόσια οικονομικά.

Φυσικά, όμως, τίθενται και καίρια ερωτήματα. Ποιο θα είναι το ακριβές κόστος για τον κρατικό προϋπολογισμό; Πώς θα εξασφαλιστεί ότι οι αναγνωρισμένες δομές θα πληρούν υψηλά πρότυπα ποιότητας; Πόσο αποτελεσματικά θα λειτουργήσει η συνεργασία για την αντιμετώπιση των ελλείψεων φαρμάκων που ταλαιπωρούν την κοινωνία μας;

Εδώ η Κύπρος έχει να μας διδάξει πολλά. Το Γενικό Σύστημα Υγείας της, το γνωστό «ΓεΣΥ», αποτελεί πρότυπο μεταρρύθμισης. Κατάφερε να πετύχει καθολική κάλυψη, με μόλις 0,2% των πολιτών να δηλώνουν ανεκπλήρωτες ανάγκες, όταν στην Ελλάδα, δυστυχώς, το ποσοστό αυτό -εμείς το έχουμε επισημάνει πολλάκις- είναι από τα υψηλότερα ποσοστά στην ενωμένη Ευρώπη. Εφάρμοσε πλήρη ψηφιοποίηση της υγειονομικής διαχείρισης, με αποτέλεσμα μεγαλύτερη διαφάνεια, μείωση λαθών, καλύτερη αξιοποίηση των πόρων. Η Ελλάδα έχει πολλά να μάθει από αυτό το παράδειγμα. Η δημόσια υγεία είναι ο πυρήνας του κοινωνικού κράτους. Η συνεργασία με την Κύπρο στον τομέα αυτόν δεν είναι απλά τεχνοκρατική, είναι μια έμπρακτη απόδειξη αλληλεγγύης. Δείχνει ότι οι δύο χώρες μας δεν πορεύονται παράλληλα, αλλά μαζί, με κοινό όραμα και κοινές αξίες.

Με την κύρωση της συμφωνίας θεσμοθετούμε μια σχέση που θα ενισχύσει την εκπαίδευση των γιατρών μας, θα ενδυναμώσει την ασφάλεια των προμηθειών και θα φέρει πιο κοντά τα συστήματα υγείας. Ας τη δούμε σαν μια ευκαιρία να ενισχύσουμε το ΕΣΥ, να μάθουμε από τις καλές πρακτικές της Κύπρου και να προσφέρουμε στους πολίτες καλύτερες υπηρεσίες.

Βεβαίως, όμως, υπάρχουν και υπόνοιες για αρνητικές επιπτώσεις, όπως: Υπάρχει η αναγνώριση εκπαίδευσης και ειδικότητας σε Κύπρο και Ελλάδα μπορεί να επιφέρει πρόσθετο κόστος για τον κρατικό προϋπολογισμό χωρίς να είναι σαφής η εκτίμησή του. Υπάρχει το ερώτημα αν όλα τα αναγνωρισμένα κέντρα θα πληρούν τα ίδια υψηλά πρότυπα ώστε να μην υπάρξει άνιση ποιότητα στην ιατρική εκπαίδευση. Και τέλος, παρότι προβλέπεται συνεργασία για κοινές προμήθειες, δεν είναι καθόλου σαφές αν θα υπάρξει πραγματική εξοικονόμηση ή αν θα δημιουργηθούν νέες εξαρτήσεις από την αγορά.

Εν τέλει η συμφωνία αυτή είναι ένα βήμα συνεργασίας Ελλάδας και Κύπρου που πιθανόν να αποτελέσει υπόδειγμα για όλη την ανατολική Μεσόγειο που περνάει πολύ σοβαρά προβλήματα αυτή την περίοδο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει ο ειδικός αγορητής από τον ΣΥΡΙΖΑ, ο κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Συζητούμε σήμερα την κύρωση δύο διεθνών συμφωνιών της χώρας μας, η μία μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας, σχετικά με τη συνεργασία στους διάφορους τομείς της υγειονομικής περίθαλψης, και η άλλη μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας, η οποία ουσιαστικά είναι τροποποίηση της αρχικής συμφωνίας που υπεγράφη το ’87 και κυρώθηκε το ’88.

Δεν θα επαναλάβω, βέβαια, τα όσα είπα κατά την εισήγησή μου στην Επιτροπή, και εν συντομία θα αναφέρω τα κυριότερα σημεία, κατά πώς εμείς αναγνωρίζουμε τη σημασία τους. Είναι ζωτικής σημασίας για τη χώρα μας όχι απλώς να υπογράφει, αλλά το κυριότερο να εφαρμόζει με καλή πίστη και, με βάση το Διεθνές Δίκαιο, τέτοιου είδους συμφωνίες. Αν μάλιστα αφορούν σε χώρες της νοτιοανατολικής Μεσογείου και της Μέσης Ανατολής, τότε η σπουδαιότητα των διμερών ή τριμερών συμφωνιών συνεργασίας αποκτούν ειδικό βάρος. Αποκτούν ειδικό βάρος διότι όχι απλώς η χώρα μας μπορεί να αποκομίζει οφέλη από την εφαρμογή των συμφωνιών αυτών, αλλά ιδίως διότι έτσι ενδυναμώνει τις καλές σχέσεις και τη φιλία σε διεθνές και διπλωματικό επίπεδο.

Η Ελλάδα είναι υποχρεωμένη να καλλιεργεί καλές σχέσεις με αμφίδρομη τρόπο, τηρώντας το Διεθνές Δίκαιο, και όχι να δηλώνουμε ότι αμφισβητούμε το Διεθνές Ποινικό Δικαστήριο και ένα σωρό άλλα. Πρέπει να υπερασπιζόμαστε πρωταρχικά την πανανθρώπινη αξία της ειρήνης. Στο πλαίσιο της σύγχρονης παγκόσμιας γεωπολιτικής αστάθειας, με έμφαση τη Μέση Ανατολή και τη γενοκτονία στη Γάζα, καθώς και τον πόλεμο στην Ουκρανία, αυτό καθίσταται μεν πιο δύσκολο και απαιτητικό έργο. Από την άλλη, όμως, και σε αντίθεση με τις αναθεωρητικές δυνάμεις που αναδύονται από αυτήν την παρατεταμένη ένταση και σύγκρουση, η Ελλάδα πρέπει να καταστεί πόλος σταθερότητας στην περιοχή. Η Ελλάδα πρέπει να αναθεωρήσει άμεσα την πολιτική που ακολουθεί από το 2019 έως σήμερα. Πρέπει να επιστρέψει στη θέση του ισότιμου συμμάχου και να εγκαταλείψει τον μειωτικό και εθνικά επιζήμιο ρόλο του προκεχωρημένου φυλακίου. Για την αξία τέτοιων συμφωνιών με την αδελφή μας Κύπρο θα είναι εκ του περισσού βέβαια να υπερθεματίσω. Θέλω όμως να τονίσω ότι τα προβλήματα που ανέκυψαν στην υλοποίηση του ενωσιακού έργου της ηλεκτρικής διασύνδεσης Ελλάδας, Κύπρου, Ισραήλ, πρέπει οπωσδήποτε να υπερκεραστούν για να προχωρήσει η υλοποίηση.

Ωστόσο, θα πρέπει, αξιότιμοι της Κυβέρνησης, να μάθουμε τι ακριβώς πρόβλημα ενέσκηψε, γιατί και από ποιον; Ποιος ήταν ο ρόλος του ΑΔΜΗΕ; Ποιος είναι ο ρόλος της Τουρκίας; Διότι βλέπουμε συνεχώς να μεγαλώνει η όρεξη της Τουρκίας για το βέτο της και σήμερα, από ό,τι φαίνεται, το «Πίρι Ρέις» θα αρχίσει να κάνει βόλτες ερευνητικές στο Αιγαίο.

Και όλα αυτά είναι ερωτήματα, όχι απλώς δικά μου, όχι απλώς ενός κόμματος, είναι ερωτήματα μεγάλης εθνικής σημασίας και σ’ αυτά πρέπει να απαντάτε με ξεκάθαρο τρόπο και με ειλικρίνεια, διότι δεν απευθύνεστε όπου κι όπου, απευθύνεστε στον ελληνικό λαό και έχετε χρέος να τον κοιτάτε στα μάτια και με καθαρά λόγια να του απαντάτε για το τι συμβαίνει και για το τι πρόκειται να συμβεί.

 Kαι με την Αίγυπτο χρειάζεται εκ νέου ενδυνάμωση των σχέσεών μας, ιδίως υπό το φως της πρόσφατης ρηματικής διακοίνωσης του ΥΠΕΞ της Αιγύπτου για τον θαλάσσιο χωροταξικό σχεδιασμό στην Ανατολική Μεσόγειο που ήρθε να ταράξει τις ήρεμες ημέρες του Αυγούστου. Αυτό έγινε σε συνέχεια του επίσης πρόσφατου επεισοδίου σχετικά με το καθεστώς της Ιεράς Μονής της Αγίας Αικατερίνης του Σινά.

Χρειάζεται, λοιπόν, συνεχής επαγρύπνηση και τήρηση των ισορροπιών που δεν διαταράσσουν τις σχέσεις μας με τους συμμάχους μας, λόγω μιας στρεβλής και παρωχημένης άποψης για τη δήθεν σωστή πλευρά της ιστορίας. Δεν ξέρω ποιος είναι, βέβαια, με τη σωστή πλευρά της ιστορίας, αλλά έρχεται ο χρόνος και η πραγματικότητα να μας το αποδείξει, όπως αυτή που υιοθετεί η Κυβέρνηση σήμερα, έτσι όπως την υιοθετεί, στο θέμα της Παλαιστίνης, αλλά βασικότερα και κυριότερα στη Γενοκτονία της Γάζας.

Σχετικά τώρα με το μνημόνιο κατανόησης καθ’ εαυτό. Υπεγράφη στην Κύπρο την 8η Ιανουαρίου του 2025. Έκτοτε πέρασαν εννέα μήνες, κύριε Υπουργέ. Πού οφείλεται αυτή η αργοπορία; Σας ρώτησα και στην επιτροπή, αλλά αποφύγατε να απαντήσετε. Επαναφέρουμε, λοιπόν, το ερώτημα: Περιλαμβάνει ως φυσικό αντικείμενο μια ευρεία γκάμα θεμάτων που αφορούν την υγεία και την περίθαλψη. Αυτή η πλατιά διατύπωση με κάνει να φοβούμαι ότι πρόκειται περί ευχολογίου που δεν θα εφαρμοστεί και λόγω του τεράστιου αντικειμένου και της γκάμας των ζητημάτων που επεξεργάζεται.

Όπως σας είπα και στην επιτροπή, καλύτερα θα ήταν να προτεραιοποιήσετε συγκεκριμένα ζητήματα και να εστιάσετε σ’ αυτά, εκτός αν όλο αυτό είναι η μεγάλη βιτρίνα του τίποτα, ιδίως όταν το ίδιο το μνημόνιο προβλέπει στην παράγραφο 6 ότι η υλοποίηση των δραστηριοτήτων σύμφωνα με το υπό Κύρωση μνημόνιο συνεργασίας εξαρτάται από τη διαθεσιμότητα κεφαλαίων που διατίθενται από τα συμβαλλόμενα μέρη.

 Ρωτάμε τώρα, κύριε Υπουργέ: Τι κεφάλαια προτίθεται να διαθέσει η Ελλάδα για να συμβάλει στην εφαρμογή του μνημονίου; Υπάρχει έστω και άτυπη σύγκλιση με την Κύπρο και την Αίγυπτο ως προς το θέμα της χρηματοδότησης με στόχο να μην μείνει κι αυτή η διεθνής συμφωνία άδειο κέλυφος καλών μεν, αλλά ανεπαρκών προθέσεων;

Ένα άλλο βασικό ζήτημα είναι η πλήρης απουσία κάθε έννοιας αξιολόγησης προόδου των εργασιών που προβλέπονται στο πλαίσιο του μνημονίου κατανόησης. Δεν υπάρχει καμία πρόβλεψη για την ετοιμασία και δημοσιοποίηση μιας έκθεσης συμπερασμάτων μετά το πέρας ισχύος της Συμφωνίας, κάτι που επί της ουσίας ακυρώνει κάθε έννοια συνεργασίας και κοινής επωφελούς ενέργειας. Για την Ελλάδα αυτό θα ήταν άκρως σημαντικό, να έχει δηλαδή προς χρήση και αξιοποίηση μια τέτοια έκθεση, γιατί δεν υπάρχει μια τέτοια πρόβλεψη στο μνημόνιο.

Θα περίμενε κανείς όμως ότι μια τόσο νεοφιλελεύθερη επιχειρηματική Κυβέρνηση, όπως είστε εσείς -τουλάχιστον όπως λέτε και εφαρμόζετε κιόλας σε πάρα πολλούς τομείς- θα υιοθετούσατε τις καλές πρακτικές του ιδιωτικού τομέα και δη των μεγάλων πολυεθνικών. Μήπως τελικά αγαπάτε τους ιδιώτες και την επιχειρηματικότητα αλλά καρτ, όπου σας εξυπηρετεί κι όπου σας βολεύει; Απλά αναρωτιέμαι.

 Περνάω τώρα στη δεύτερη τροποποιητική Συμφωνία μεταξύ Ελλάδας και Κύπρου. Θα επαναλάβω εδώ τα κύρια ερωτήματα που έχω θέσει στην ηγεσία του Υπουργείου Υγείας και τα οποία παραμένουν αναπάντητα κατά πάγια τακτική του Υπουργού:

Πρώτον, ποια θα είναι η επιβάρυνση των φορολογουμένων της Ελλάδας από τη δαπάνη που θα προκύψει από τη διεύρυνση των δικαιούχων -υπήκοοι κρατών-μελών της Ευρωπαϊκής Ένωσης ή σύζυγοι, τέκνα αυτών κ.λπ.- στους οποίους βάσει της τροποποιητικής Συμφωνίας παρέχεται η δυνατότητα πραγματοποίησης της απαιτούμενης εκπαίδευσης σε αναγνωρισμένα εκπαιδευτικά κέντρα στην Ελλάδα για την απόκτηση της ιατρικής ειδικότητας;

Ελπίζουμε αυτά τα εκπαιδευτικά κέντρα της χώρας μας να είναι τα δημόσια ιδρύματα με το πρόγραμμα σπουδών που έχουμε, με την κατάρτιση που έχουμε και να μην δούμε άλλα ευτράπελα. Ρώτησε ένας καθηγητής έναν πτυχιούχο, αυτών των σπουδαίων ιδιωτικών κολλεγίων, πόσους λοβούς έχει ο θυροειδής και είπε ότι έχει έξι. Φανταστείτε λοιπόν για τι επίπεδο και για τι πρόγραμμα σπουδών μιλάμε ή φανταστείτε η εκπαίδευση να παρέχεται από τέτοια κέντρα που δεν ξέρουμε καν αν έχουν πρόγραμμα. Αυτή η δυνατότητα θα προκαλέσει δαπάνη σε βάρος του ελληνικού κρατικού προϋπολογισμού, διότι θεωρώ ότι μια Κυβέρνηση αριστείας, σαν τη δική σας, θα έχει συντάξει τη σχετική εκτίμηση κόστους.

Δεύτερον, στο πλαίσιο της εφαρμογής του άρθρου 5 της τροποποιητικής συμφωνίας, σε τι ποσό πιθανολογείτε κατά προσέγγιση ότι θα φτάσει η εξοικονόμηση δαπάνης η οποία λογικά θα προκύψει από τη συνεργασία Ελλάδας-Κύπρου και την οικονομία κλίμακας που θα δημιουργηθεί σε περίπτωση κοινής προμήθειας φαρμάκων με την Κύπρο; Και πώς σκοπεύετε να αξιοποιήσετε την εξοικονόμηση αυτών των πόρων; Επίσης, τίθεται και το πρόβλημα της δυνατότητας που προβλέπει η τροποποιητική συμφωνία ειδίκευσης και εξειδίκευσης σε ιατρικά ιδρύματα και σε άλλες ιδιωτικές κλινικές στην Κύπρο, που αναγνωρίζονται ως εκπαιδευτικά κέντρα.

Όλο αυτό μας βάζει την καχυποψία, όπως πολύ εύστοχα ανέλυσε και στην επιτροπή ο κ. Λαμπρούλης, ότι ετοιμάζετε το έδαφος όλα αυτά τα κολλέγια και τα «παραμάγαζα» που θα ανοίξουν εδώ διάφοροι «έμποροι» της υγείας να παρέχουν κι αυτοί ειδικότητα και να ακούσουμε αυτά τα ευτράπελα που ακούμε. Μάλλον κι αυτό θα είναι στο πρόγραμμά σας διότι είστε πιστοί στην ιδιωτικοποίηση και την εμπορευματοποίηση της υγείας και από ό,τι φαίνεται το βιβλίο αυτό το ξεδιπλώνετε και το ξέρετε το μάθημα καλά παντού και πάντα.

Εμείς και προγραμματικά και αξιακά είμαστε αντίθετοι σε αυτήν τη λογική και σε αυτήν την πολιτική.

Οι δύο συμφωνίες που καλούμαστε σήμερα να κυρώσουμε στη Βουλή των Ελλήνων είναι σημαντικές γεωπολιτικά, γεωστρατηγικά και διπλωματικά όσο και ως φυσικό αντικείμενο, καθώς αφορούν συνεργασίες σε ζητήματα υγείας, περίθαλψης και φροντίδας. Είναι οι συμφωνίες από τις οποίες μπορεί να επωφεληθεί το Εθνικό Σύστημα Υγείας το οποίο, και παρά τις περί αντιθέτου διαβεβαιώσεις του Υπουργού Υγείας και του Πρωθυπουργού, δεν διάγει τις καλύτερες μέρες του. Αυτό το βλέπουμε από την υποδοχή που έχει ο Υπουργός Υγείας ανά τα ιδρύματα της χώρας.

Τα διεθνή και τα ευρωπαϊκά στοιχεία και δεδομένα, καθώς και όλοι οι δείκτες αποδεικνύουν το αντίθετο, δυστυχώς, γιατί οι μεγάλοι ζημιωμένοι είναι οι πολίτες, ασθενείς και μη. Όσο χρήσιμη κι αν είναι η ψηφιακή μετάβαση στην υγεία από μόνη της, δεν λύνει τα προβλήματα ούτε της υποστελέχωσης, ούτε της υποχρηματοδότησης και όχι μόνο δεν τα λύνει, αλλά τα επιδεινώνει, οξύνοντας τις ανισότητες και τους αποκλεισμούς από την πρόσβαση σε υπηρεσίες υγείας. Γι’ αυτό σας χαρακτήρισα και σας χαρακτηρίζω ως μια νεο-δεξιά και μια τεχνο-λαϊκίστικη Κυβέρνηση, διότι ιδιωτικοποιείτε την υγεία και στα τρομερά προβλήματα που αυτό δημιουργεί, εσείς απαντάτε με πλατφόρμες, με application και με βραχιολάκια, ότι δήθεν θα λύσετε τα προβλήματα. Γι’ αυτό η άμεση ιδιωτική δαπάνη για την υγεία στην Ελλάδα έχει φτάσει σχεδόν το 39% της συνολικής δαπάνης, το οποίο είναι μια ακόμη αρνητική αριστεία για την Κυβέρνηση.

Γι’ αυτό λοιπόν θέλω να πω ότι και το φακελάκι είναι μια άτυπη ιδιωτική πληρωμή, η οποία συμπληρώνει το 39%, και ότι δεν ξέρουμε πόσο φτάνει αυτό. Όμως, αυτό δεν λύνεται, κύριε Υπουργέ, ούτε με ΕΔΕ, ούτε με διοικητικές πράξεις εκ των υστέρων. Είναι ένα μεγάλο θέμα τελοσπάντων.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και περιμένουμε, κύριε Πρόεδρε, να απαντήσει ο Υπουργός σε όλα αυτά τα οποία είπαμε και εν κατακλείδι και παρά τις ενστάσεις που διατυπώσαμε επί των δύο συμφωνιών, ο ΣΥΡΙΖΑ θα ψηφίσει «ναι» και στις δύο συμφωνίες, ελπίζοντας να βελτιωθεί και το κλίμα και η συνεργασία μεταξύ των χωρών για πάρα πολλούς λόγους στην περιοχή μας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο εισηγητής από το ΠΑΣΟΚ-Κίνημα Αλλαγής κ. Τσίμαρης.

Ορίστε, κύριε συνάδελφε.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα την κύρωση του Μνημονίου Κατανόησης μεταξύ της Ελληνικής Δημοκρατίας, της Κυπριακής Δημοκρατίας και της Αραβικής Δημοκρατίας της Αιγύπτου, καθώς και την τροποποιητική Συμφωνία μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας.

Όσον αφορά την πρώτη Συμφωνία μεταξύ Ελλάδος, Κύπρου και Αιγύπτου στον νευραλγικό τομέα της δημόσιας υγείας, πρόκειται για μια στρατηγική επιλογή που αντανακλά τη βούλησή μας να επενδύσουμε στη συνεργασία, στην αλληλεγγύη και στη βιώσιμη ανάπτυξη. Η πρόσφατη πανδημία ανέδειξε με τον πιο εμφατικό τρόπο κάτι που ίσως θεωρούσαμε αυτονόητο, αλλά συχνά παραβλέπαμε, ότι η δημόσια υγεία δεν είναι αποκλειστική ευθύνη ενός μόνο κράτους. Οι επιδημίες δεν γνωρίζουν σύνορα. Η αποτελεσματική διαχείριση υγειονομικών προκλήσεων απαιτεί συντονισμό, διαφάνεια και κοινή δράση σε ευρωπαϊκό και διεθνές επίπεδο.

Όσον αφορά τις λεπτομέρειες της Συμφωνίας, ειπώθηκαν κατά τη διάρκεια της Επιτροπής. Αυτό που θέλω να τονίσω είναι ότι φαίνεται ότι θα πρέπει να συντονίσουμε τις προσπάθειές μας έτσι ώστε να αποφευχθεί η παράλληλη ανάπτυξη δαπανηρών και συχνά συντονιστών πρωτοβουλιών και μέσα στο πλαίσιο αυτό να μοιραστούμε τεχνογνωσία, πόρους και υποδομές από την κλινική έρευνα ως και στην πράξη, ώστε να μπορούμε να αναπτύξουμε καινοτόμα μοντέλα παροχής υπηρεσιών υγείας τα οποία θα συμβάλλουν στην επίτευξη των στόχων της βιώσιμης ανάπτυξης του ΟΗΕ, ενισχύοντας τη θέση μας στον διεθνή χάρτη συνεργασιών.

Ωστόσο, η κύρωση μιας συμφωνίας είναι το πρώτο βήμα. Το ουσιαστικό ερώτημα είναι πώς θα διασφαλίσουμε ότι αυτές οι συνεργασίες θα αποδώσουν πραγματικούς καρπούς για την κοινωνία μας, χωρίς να υποκαθιστούν τις εθνικές μας στρατηγικές και χωρίς να υπονομεύουν τον δημόσιο χαρακτήρα του Εθνικού Συστήματος Υγείας.

Επίσης, θα ήθελα να θέσω μερικά ζητήματα στα οποία δεν πήρα απάντηση στις Επιτροπές, κύριε Υπουργέ. Πρώτον: Η εξειδίκευση σε συγκεκριμένες ιατρικές ειδικότητες. Ποια είναι αιτιολόγηση γι’ αυτή την επιλογή; Είναι αποτέλεσμα τεκμηριωμένων αναγκών ή αντανακλά προσωρινές ελλείψεις προσωπικού; Οφείλουμε να γνωρίζουμε με σαφήνεια τα κριτήρια που χρησιμοποιήθηκαν ώστε να διασφαλίσουμε ότι οι προτεραιότητες ανταποκρίνονται στις πραγματικές ανάγκες της χώρας μας και δεν δημιουργούν ανισορροπίες.

Και δεύτερον: Όσον αφορά τη μεταμόσχευση ιστών και κυττάρων, πρέπει να τονιστεί ότι εδώ και 14 χρόνια παραμένει σε εκκρεμότητα σχετική υπουργική απόφαση που θα καθορίσει τους όρους λειτουργίας των τραπεζών ιστών και κυττάρων. Παρόλα αυτά, έχουν ήδη χορηγηθεί τουλάχιστον 52 άδειες για εισαγωγή από το εξωτερικό. Είναι δυνατόν να συνεχίζουμε τη συνεργασία σ’ αυτό το κρίσιμο επίπεδο χωρίς να έχουμε εξασφαλίσει προϋποθέσεις λειτουργίας και πιστοποίησης; Αυτή η εκκρεμότητα δεν μπορεί να παραμείνει αήττητη. Η τριμερής συνεργασία πρέπει να αποτελέσει αφορμή να ολοκληρώσουμε το ρυθμιστικό μας πλαίσιο.

Η Αίγυπτος με πληθυσμό που ξεπερνά τα 110 εκατομμύρια έχει να δώσει σημαντικές εμπειρίες και βέλτιστες πρακτικές. Τα εκτεταμένα δίκτυα πρωτοβάθμιας φροντίδας και τα μαζικά προγράμματα πρόληψης, όπως εκστρατεία εξάλειψης της ηπατίτιδας C που είναι από τις μεγαλύτερες παγκοσμίως, αποτελούν παραδείγματα που αξίζει να μελετήσουμε. Η εμπειρία της σε εθνικά προγράμματα ελέγχου χρόνιων και λοιμωδών νοσημάτων και οι μηχανισμοί ταχείας απόκρισης σε επιδημίες, όπως η χολέρα, η γρίπη ή ο covid-19, δείχνουν πώς μπορεί μια χώρα να κινητοποιεί τεράστιους πόρους με συντονισμό και αποτελεσματικότητα.

Το ΠΑΣΟΚ στηρίζει την πρωτοβουλία αυτή, ωστόσο δεν πρέπει να παραβλέπουμε τους πιθανούς κινδύνους. Οφείλουμε να διασφαλίσουμε ότι η τριμερής συνεργασία δεν θα εξελιχθεί σε εξαγωγή ιατρικού προσωπικού χωρίς σαφή εθνική στρατηγική. Το brain drain έχει ήδη πληγώσει το ΕΣΥ και δεν μπορούμε να επιτρέψουμε η Συμφωνία αυτή να επιδεινώσει το πρόβλημα.

Πρέπει, επίσης, να διασφαλίσουμε ότι η συμμετοχή του ιδιωτικού τομέα στις προβλεπόμενες συνεργασίες δεν θα υπονομεύσει τον δημόσιο χαρακτήρα της υγείας. Ο στόχος είναι η συμπληρωματικότητα, όχι η υποκατάσταση. Δεν μπορούμε να βοηθήσουμε τη βιωσιμότητα του ΕΣΥ σε εξωτερικές συμφωνίες αφήνοντας ακάλυπτες τις εγχώριες ανάγκες μας.

Ζητούμε διαφάνεια και κοινοβουλευτικό έλεγχο. Η Μεικτή Επιτροπή που θα δημιουργηθεί πρέπει να λειτουργεί με σαφείς αρμοδιότητες, χρονοδιαγράμματα και δείκτες επιτυχίας. Προτείνουμε οι εκθέσεις προόδου να δημοσιεύονται και να υποβάλλονται ετησίως στη Βουλή, ώστε να γνωρίζει η κοινωνία πώς εξελίσσεται η συνεργασία και τι αποτελέσματα παράγει. Μόνο έτσι θα διασφαλίσουμε ότι η Συμφωνία δεν θα μείνει στα χαρτιά, αλλά θα μεταφραστεί σε απτά οφέλη για τους πολίτες.

Τέλος, οφείλουμε να τηρούμε πλήρη σεβασμό στην ευρωπαϊκή πολιτική υγείας, ιδιαίτερα σε ζητήματα όπως η διακίνηση φαρμάκων, η διασυνοριακή περίθαλψη και η προστασία των προσωπικών δεδομένων υγείας. Η τριμερής συνεργασία πρέπει να είναι συμβατή με τα ευρωπαϊκά πρότυπα και να λειτουργεί ενισχυτικά, όχι ανταγωνιστικά.

Όσον αφορά την κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας, η συνεργασία με την Κυπριακή Δημοκρατία έχει βαθιές ρίζες. Η αρχική Συμφωνία υπογράφηκε τον Ιούλιο του 1987 και αναθεωρήθηκε το 2011 και τώρα εκσυγχρονίζεται, ώστε να ανταποκριθεί στις σύγχρονες ανάγκες των κοινωνιών μας.

Η νέα εκδοχή της Συμφωνίας περιλαμβάνει κρίσιμες προβλέψεις. Πρώτον, θεσπίζει την αμοιβαία αναγνώριση του χρόνου ειδίκευσης και εξειδίκευσης των γιατρών είτε πρόκειται για Κύπριους, είτε για Έλληνες, είτε για πολίτες τρίτων χωρών που έχουν επαγγελματική σχέση ή οικογενειακούς δεσμούς με τα δύο κράτη. Βασική προϋπόθεση είναι η αναγνώριση του πτυχίου ιατρικής από τις Ελληνικές Αρχές, ενώ τα κέντρα εκπαίδευσης πρέπει να λειτουργούν σύμφωνα με τα ελληνικά πρότυπα. Αυτή η διάταξη εξασφαλίζει ότι οι γιατροί μας θα έχουν μεγαλύτερη κινητικότητα και καλύτερες ευκαιρίες εκπαίδευσης, ενώ ταυτόχρονα θωρακίζει την ποιότητα της ιατρικής κατάρτισης.

Δεύτερον, η Συμφωνία ανοίγει τον δρόμο για στενότερη συνεργασία στον τομέα της φαρμακευτικής πολιτικής και των προμηθειών. Προβλέπει ανταλλαγή τεχνογνωσίας σε θέματα φαρμακορρύθμισης και προσβασιμότητας στις θεραπείες, ενώ καθιστά εφικτές και κοινές προμήθειες, κάτι που μπορεί να μειώσει το κόστος και να ενισχύσει την ασφάλεια εφοδιασμού και να προστατέψει το δημόσιο συμφέρον.

Κυρίες και κύριοι συνάδελφοι, η κύρωση αυτής της τροποποίησης μπορεί να αποτελέσει μια ευκαιρία να εξετάσουμε πιο σφαιρικά το πώς μπορούμε να βελτιώσουμε τη δημόσια υγεία στη χώρα μας, αντλώντας διδάγματα και καλές πρακτικές της Κυπριακής Δημοκρατίας. Η Κύπρος τα τελευταία χρόνια έχει προχωρήσει σε μία από τις μεγαλύτερες κοινωνικές μεταρρυθμίσεις στην ιστορία της: Τη δημιουργία του Γενικού Συστήματος Υγείας, του ΓΕΣΥ, το οποίο βασίστηκε σε ένα σφαιρικό ολιστικό νομοθετικό πλαίσιο, εφαρμόστηκε κεντρικά, αλλά με σαφείς μηχανισμούς ελέγχου και διακυβέρνησης και κατόρθωσε να εξασφαλίσει καθολική κάλυψη για τον πληθυσμό.

Δεν πρόκειται για θεωρητικό παράδειγμα, αλλά για απτή επιτυχία επιβεβαιωμένη από τους διεθνείς δείκτες. Αρκεί να δούμε τα στοιχεία: Μόλις το 0,2% των Κυπρίων δηλώνουν ανεκπλήρωτες ανάγκες ιατρικής περίθαλψης, το χαμηλότερο ποσοστό σε ολόκληρη την Ευρωπαϊκή Ένωση. Την ίδια στιγμή, ο ευρωπαϊκός μέσος όρος είναι το 3,8%, ενώ η Ελλάδα κατέχει τη θλιβερή πρωτιά με 21,9%. Αυτή η διαφορά δεν είναι τυχαία, είναι αποτέλεσμα μιας στρατηγικής που συνδυάζει ευρεία κάλυψη υπηρεσιών, διαφάνεια στους κανόνες και συνεχή εποπτεία για να αποφεύγονται έτσι οι στρεβλώσεις και οι ανισότητες.

Ακόμη ένα μάθημα μπορούμε να πάρουμε από την ψηφιακή αναβάθμιση του Συστήματος Υγείας, το οποίο με αυτό τον τρόπο μειώνει σημαντικά τα ιατρικά λάθη, ενισχύει τη διαφάνεια, απελευθερώνει πόρους οι οποίοι μπορούν να επενδυθούν στην πρόληψη και στην καινοτομία. Πέραν της τεχνολογίας, η Κύπρος έχει θεσπίσει κανάλια συμμετοχής των πολιτών στη χάραξη πολιτικής και στην αξιοποίηση των υπηρεσιών. Αυτή η συμμετοχή στη διακυβέρνηση δίνει φωνή στους πολίτες και ενισχύει τη λογοδοσία.

Στην Ελλάδα μπορούμε και πρέπει να υιοθετήσουμε παρόμοιες πρακτικές. Όταν οι πολίτες αισθάνονται ότι το Σύστημα Υγείας τους ανήκει, όταν έχουν λόγο στις αποφάσεις, τότε αυξάνεται η εμπιστοσύνη, μειώνονται οι σπατάλες και βελτιώνεται η ποιότητα. Στην Κύπρο την κεντρική διακυβέρνηση του Συστήματος Υγείας ασκεί ο Οργανισμός Ασφάλισης Υγείας. Ο αντίστοιχος δικός μας ΕΟΠΥΥ. Όμως, έχει μεγαλύτερη αυτονομία, είναι στρατηγικός επενδυτής, έχει στρατηγική αποκέντρωση και ισχύει ο κανόνας της διαφάνειας. Αποτέλεσμα αυτών; Η εξασφάλιση της οικονομικής βιωσιμότητας του ΓΕΣΥ. Σύμφωνα με το Διεθνές Γραφείο Εργασίας, το ΓΕΣΥ παραμένει βιώσιμο τουλάχιστον ως το 2032 με αυξανόμενα αποθέματα και μείωση των δαπανών ως ποσοστό του ΑΕΠ.

Η Ελλάδα, λοιπόν, μπορεί να επωφεληθεί από αυτή την εμπειρία, ακόμα και αν η κλίμακα του Κυπριακού Συστήματος είναι μικρότερη. Οι αρχές της ενιαίας στρατηγικής, της αυτοματοποίησης, της κουλτούρας πρόσληψης και του σεβασμού στην καινοτομία είναι καθολικές και μπορούν να προσαρμοστούν στα δικά μας δεδομένα. Επιπλέον, η συνεργασία με την Κύπρο ενισχύει τη θέση μας στο ευρωπαϊκό και διεθνές περιβάλλον. Σε μια εποχή που η κοινωνική ασφάλεια δεν γνωρίζει σύνορα, όπως μας υπενθύμισε η πανδημία του covid-19, η εμβάθυνση των διμερών και πολυμερών συνεργασιών είναι απαραίτητη.

Ελλάδα και Κύπρος μπορούν να αποτελέσουν πρότυπο συνεργασίας στον τομέα της δημόσιας υγείας όχι μόνο για την Ανατολική Μεσόγειο, αλλά για ολόκληρη την Ευρώπη.

Ωστόσο, πρέπει να είμαστε ξεκάθαροι: Η κύρωση αυτών των Συμφωνιών είναι μόνο το πρώτο βήμα. Η πραγματική πρόκληση είναι η εφαρμογή τους. Χρειάζεται διαφάνεια στις διαδικασίες, θεσμικός έλεγχος και απόλυτος σεβασμός στον δημόσιο χαρακτήρα της υγείας. Η δημόσια υγεία δεν είναι προνόμιο, είναι θεμελιώδες δικαίωμα και βασικός πυλώνας της κοινωνικής συνοχής. Οφείλουμε να διασφαλίσουμε ότι οι βελτιώσεις που θα επιφέρει η συνεργασία αυτή θα αγγίξουν κάθε πολίτη χωρίς αποκλεισμούς και ανισότητες.

Το ΠΑΣΟΚ ιστορικά υπήρξε πρωτοπόρος στη διεθνή συνεργασία στη διπλωματία της υγείας και στην αλληλεγγύη. Από τις πρώτες μεταρρυθμίσεις στο ΕΣΥ ως τις σύγχρονες προσπάθειες για ενίσχυση του κοινωνικού κράτους έχουμε αποδείξει ότι η υγεία είναι πολιτική προτεραιότητα. Στηρίζουμε τη Συμφωνία αυτή όχι απλώς ως τυπική διαδικασία, αλλά ως στρατηγική επιλογή που δυναμώνει την εθνική μας πολιτική στον τομέα της υγείας.

Κυρίες και κύριοι συνάδελφοι, δηλώνουμε τη στήριξή μας και στις δύο Συμφωνίες των Μνημονίων αυτών, αλλά ταυτόχρονα δεσμευόμαστε να παρακολουθούμε στενά την εφαρμογή τους, να ελέγχουμε και να προτείνουμε βελτιώσεις και να υπερασπιζόμαστε τις αρχές που μας καθοδηγούν, συνεργασία, αλληλεγγύη, διαφάνεια και σεβασμό στον δημόσιο χαρακτήρα της υγείας.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο εισηγητής από τη Νέα Δημοκρατία, ο κ. Παπαθανάσης.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα δύο σημαντικές κυρώσεις διεθνών Συμφωνιών στον κύριο τομέα της υγείας, την Τροποποιητική Συμφωνία Συνεργασίας μεταξύ Ελλάδας και Κυπριακής Δημοκρατίας, καθώς και το Μνημόνιο Κατανόησης μεταξύ Ελλάδας και Αιγύπτου, δύο διαφορετικά, αλλά συμπληρωματικά βήματα που ενισχύουν τη θέση της χώρας μας στη Μεσόγειο και ταυτόχρονα υπηρετούν τον θεμελιώδη στόχο, την προστασία και αναβάθμιση της δημόσιας υγείας.

Όσον αφορά τη Συμφωνία με την Κύπρο, η Τροποποιητική Συμφωνία με την Κυπριακή Δημοκρατία δεν είναι μια τυπική διμερής πράξη, αλλά μία εξέλιξη που εδραιώνει μια ήδη ισχυρή συνεργασία σε έναν τομέα θεμελιώδη για το κοινωνικό κράτος.

Ως προς τη διάσταση της δημόσιας υγείας, η εμπειρία της πανδημίας Covid-19 απέδειξε ότι καμία χώρα, όσο καλά οργανωμένο και αν είναι το σύστημά της, δεν μπορεί να αντιμετωπίσει μόνη της κρίσεις τέτοιας κλίμακας. Η Ελλάδα και η Κύπρος, χώρες με κοινή γλώσσα, κοινές ρίζες και ιστορική ενότητα, μπορούν να λειτουργήσουν ως ένα ενιαίο υγειονομικό πεδίο, ανταλλάσσοντας εμπειρίες, ιατρικό προσωπικό, επιστημονική τεχνογνωσία και καλές πρακτικές. Με την κύρωση αυτής της Συμφωνίας δημιουργείται ένα σταθερό πλαίσιο που επιτρέπει στις υγειονομικές μας αρχές να συνεργάζονται θεσμικά, χωρίς γραφειοκρατικές καθυστερήσεις σε θέματα όπως η επιδημιολογική επιτήρηση, η διαχείριση κρίσεων δημόσιας υγείας, η ανάπτυξη κοινών πρωτοκόλλων, η αξιοποίηση ψηφιακών συστημάτων για την παρακολούθηση υγειονομικών δεδομένων.

Ας δούμε όμως και τη γεωπολιτική και στρατηγική διάσταση. Η συνεργασία στον τομέα της υγείας δεν είναι μόνο ανθρωπιστική, είναι και πολιτική. Στην Ανατολική Μεσόγειο, μία περιοχή με προκλήσεις και απειλές, ο άξονας Ελλάδας-Κύπρου λειτουργεί ως πυλώνας σταθερότητας. Η κοινή πορεία Αθήνας και Λευκωσίας ενισχύει τη διεθνή αξιοπιστία μας, προβάλλει την εικόνα δύο κρατών που λειτουργούν συντονισμένα και ενισχύει με αυτόν τον τρόπο τη διαπραγματευτική τους δύναμη σε περιφερειακά και ευρωπαϊκά φόρα.

Το θεσμικό αποτύπωμα; Με την κύρωση της Συμφωνίας με τη Βουλή η συνεργασία αποκτά νομική δεσμευτικότητα. Αυτό σημαίνει ότι κάθε πρωτοβουλία, κάθε πρόγραμμα συνεργασίας έχει πίσω του τη σφραγίδα της κοινοβουλευτικής νομιμοποίησης, στοιχείο που προσδίδει διαφάνεια, αξιοπιστία και συνέχεια.

Όσον αφορά το Μνημόνιο για την Αίγυπτο, η Συμφωνία με την Αίγυπτο είναι εξίσου κρίσιμη, καθώς διευρύνει τον ορίζοντα συνεργασιών της Ελλάδας σε μία χώρα-κλειδί για τη Νοτιοανατολική Μεσόγειο. Είναι πολύ σημαντική αυτή η στρατηγική συνεργασία με την Αίγυπτο για την υγεία. Η Αίγυπτος είναι η πολυπληθέστερη αραβική χώρα της περιοχής με σημαντικές ανάγκες και προκλήσεις στον τομέα της υγείας. Μέσα από το Μνημόνιο δημιουργούνται ευκαιρίες για ανταλλαγή τεχνογνωσίας σε νοσοκομειακή διοίκηση και οργάνωση υπηρεσιών υγείας, κοινά ερευνητικά προγράμματα σε φάρμακα και εμβόλια, ανάπτυξη καινοτόμων εργαλείων στον χώρο της βιοϊατρικής τεχνολογίας.

Τα πρακτικά οφέλη πολλά: Η συνεργασία προβλέπει ανταλλαγή ιατρικού και νοσηλευτικού προσωπικού, εκπαίδευση στελεχών υγείας, ανάπτυξη συστημάτων ψηφιακής υγείας, υποστήριξη της φαρμακοβιομηχανίας και της βιομηχανίας ιατροτεχνολογικού εξοπλισμού, κάτι πάρα πολύ σημαντικό για τη χώρα μας. Έτσι, η Ελλάδα αποκτά πρόσβαση σε μία μεγάλη αγορά και ταυτόχρονα δημιουργεί προστιθέμενη αξία για τους Έλληνες πολίτες μέσα από νέες τεχνολογίες και καλύτερες υπηρεσίες.

Η γεωπολιτική σημασία μεγάλη. Το Μνημόνιο δεν είναι μεμονωμένο. Εντάσσεται στην ευρύτερη στρατηγική τριμερούς συνεργασίας Ελλάδας-Κύπρου-Αιγύπτου. Η χώρα μας καθίσταται κόμβος σταθερότητας και συνεργασίας στην Ανατολική Μεσόγειο, αναβαθμίζοντας τον γεωπολιτικό της ρόλο και θωρακίζοντας τα εθνικά της συμφέροντα.

Η διεθνής εικόνα της χώρας μας ενισχύεται. Με αυτή την κύρωση η Ελλάδα στέλνει προς τα έξω το μήνυμα ότι η εξωτερική της πολιτική δεν εξαντλείται στην ασφάλεια και την ενέργεια, αλλά αγκαλιάζει και την κοινωνική πολιτική και την κοινωνική πρόνοια. Προβάλλεται ως χώρα που συνδυάζει τη διπλωματία με τη φροντίδα της ποιότητας ζωής των πολιτών, των δικών της και των γειτονικών της χωρών.

Οι δύο κυρώσεις με την Κύπρο και την Αίγυπτο δεν πρέπει να ιδωθούν μεμονωμένα. Αντίθετα αποτελούν δύο κομμάτια ενός ενιαίου παζλ που αναδεικνύει τη στρατηγική της χώρας μας στην Ανατολική Μεσόγειο, αναδεικνύει την εξωτερική πολιτική μας με κοινωνικό πρόσημο. Η Ελλάδα δεν περιορίζεται στη σύναψη αμυντικών ή ενεργειακών συνεργασιών, αλλά φέρνει την εξωτερική πολιτική στο πεδίο της καθημερινότητας. Δείχνουμε ότι η διπλωματία δεν είναι αφηρημένη έννοια, είναι εργαλείο που μπορεί να βελτιώσει την υγεία, την εκπαίδευση, την κοινωνική πρόνοια.

Η δικτύωση στην Ανατολική Μεσόγειο ενισχύεται. Η χώρα μας εντάσσεται και χαράσσει ένα τρίγωνο συνεργασίας, «Ελλάδα-Κύπρος-Αίγυπτος», το οποίο επεκτείνεται σε τομείς πέραν της άμυνας και της ενέργειας όπου ήδη έχουμε συμφωνίες. Έτσι δημιουργείται μία νέα αρχιτεκτονική σταθερότητας, όπου η υγεία γίνεται γέφυρα συνεργασίας και όχι πεδίο αντιπαράθεσης.

Ενισχύεται η διεθνής εικόνα της χώρας μας. Η Ελλάδα προβάλλεται διεθνώς ως χώρα που επενδύει στη συνεργασία και την κοινωνική πολιτική. Αυτό μας καθιστά πιο ισχυρούς και αξιόπιστους εταίρους στην Ευρωπαϊκή Ένωση, στον ΟΗΕ, στους περιφερειακούς οργανισμούς.

Με απλά λόγια, οι δύο κυρώσεις δείχνουν ότι η Ελλάδα μπορεί να είναι ταυτόχρονα παράγοντας σταθερότητας και χώρα που νοιάζεται για την καθημερινή ζωή των πολιτών, τόσο των δικών της όσο και των γειτονικών χωρών.

Η κοινοβουλευτική διάσταση των κυρώσεων: Η Βουλή δεν κυρώνει απλώς δύο διεθνή κείμενα. Στέλνει το μήνυμα ότι η Ελλάδα επενδύει στη συνεργασία με γειτονικές χώρες, θωρακίζει τους πολίτες της απέναντι σε υγειονομικές κρίσεις, αναδεικνύει την Ανατολική Μεσόγειο σε πεδίο ειρήνης και ανάπτυξης. Τα συνοδευτικά έγγραφα, οι αιτιολογικές εκθέσεις, οι αναλύσεις συνεπειών ρύθμισης, οι εκθέσεις του Γενικού Λογιστηρίου αποδεικνύουν ότι οι δύο Συμφωνίες είναι ώριμες, κοστολογημένες και κοινωνικά ωφέλιμες.

Κυρίες και κύριοι συνάδελφοι, οι δύο αυτές κυρώσεις δεν είναι γραφειοκρατικές διαδικασίες, είναι πράξεις πολιτικής ουσίας. Για την Ελλάδα, θωρακίζουμε το δημόσιο σύστημα υγείας, αποκτούμε πρόσβαση σε νέες τεχνολογίες και καινοτομία, ενισχύουμε τη θέση μας ως κόμβο συνεργασίας στην Ανατολική Μεσόγειο. Για την κοινωνία, δίνουμε στους πολίτες χειροπιαστά οφέλη, καλύτερες υπηρεσίες υγείας, προληπτικές πολιτικές πιο αποτελεσματικές, δυνατότητα πρόσβασης σε νέα φάρμακα και θεραπείες. Για τη διπλωματία μας, προβάλλουμε ένα μοντέλο εξωτερικής πολιτικής που συνδυάζει την ισχύ με την κοινωνική μέριμνα, ένα μοντέλο που εμπνέει εμπιστοσύνη και αναγνωρίζεται διεθνώς.

Η ψήφιση αυτών των Συμφωνιών στέλνει ένα σαφές μήνυμα, ότι η Ελλάδα πορεύεται με όραμα και στρατηγική, ότι η εξωτερική μας πολιτική έχει βάθος και προοπτική και ότι η κοινωνική μας πολιτική αγγίζει τον πυρήνα της ανθρώπινης ζωής, την υγεία. Με την Κύπρο και την Αίγυπτο μαζί εδραιώνουμε μια νέα εποχή συνεργασίας στην Ανατολική Μεσόγειο, μια εποχή που δεν θα στηρίζεται μόνο σε λόγια, αλλά σε πράξεις, με απτό αντίκτυπο για τους πολίτες τους.

Σας καλώ, λοιπόν, να υπερψηφίσουμε με ευρύτατη πλειοψηφία τις δύο αυτές κυρώσεις, δείχνοντας ότι η Βουλή των Ελλήνων ανταποκρίνεται στον διπλό της ρόλο, να υπερασπίζεται τα εθνικά της συμφέροντα και ταυτόχρονα να υπηρετεί την κοινωνική ευημερία των πολιτών στο κυριότερο κοινωνικό αγαθό που είναι η υγεία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Συνεχίζουμε τώρα με τις ομιλίες των Κοινοβουλευτικών Εκπροσώπων. Έχουμε πει ότι θα πάμε με την αντίστροφη σειρά της κοινοβουλευτικής δύναμης. Δυστυχώς, δεν τους βλέπω όλους εδώ. Κάποιοι μου έχουν πει ότι έχουν άλλες υποχρεώσεις. Σε κάθε περίπτωση, θα ξεκινήσουμε.

Κύριε Ηλιόπουλε, βλέπω ότι εσείς μπορείτε να είστε ο πρώτος, εάν είστε έτοιμος. Έχετε τον λόγο για δέκα λεπτά.

Ο κ. Ηλιόπουλος από τη Νέα Αριστερά έχει τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, μιλάμε για μία διεθνή σύμβαση. Σήμερα, όμως, η Κυβέρνηση της Νέας Δημοκρατίας πρέπει να απαντήσει κάτι πολύ απλό με ένα «ναι» ή με ένα «όχι».

Κύριε Υφυπουργέ, αφορά και εσάς αυτό. Η Κυβέρνηση αναγνωρίζει το Διεθνές Ποινικό Δικαστήριο, ναι ή όχι; Κανονικά θα ήταν τρέλα να το ρωτάμε αυτό, αλλά την πόρτα αυτής της τρέλας την άνοιξε χθες ο κ. Γεωργιάδης. Ο κ. Γεωργιάδης χθες σε συνέντευξή του, όταν του είπαν ότι ο Νετανιάχου είναι καταδικασμένος από το Διεθνές Ποινικό Δικαστήριο ως εγκληματίας πολέμου, είπε «Ένα δικαστήριο που δεν το αναγνωρίζει ούτε το Ισραήλ ούτε οι ΗΠΑ, κι εγώ με δυσκολία το αναγνωρίζω». Και όταν τον ρώτησαν ξανά αν πρέπει ή όχι να το αναγνωρίσουμε, είπε «Κακώς, πολύ κακώς το αναγνωρίζουμε».

Παρατήρηση πρώτη: Βάζεις τον εαυτό σου ως Άδωνις Γεωργιάδης στην ίδια φράση «Το Ισραήλ, οι ΗΠΑ κι εγώ». Κάποιος άνθρωπος –αν υπάρχει ένας- που τον εκτιμάει λίγο, να του μιλήσει να κατέβει στην επιφάνεια της γης, γιατί έχει φύγει στη στρατόσφαιρα. Έχει απογειωθεί ο κ. Γεωργιάδης. Θεωρεί ότι είναι στην ίδια πρόταση το Ισραήλ, οι ΗΠΑ και ο Γεωργιάδης. Να το πω απλά, έχει λαλήσει ο άνθρωπος.

Όμως, πέρα από το ότι έχει λαλήσει –αυτό θα ήταν προσωπικό του πρόβλημα- εδώ μιλάμε για επικίνδυνα πράγματα. Κεντρικό στέλεχος της Κυβέρνησης, Αντιπρόεδρος του κόμματος που κυβερνάει, στηρίζει τον αναθεωρητισμό! Καταλαβαίνετε πόσο επικίνδυνο είναι;

Κύριε Υφυπουργέ, σας ρωτάω το εξής: Έχετε το θάρρος να απαντήσετε εσείς ή ο Κοινοβουλευτικός σας Εκπρόσωπος –δεν τον βλέπω- αν η Κυβέρνηση αναγνωρίζει ή όχι το Διεθνές Ποινικό Δικαστήριο; Είναι πολύ απλό ερώτημα. Ακούσαμε και πριν τον εισηγητή σας να λέει ότι η στρατηγική σας για την ανατολική Μεσόγειο είναι πεδίο ειρήνης και ανάπτυξης. Τόσο πολύ δυσκολεύεστε να πείτε τη φράση «γενοκτονία στην Παλαιστίνη» και μιλάτε για ανατολική Μεσόγειο! Και αυτό που κάνετε είναι εθνικά επικίνδυνο. Αυτή τη στιγμή στην περιοχή υπάρχει μια γενοκτονία και με όλες σας τις δυνάμεις στηρίζετε την Κυβέρνηση που κάνει τη γενοκτονία! Πριν από λίγες μέρες είδαμε την πώληση της ΕΛΒΟ, της ραχοκοκαλιάς της Ελληνικής Αμυντικής Βιομηχανίας –που, ούτως ή άλλως, είναι έγκλημα να μιλάμε για ιδιωτικοποίηση στην αμυντική βιομηχανία- που την πουλήσατε σε ισραηλινή εταιρεία.

Επειδή ήρθε στην Αίθουσα και ο Κοινοβουλευτικός σας Εκπρόσωπος, θέτω ξανά το ερώτημα και θα ήθελα μια απλή απάντηση –αν έχετε και εσείς το θάρρος, γιατί δεν ξέρω αν το έχετε- στο αν η Κυβέρνησή σας αναγνωρίζει το Διεθνές Ποινικό Δικαστήριο ή όχι. Αν έχετε το θάρρος, απαντήστε. Είναι πολύ απλό, με ένα «ναι» ή ένα «όχι». Και μακάρι να το χάσω το στοίχημα ότι δεν θα απαντήσετε, για να μην τσακωθείτε με τον κ. Γεωργιάδη!

Παρατήρηση δεύτερη: Να μιλήσουμε λίγο για το μικρό και το μεγάλο στην υγεία. Υπάρχει ένας δείκτης που δείχνει την αποτυχία σας και έχει ήδη ακουστεί. Είναι οι ακάλυπτες υγειονομικές ανάγκες. Είστε η Κυβέρνηση που κατάφερε, ενώ είχατε τη μεγαλύτερη δημοσιονομική ελευθερία τα τελευταία χρόνια, ενώ είχατε αδιανόητα ποσά από το Ταμείο Ανάκαμψης και από το ΕΣΠΑ, οι ακάλυπτες υγειονομικές ανάγκες να αυξάνονται στη χώρα, να είμαστε πολύ μακριά από τον ευρωπαϊκό μέσο όρο και να χειροτερεύει αυτή η κατάσταση.

Τώρα θα μου πείτε ότι δεν αναγνωρίζει το Διεθνές Ποινικό Δικαστήριο ο Άδωνις Γεωργιάδης, θα αναγνωρίζει τη Eurostat; Δύσκολο μου φαίνεται.

Όμως, στον βαθμό που συμφωνούμε ότι η Eurostat υπάρχει και την αναγνωρίζουμε και δεχόμαστε τα νούμερα, να πάμε και σε ένα μικρό συγκεκριμένο, γιατί το συγκεκριμένο έχει τη δύναμη του παραδείγματος να δείχνει ποια είναι η πολιτική σας. Πριν μερικές μέρες, στην Αίγινα πέθανε μία πολίτης, η οποία περίμενε το ασθενοφόρο σε μία παραλία έχοντας τις αισθήσεις της για μία ώρα και είκοσι λεπτά. Το ασθενοφόρο δεν ήρθε ποτέ. Γιατί δεν ήρθε το ασθενοφόρο; Διότι δεν υπήρχε οδηγός, γιατί στην Αίγινα υπάρχουν μόνο τρεις οδηγοί. Και με τρεις οδηγούς –μαθηματικά ξέρετε, κύριε Θεμιστοκλέους- δεν βγαίνουν οι βάρδιες. Πρέπει να υπάρχουν τουλάχιστον πέντε οδηγοί.

Τι κάνατε εσείς; Αφού είπατε διάφορα ψέματα για τους οδηγούς, κάνατε και ΕΔΕ, γιατί η πολιτική σας στην υγεία είναι ψέματα και τραμπουκισμοί. Είναι εύκολο στον κ. Γεωργιάδη. Είναι εύκολο. Δεν έχουμε ξαναδεί Υπουργό Υγείας να αγαπάει τόσο πολύ τα ΜΑΤ. Καταλαβαίνω ότι μπορεί να ήθελε να είναι σε άλλο Υπουργείο. Είναι στο Υγείας όμως, δεν είναι στο Προστασίας του Πολίτη.

Και βγήκαν οι ίδιοι οι εργαζόμενοι στο Δημοτικό Συμβούλιο που πήρε ομόφωνη απόφαση κατά της ΕΔΕ –μιλάμε για το Δημοτικό Συμβούλιο του Δήμου Αίγινας, οι άνθρωποι που είναι εκεί, που ζουν το πρόβλημα, που ξέρουν τι γίνεται- και η εκπρόσωπος των εργαζομένων διάβασε –δεν ανέφερε- τα τριάντα δύο ονόματα των ανθρώπων που υπηρετούσαν στο Κέντρο Υγείας στις υγειονομικές Υπηρεσίες. Δεν μιλάμε για διοικητικό και καθαριστές, αλλά από οδηγούς, νοσηλευτές, γιατρούς, διάβασε τα τριάντα δύο ονόματα που υπηρετούσαν το 2019. Πήρατε ένα Κέντρο Υγείας με τριάντα δύο και το φέρατε με δεκαέξι. Ήταν έξι οδηγοί, είχατε τρεις. Φέρατε πίσω τον έναν από τη Μήλο, όπου εσείς τον είχατε στείλει. Ήταν δώδεκα γιατροί, είναι έξι. Ήταν δεκατέσσερις στη Νοσηλευτική Υπηρεσία, είναι επτά.

Και τι κάνατε εσείς γι’ αυτήν την κατάσταση; Κάνατε ΕΔΕ για να ρίξετε ευθύνη στους οδηγούς. Τι λέει το αποτέλεσμα της ΕΔΕ; Λέει ότι υπήρχε ελλιπής κάλυψη των βαρδιών, με αποτέλεσμα τη μη δυνατότητα απόκρισης σε επείγοντα περιστατικά κατά τη διάρκεια της ημέρας. Υπάρχει, λέει, ελλιπής κάλυψη των βαρδιών. Ποιος ευθύνεται για την ελλιπή κάλυψη των βαρδιών; Ξέρατε ή δεν ξέρατε ότι με τρεις ανθρώπους δεν βγαίνουν οι βάρδιες; Ξέρατε ή δεν ξέρατε ότι εκείνη τη στιγμή κανένας δεν είχε βάρδια; Ξέρατε ή δεν ξέρατε ότι δεν υπάρχει «on call» στους οδηγούς; Και λέτε ψέματα! Αυτοί οι άνθρωποι είναι εργαζόμενοι και έχουν σύμβαση. Δεν υπάρχει «on call» στους οδηγούς.

Καταλαβαίνω ότι έχετε ένα πρόβλημα με τον χρόνο εργασίας. Δεν σας αρέσει το οκτάωρο. Θα θέλατε και οι οδηγοί στα ασθενοφόρα να δουλεύουν δεκατριάωρο, δεκαεξάωρο. Όμως, αν γίνει καμιά στραβή σαν τον οδηγό του ΚΤΕΛ που κάρφωσε ένα λεωφορείο στο κέντρο της Αθήνας, μετά ποιος θα φταίει; Ο οδηγός θα φταίει που εργαζόταν εκτός ωραρίου. Αν κάποιος οδηγός ο οποίος οδηγεί εκτός ωραρίου πάθει εργατικό ατύχημα, θα τον καλύψετε; Προφανώς και όχι! Ε, δεν θα το κάνετε, γιατί δούλευε εκτός ωραρίου!

Και βγαίνετε και λέτε, σύμφωνα με το πόρισμα, ότι οι οδηγοί, αν και είχαν συνηθίσει να ανταποκρίνονται σε περιστατικά εκτός βάρδιας κατά την καλοκαιρινή περίοδο, στη συγκεκριμένη μέρα δεν υπήρξε απαιτούμενη μεταξύ τους συνεργασία. Αυτό είναι κείμενο Δημόσιας Διοίκησης; Δηλαδή, εννοώ αυτό το «Οι οδηγοί είχαν συνηθίσει να ανταποκρίνονται σε περιστατικά εκτός βάρδιας». «Είχαν συνηθίσει να ανταποκρίνονται»! Και φταίτε που δεν υπήρχαν βάρδιες και είχατε διώξει έναν οδηγό και τον είχατε στείλει στη Μήλο και τον φέρατε πίσω μετά το τραγικό περιστατικό στην Αίγινα και κυνηγάτε και τους εργαζόμενους!

Γι’ αυτό σας λέω ότι κάνετε πολιτική στην υγεία με ψέματα και τραμπουκισμούς. Κι αν δεν σας αρέσουν όλα αυτά, σας παραπέμπω ξανά στη Eurostat, που σε συνδυασμό με το πόσα χρήματα είχατε, δείχνει το μέγεθος της αποτυχίας σας.

Θα πω μία τελευταία φράση και κλείνω, γιατί ξεκίνησε και χθες και η διαδικασία της εξεταστικής για τον ΟΠΕΚΕΠΕ. Αυτή είναι η μία είδηση. Η δεύτερη είδηση είναι ότι χθες ο κ. Μυλωνάκης έστειλε εξώδικο σε δημοσιογράφους στην εφημερίδα Documento. Λίγο αγχωμένο τον βλέπω τον κ. Μυλωνάκη. Και καλά κάνει και είναι αγχωμένος ο άνθρωπος, γιατί βγήκε ο κ. Μπουκώρος και είπε «Παιδιά, εγώ είχα ενημερωθεί από το Μαξίμου».

**ΜΑΚΑΡΙΟΣ ΛΑΖΑΡΙΔΗΣ:** Πού το είπε αυτό;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πού το είπε αυτό; Το αμφισβητείτε; Καλή σας τύχη!

**ΜΑΚΑΡΙΟΣ ΛΑΖΑΡΙΔΗΣ:** Πού το είπε; Φέρτε το!

(Θόρυβος στην Αίθουσα)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Καλή σας τύχη! Θα γελάσουν και τα κοτόπουλα στα Μέγαρα!

**ΜΑΚΑΡΙΟΣ ΛΑΖΑΡΙΔΗΣ:** Στα ψέματα καλά τα πάτε!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Καλή σας τύχη! Καλή σας τύχη!

Οπότε, τώρα κοιτάξτε τις επιλογές που έχετε. Πρώτη επιλογή είναι να βγάλετε ψεύτη τον κ. Μπουκώρο. Εδώ βλέπω μια τίμια προσπάθεια.

**ΧΡΗΣΤΟΣ ΓΙΑΝΝΟΥΛΗΣ:** Στο Contra Channel.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεύτερη επιλογή είναι να αρχίσετε να παίζετε μουσικές καρέκλες. Ωραία, δεν το είπε ο κ. Μυλωνάκης. Το είπε ο κ. Χατζηδάκης; Το είπε ο κ. Σκέρτσος; Το είπε ο Πίνατ; Κάποιος το είπε στο Μαξίμου. Κάποιος το είπε!

Όμως, ξέρετε, πάντα στο ποινικό, η κρίσιμη διαδικασία είναι όταν αρχίζουν και σπάνε και ο ένας καρφώνει τον άλλον. Εκεί είναι τα δύσκολα. Κι αυτή τη στιγμή, εσείς είστε σε αυτά τα δύσκολα. Και να ξέρετε ότι δεν θα γλιτώσετε από αυτά τα δύσκολα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Να σας ευχαριστήσω για τη συνέπεια στον χρόνο.

Και τώρα καλείται από τη Νίκη ο κ. Δελβερούδης.

Παρακαλώ, κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε. Δεν θα τοποθετηθούμε.

**ΠΡΟΕΔΡΕΥΩΝ (Γεώργιος Γεωργαντάς):** Μάλιστα.

Ευχαριστώ, κύριε Δελβερούδη.

Βλέπω ότι από τους Κοινοβουλευτικούς Εκπροσώπους, που αρκετοί μου έχουν δηλώσει ότι θέλουν να μιλήσουν, βρίσκεται μέσα στην Αίθουσα μόνο ο κ. Γιαννούλης, οπότε ο κ. Γιαννούλης έχει τον λόγο και καλώ τους κοινοβουλευτικούς που ακούνε, να έρθουν γιατί πρέπει να τηρείται και η σειρά της κοινοβουλευτικής δύναμης των κομμάτων.

Παρακαλώ, κύριε Γιαννούλη, έχετε τον λόγο και ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Όπως στην Αίγινα οι οδηγοί είχαν αναπτύξει συνεργασία για να καλύπτουν ο ένας τον άλλον. Αυτό κάνουμε.

**ΠΡΟΕΔΡΕΥΩΝ (Γεώργιος Γεωργαντάς):** Αν υπάρχει κάποια υποχρέωση η οποία είναι ανελαστική, να την καταλάβουμε, αλλά δεν θέλω να γίνεται επαναλαμβανόμενα, γιατί πρέπει να ομιλούν με τη σειρά της κοινοβουλευτικής τους δύναμης.

Ο κ. Γιαννούλης έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Να συμπληρώσω σε αυτό που έλεγε ο Νάσος Ηλιόπουλος, το Διεθνές Ποινικό Δικαστήριο δεν το αναγνωρίζει ο Υπουργός Υγείας ή δυσκολεύεται εν πάση περιπτώσει. Τους εργαζόμενους τους θεωρεί αχαΐρευτους, τους περισσότερους. Είναι ο ίδιος που με ένα βίντεο κομπορρημονεί για τη χθεσινή καταδικαστική απόφαση των προστατευόμενων μαρτύρων, όταν απειλούσε από τηλεοράσεως την κυρία Τουλουπάκη -η οποία, όπως γνωρίζετε, απαλλάχθηκε από κάθε κατηγορία- και έλεγε «θα την λιώσω».

Κύριε Θεμιστοκλέους, κάντε υπομονή. Ξέρω ότι δεν είστε υπεύθυνος γι’ αυτά που θα ακούσετε, αλλά πρέπει να διατρέξουμε την επικαιρότητα γιατί ούτως ή άλλως καλύφθηκε επαρκώς το θέμα των κυρώσεων των Συμφωνιών. Δεν είναι μόνο πολλά ψέματα, τραμπουκισμοί, που κυριαρχούν στην πολιτική εκπροσώπηση της υγείας στη χώρα μας. Είναι και έλλειψη πολιτικής εντιμότητας. Μπορείτε να μην αναγνωρίζετε ό,τι θέλετε: Το Ευρωπαϊκό Δίκαιο, τους κανόνες της Βουλής, τουλάχιστον την αυθεντική έκφραση των εργαζομένων μέσα από την ετήσια έκθεση και έρευνα της ΠΟΕΔΗΝ, σκέφτεστε να την ακούσετε; Να τη διαβάσετε, τουλάχιστον;

Θέλω να σας ρωτήσω, αυτήν την ώρα που συζητάμε, έχετε λάβει στα χέρια σας, κύριε Θεμιστοκλέους, την έρευνα της ΠΟΕΔΗΝ για το 2025; Θα με διευκόλυνε αν είχα την τύχη να έχω μια απάντησή σας τώρα. Την γνωρίζετε;

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Θέλετε να κάνουμε διάλογο; Μπορώ να σας απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Θα τοποθετηθεί στο τέλος ο κύριος Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Ένα ερώτημα.

**ΠΡΟΕΔΡΕΥΩΝ (Γεώργιος Γεωργαντάς):** Αν πει ναι, μετά θα πείτε κάτι άλλο, μετά θα πρέπει να απαντήσει.

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Αν θέλετε να κάνουμε διάλογο, μπορώ άνετα να τον κάνω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ.

Κύριε Γιαννούλη, θα τοποθετηθεί ο Υπουργός στο τέλος.

**ΧΡΗΣΤΟΣ ΓΙΑΝΝΟΥΛΗΣ:** Ηρεμήστε.

Καλοπροαίρετα το λέω. Ένα «ναι» αν το γνωρίζετε.

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Καλοπροαίρετα δεν σας απάντησα για να τηρηθούν οι κοινοβουλευτικές διαδικασίες.

**ΧΡΗΣΤΟΣ ΓΙΑΝΝΟΥΛΗΣ:** Έχετε έναν ιδιαίτερο εκνευρισμό, τον οποίο δεν μπορώ να καταλάβω.

**ΜΑΚΑΡΙΟΣ ΛΑΖΑΡΙΔΗΣ:** Πού τον βλέπετε τον εκνευρισμό;

**ΧΡΗΣΤΟΣ ΓΙΑΝΝΟΥΛΗΣ:** Πού τον βλέπω;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, δεν επιτρέπονται οι διάλογοι, κύριε Γιαννούλη, το ξέρετε καλύτερα.

Τοποθετηθείτε, παρακαλώ.

Έγινε το ερώτημά σας. Αν απαντάει ή δεν απαντάει εκείνη την ώρα ο Υπουργός και δεν απαντήσει στην τοποθέτησή του την τελική, αξιολογείται αυτό από όλους.

Παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Θα σας την καταθέσω, καλού κακού, μήπως και φρεσκάρει τη μνήμη σας -θα την καταθέσω και στα Πρακτικά- την έρευνα της ΠΟΕΔΗΝ που περιγράφει μία κατάσταση στα νοσοκομεία της Βόρειας Ελλάδας αρχικά -και θα μας απασχολήσει και κοινοβουλευτικά- που δεν συνάδει ούτε με την επικοινωνία ούτε με την προπαγάνδα ούτε με την εμμονή της ευτυχίας και της ανακούφισης ότι η Ελλάδα και οι Έλληνες απολαμβάνουν υπηρεσίες υγείας υψηλότατου επιπέδου και έχουν γίνει πολλά βήματα.

Και οι αριθμοί και οι εμπειρίες και τα γεγονότα, που είναι πολλά γεγονότα, θα σας έφερναν, ίσως, σε θέση λιγότερης έπαρσης και περισσότερης ενασχόλησης με τα ζητήματα. Δεν είναι μόνο η Αίγινα.

Θέλω να σας πω μια εικόνα και θα κλείσω με το θέμα της υγείας, γιατί καταλαβαίνω ότι σας υποβάλλουμε σε μια βάσανο, που μπορεί και να μην σας ανήκει, στις πολιτικές αποφάσεις οι οποίες έχουν, κυρίως, τη σφραγίδα του Μεγάρου Μαξίμου και του επικεφαλής της πολιτικής ηγεσίας.

Διαφημίζετε -και καλώς κάνετε, εγώ το επικροτώ- το μέτρο της παράδοσης των φαρμάκων κατ’ οίκον σε βαρύτατα ασθενείς. Ίσως, όμως, δεν έτυχε στις πολλές περιοδείες του πολιτικού σας προϊσταμένου να περάσει από τη Λεωφόρο Κωνσταντίνου Καραμανλή στη Θεσσαλονίκη. Σημαδιακό, έτσι; «Λεωφόρος Κωνσταντίνου Καραμανλή». Εκεί είναι ένα από τα φαρμακεία του ΕΟΠΥΥ, όντως για σοβαρές περιπτώσεις, ασθενών με σκλήρυνση κατά πλάκας, καρκίνους κ.λπ.

Σας βεβαιώ και σας προκαλώ, ταυτόχρονα, να στείλετε τώρα κάποιον συνεργάτη σας του Υπουργείου Υγείας στη Θεσσαλονίκη για να δείτε τι σημαίνει επώδυνη, βασανιστική, στα όρια του σαδισμού, ουρά αναμονής ανθρώπων με σοβαρές ασθένειες για να προμηθευτούν φάρμακα που δεν μπορούν να τα αγοράσουν ως απλοί ιδιώτες, ως έχοντες και κατέχοντες, ως επενδυτές του ΟΠΕΚΕΠΕ, ως επιδοτούμενοι του ΟΠΕΚΕΠΕ, ως χρυσοπληρωμένοι γιατροί της NOVARTIS για τους οποίους εξίμισι χρόνια δεν κάνατε τίποτα, μόνο ενθουσιάζεστε με την πρωτόδικη απόφαση, με τους γιατρούς που πλούτισαν μέσω του σκανδάλου της NOVARTIS που οι Ηνωμένες Πολιτείες, με βάση και την ελληνική εμπειρία, πλήρωσαν διακανονισμό 350 εκατομμυρίων δολαρίων και εμείς δεν πήραμε ούτε μία δραχμή. Και χαίρεστε γι’ αυτό, που εξίμισι χρόνια το μόνο που έγινε ήταν να υποβληθεί μια αγωγή κατά της NOVARTIS με νομική ευθύνη του Νομικού Συμβουλίου του Κράτους και να κριθεί από την ελληνική δικαιοσύνη ατελής και αβάσιμη και να γυρίσει πίσω. Επίτευγμα και αυτό. Αλλά, αυτά δεν τα λέτε.

Αν έχετε το πολιτικό θάρρος να το κάνετε και στη διάρκεια αυτής της συζήτησης, θα δεχόμουν με ευχαρίστηση την πιο ταπεινωτική διάψευση, ότι λέω υπερβολές, είμαι τοξικός και λαϊκιστής. Στείλτε τώρα κάποιον στη Λεωφόρο Καραμανλή για να δείτε πόσο απέχει η πραγματικότητα από την επικοινωνία.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Και εν πάση περιπτώσει, είναι δικαίωμά σας προσωπικά ως πολίτες να μην αναγνωρίζετε στοιχειώδεις θεσμούς της εθνικής και ευρωπαϊκής ιεραρχίας. Δικαίωμά σας. Δεν μπορείτε, όμως, να είστε αυτοί που κουνάνε το δάχτυλο σε εμάς και να λέτε: «Εμπιστεύεστε τη δικαιοσύνη;», «Έχετε εμπιστοσύνη στην ελληνική δικαιοσύνη;» και εσείς να είστε η μόνη Κυβέρνηση που δεν εφαρμόζει αποφάσεις της δικαιοσύνης, όπως για παράδειγμα για τους συνταξιούχους. Να είστε η μόνη Κυβέρνηση η οποία έχετε Υπουργό που αμφισβητεί τον διεθνούς κύρους θεσμό του Ποινικού Δικαστηρίου. Μα, δεν γίνονται αυτά. Αυτά δεν γίνονται ούτε καν σε τριτοκοσμικές χώρες. Σε άλλους πλανήτες μόνο.

Τώρα, σε ό,τι αφορά και κλείνω, κύριε Πρόεδρε, γιατί, προφανώς, καταλαβαίνω ότι «εκτίει ποινή ο κ. Θεμιστοκλέους» -όπως είχε πει παλαιότερα ένας υπουργός- σηκώνοντας το βάρος των εξελίξεων και της επικαιρότητας. Δεν μπορώ να καταλάβω πώς νιώθει ένας Υπουργός της Νέας Δημοκρατίας, πώς νιώθει ένα πολιτικό πρόσωπο που λειτουργεί ως πατερίτσα της Νέας Δημοκρατίας. Πώς νιώθουν όλοι αυτοί οι πολιτικοί σαλτιμπάγκοι που σε αυτήν τη χώρα πολιτεύονται και ζουν και επιβιώνουν ως πολιτικοί έμποροι ή λαθρέμποροι πατρίδας και θρησκείας, το γεγονός ότι μία κυρία, την ώρα που οι Έλληνες πολίτες δυσκολεύονται να τα βγάλουν πέρα, ορίζεται από την Κυβέρνησή σας Τομεάρχης Καινοτομίας Κοινοτικών Προγραμμάτων Γεωργικής Ανάπτυξης και κατηγορείται, ερευνάται, χαρακτηριστικό πρόσωπο της Νέας Δημοκρατίας. Είδα και φωτογραφίες της μέσα στην Αίθουσα της Βουλής περιχαρής να διαβαίνει τους διαδρόμους του ναού της δημοκρατίας και την ίδια ώρα να συμμετέχει στο μεγαλύτερο πλιάτσικο κατά της προοπτικής των Ελλήνων αγροτών. Πώς το αντέχετε αυτό; 1,5 εκατομμύριο δεσμεύτηκε από τα 2,5 εκατομμύρια με τα οποία επιδοτήθηκε η οικογένειά της. Επενδύθηκαν σε ακίνητα Ferrari και Porsche. Ίσως της έλειπε και ένα Land Rover για να κλείσει το τρίπτυχο της πολυτέλειας.

Δεν είναι να γελάς, είναι να κλαις. Είναι να κλαις με το ότι ακόμα και με κάποιον συνάδελφό σας θα βρεθείτε σε κατάσταση εμφυλίου πολέμου, θα διαψεύδετε ο ένας τον άλλον. Θα γελοιοποιηθείτε. Τίθεται το ερώτημα πού το είπε ο κ. Μπουκώρος. Στο Kontra Channel. Και είπε ότι δέχθηκε τηλεφώνημα από κυβερνητικό στέλεχος ότι «έχουμε συνομιλίες» και «δεν θα γίνεις Υπουργός». Θα μας τρελάνετε; Θέλετε το βίντεο; Να σας το στείλω τώρα. «Κυβερνητικές πηγές». Ποιος είναι «κυβερνητικές πηγές»; Ποιος είναι; Ο Ανδρέας ο Παναγιωτόπουλος;

Κλείνω, λέγοντας πως σε έναν βαθμό θα μπορούσε να γίνει κατανοητό. Τώρα, πλέον, δεν μπορεί να γίνει ανεκτό. Έχετε χάσει τον προσανατολισμό της εθνικής υποχρέωσης, της ευθύνης του καθήκοντος και της εντιμότητας. Είστε στην περιδίνηση μιας δημοσκοπικής ανασφάλειας και εν πάση περιπτώσει, δεν είστε μόνο επικίνδυνοι για το παρόν. Κάθε μέρα που περνά προσθέτετε κινδύνους και επισφάλειες για πολύ περισσότερες γενιές από όσες έχουν ήδη πληγεί από την περίπου επταετή θητεία σας.

Ευχαριστώ πολύ.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Μου είπε ο κύριος Αντιπρόεδρος ότι έχει γίνει μια συνεννόηση ώστε να μιλήσει τώρα ο κ. Χρηστίδης και μετά ο κ. Χήτας. Το λέω για να μην υπάρξουν παρεξηγήσεις.

**ΠΑΥΛΟΣ ΧΡΗΣΤΙΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα δύο διεθνείς συμβάσεις με αντικείμενο τη συνεργασία στον τομέα της δημόσιας υγείας. Της δημόσιας υγείας, το ξαναλέω γιατί έχει νόημα και περιεχόμενο η φράση αυτή η οποία για πολλές δεκαετίες έδωσε τη δυνατότητα στον ελληνικό λαό να έχει πρόσβαση σε γιατρούς, σε διαγνώσεις και θεραπείες οι οποίες έσωσαν ζωές και οι οποίες είχαν κόστος το οποίο πληρωνόταν από τη φορολογία των Ελλήνων πολιτών, από τις εισφορές τους, από τον τρόπο με τον οποίο μπορούσαν να πληρώνουν τις υποχρεώσεις τους.

Αυτήν τη διμερή -της Ελλάδας και της Κύπρου- και την τριμερή -της Ελλάδας, της Κύπρου και της Αιγύπτου- το ΠΑΣΟΚ τη στηρίζει γιατί πιστεύει στη δύναμη της διεθνούς συνεργασίας –ξαναλέω, διεθνούς συνεργασίας, γιατί έχουμε ακούσει πολλά και από τον αρμόδιο Υπουργό του Υπουργείου Υγείας και θα επανέλθω στη συνέχεια- όταν αυτή υπηρετεί τον πολίτη, λειτουργεί με διαφάνεια και στηρίζεται σε σαφείς θεσμούς.

Όμως, αυτή η στήριξη δεν μπορεί να αποτελεί λευκή επιταγή. Δεν θα κρυφτούμε πίσω από τη σημασία της γεωπολιτικής εμβάθυνσης για να αποσιωπήσουμε κρίσιμα ερωτήματα. Διότι η εξωτερική πολιτική δεν μπορεί να λειτουργεί ως βιτρίνα, χωρίς αντίκρισμα στην καθημερινότητα των πολιτών. Και θα επαναλάβω για τρίτη φορά μια φράση, τη φράση της εξωτερικής πολιτικής, γιατί έχουμε δει πολλά το τελευταίο χρονικό διάστημα που, επίσης, έχουν πολύ μεγάλο ενδιαφέρον και στα οποία, επίσης, θα επανέλθω.

Ο εισηγητής μας, ο Γιάννης Τσίμαρης το έθεσε ξεκάθαρα: Δεν έχει σημασία μόνο το τυπικό της Κύρωσης. Σημασία έχει η ουσία της εφαρμογής, η διαφάνεια και πάνω απ’ όλα ο σεβασμός στον δημόσιο χαρακτήρα της υγείας.

Για την τριμερή Συμφωνία Ελλάδας, Κύπρου και Αιγύπτου, αυτή η Συμφωνία η οποία υπογράφηκε στο Κάιρο στις 8 Ιανουαρίου του 2025 προωθεί τη συνεργασία σε κρίσιμους τομείς, όπως η καινοτομία, η έρευνα, η ψηφιοποίηση της υγείας, ο ιατρικός τουρισμός και η αντιμετώπιση υγειονομικών κρίσεων. Περιλαμβάνει το συντονισμό περιφερειακών δράσεων, την ανταλλαγή τεχνογνωσίας και πόρων και συνεισφέρει στους στόχους της βιώσιμης ανάπτυξης του ΟΗΕ. Η Αίγυπτος έχει να προσφέρει σημαντικά παραδείγματα και νομίζω ότι έχει νόημα γι’ αυτόν το λόγο να σταθούμε στην επιτυχημένη εκστρατεία εξάλειψης της ηπατίτιδας C, στα εθνικά προγράμματα πρόληψης και στον μηχανισμό ταχείας απόκρισης σε επιδημίες.

Εδώ, όμως, ξεκινούν και μια σειρά από ουσιαστικά ερωτήματα: Γιατί προβλέπεται εξειδίκευση σε συγκεκριμένες ιατρικές ειδικότητες, χωρίς επαρκή αιτιολόγηση; Τι συμβαίνει με τις μεταμοσχεύσεις ιστών και κυττάρων, όταν εδώ και δεκατέσσερα περίπου χρόνια δεν υπάρχει πλήρες θεσμικό πλαίσιο στην πατρίδα μας;

Επίσης αναρωτιέμαι αν είναι αποδεκτό να έχουν δοθεί πενήντα δύο άδειες εισαγωγής από το εξωτερικό χωρίς σαφείς προϋποθέσεις λειτουργίας για τις τράπεζες των ιστών.

Αυτά δεν είναι τεχνικές λεπτομέρειες, είναι ζητήματα ουσίας που αγγίζουν την ασφάλεια των ασθενών και την αξιοπιστία του συστήματος.

 Επίσης για τη διμερή συμφωνία Ελλάδας - Κύπρου τα πολλά λόγια είναι περιττά, αλλά νομίζω ότι έχει νόημα να πούμε ότι η αναθεώρηση της συμφωνίας που είχε υπογραφεί το 1987 και αναθεωρήθηκε το 2011 έρχεται να εκσυγχρονίσει τη συνεργασία σύμφωνα με τις ανάγκες της εποχής. Περιλαμβάνει την αμοιβαία αναγνώριση χρόνου ειδίκευσης και εξειδίκευσης για τους γιατρούς και τα μέλη των οικογενειών τους, τη συνεργασία στη φαρμακορρύθμιση και τις πιθανές κοινές προμήθειες φαρμάκων και την αναγνώριση εκπαιδευτικών κέντρων με βάση τα ελληνικά πρότυπα.

Η Κύπρος μπορεί να αποτελέσει επίσης έναν καλό οδηγό στον τρόπο με τον οποίο έχει υλοποιήσει καλές πρακτικές. Το γενικό σύστημα υγείας έχει πετύχει καθολική κάλυψη σχεδόν του πληθυσμού, ανεκπλήρωτες ανάγκες μόλις 0,2%, όταν η Ελλάδα είναι τελευταία στην Ευρωπαϊκή Ένωση, πλήρη ψηφιοποίηση του συστήματος υγείας και κάτι ιδιαίτερα σημαντικό, θα έλεγα, τη συμμετοχή των πολιτών στη χάραξη, αλλά και την αξιολόγηση της πολιτικής υγείας.

Το ερώτημα, λοιπόν, είναι απλό, αλλά και κρίσιμο: Θα πάρετε επιτέλους την Κύπρο ως ένα παράδειγμα μεταρρύθμισης ή θα περιοριστούμε σε μία ακόμα διακρατική ρητορεία χωρίς εσωτερικό σχέδιο;

Αυτό το οποίο βιώνουμε στην εσωτερική πραγματικότητα, αγαπητοί συνάδελφοι, δεν μπορεί να αγνοηθεί. Όσο εμείς συζητάμε συμφωνίες και συνεργασίες, η ελληνική περιφέρεια μένει ακάλυπτη, τα νοσοκομεία λειτουργούν οριακά και χιλιάδες γιατροί εγκαταλείπουν τη χώρα.

Υπάρχει ουσιώδες πραγματικό σχέδιο για να αντιμετωπιστεί αυτό το brain drain σε μια πολύ κρίσιμη στιγμή της πατρίδας μας, αλλά και σε έναν πολύ κρίσιμο τομέα της πατρίδας μας, όπως είναι ο κλάδος της υγείας, ή απλώς επί της ουσίας με όλα αυτά τα οποία κάνουμε θα διευκολύνουμε την εξαγωγή ιατρικού δυναμικού μέσω διακρατικών σχημάτων;

 Η εξωτερική συνεργασία δεν μπορεί να υποκαταστήσει τις δομικές ανάγκες του ΕΣΥ. Το λέμε ρητά: Ο δημόσιος χαρακτήρας της υγείας για εμάς δεν είναι διαπραγματεύσιμος. Εκτός, όμως, από το ότι δεν είναι διαπραγματεύσιμος, δεν είναι αυτήν τη στιγμή και ένας χαρακτήρας ο οποίος με την Κυβέρνηση της Νέας Δημοκρατίας μπορεί να βοηθήσει τους πολίτες να αντιμετωπίσουν τα ζητήματά τους. Γι’ αυτόν ακριβώς τον λόγο ζητήσαμε και ζητάμε, όπως με πολύ μεγάλη σαφήνεια εκφράσαμε και στη Διεθνή Έκθεση Θεσσαλονίκης, τον πλήρη σεβασμό στο ευρωπαϊκό πλαίσιο της πολιτικής υγείας, την προστασία των προσωπικών δεδομένων, τη λογοδοσία της μεικτής επιτροπής συνεργασίας με δημοσιευμένες ετήσιες εκθέσεις και φυσικά τη στήριξη του δημόσιου χαρακτήρα του ΕΣΥ και των εργαζομένων του, που αντιμετωπίζουν τεράστια προβλήματα.

Πριν μπω στα ζητήματα της πολιτικής στα οποία αναφέρθηκα στην αρχή, να σημειώσω ότι είναι προφανές ότι εμείς, όπως είπε στην πρώτη του τοποθέτηση ο εισηγητής μας, ο Γιάννης Τσίμαρης, στηρίζουμε αυτές τις δύο συμφωνίες όχι από μία εθνική ρητορεία, αλλά επειδή πιστεύουμε, όπως είπα και προηγουμένως, στη διεθνή συνεργασία και στον τρόπο με τον οποίο μπορούμε να χρησιμοποιήσουμε τα εργαλεία, τα οποία έρχονται από το εξωτερικό ως εργαλεία καλής πρακτικής για την ενίσχυση του κοινωνικού κράτους, του τρόπου με τον οποίο το κοινωνικό κράτος στηρίζει την εθνική και την κοινωνική ενότητα, λειτουργεί με θεσμική υπόσταση και δεν αξιοποιεί τις διεθνείς πρακτικές, τις διεθνείς συμφωνίες, τις επιλογές που κάνει το κράτος μας ως διακοσμητικές, αλλά ως ουσιαστικές.

Εμείς θέλουμε τη διπλωματία της υγείας, όπως και τη διπλωματία της παιδείας, όχι για την εικόνα, αλλά για να έχει περιεχόμενο για τον πολίτη, γιατί η δημόσια υγεία, όπως και η δημόσια παιδεία, δεν είναι πολυτέλεια, είναι πυλώνας κοινωνικής συνοχής, είναι εργαλείο εξωτερικής πολιτικής και είναι ένα μέτρο αξιοπρέπειας και του κράτους δικαίου.

Και τα λέω όλα αυτά, κύριε Υπουργέ, διότι τις τελευταίες ημέρες και εβδομάδες γίνεται μια πολύ μεγάλη συζήτηση για τον τρόπο με τον οποίο η χώρα μας στέκεται στο ευρωπαϊκό και το διεθνές στερέωμα. Με βάση τη συζήτηση η οποία γίνεται για τις διεθνείς μας σχέσεις, την επιλογή της Κυβέρνησης στον τρόπο με τον οποίο πορεύεται στις σχέσεις της με το Ισραήλ και την ευρύτερη περιοχή, οφείλω να πω ότι μία σειρά από δηλώσεις είναι δηλώσεις οι οποίες σε ένα ευνομούμενο δυτικό κράτος δεν στέκονται.

Εγώ αναρωτιέμαι και θέλω να ρωτήσω και εσάς προσωπικά, με την ευαισθησία που ξέρω ότι έχετε για τα ζητήματα της Ελλάδας και της Κύπρου, αλλά να ρωτήσω και τον κ. Λαζαρίδη, ο οποίος θα τοποθετηθεί στη συνέχεια, εάν συμφωνεί ο ίδιος και το κόμμα του με τη δήλωση του κ. Γεωργιάδη ότι κακώς έχουμε αναγνωρίσει το Διεθνές Ποινικό Δικαστήριο στην πατρίδα μας, που το έχουμε αναγνωρίσει από το 2002. Θέλω μια καθαρή απάντηση, χωρίς στρεψοδικίες, χωρίς υπεκφυγές, χωρίς να πετάει κανένας την μπάλα στην εξέδρα.

Επίσης θέλω να πω ότι επειδή γίνεται και μία συζήτηση περί αξιοπιστίας της Ελλάδας, αλλά και των πολιτικών κομμάτων στην εθνική πολιτική σκηνή γύρω από μια σειρά κρίσιμων ζητημάτων εκτός από τα ζητήματα της υγείας τα οποία συζητάμε -οι Έλληνες πολίτες πληρώνουν στην ιδιωτική υγεία από τις υψηλότερες δαπάνες πανευρωπαϊκά, κάτι το οποίο δείχνει ότι την περίοδο της δικής σας διακυβέρνησης δεν αποδίδει η υπηρεσία της υγείας όπως θα έπρεπε να αποδίδει προς τον Έλληνα πολίτη, δεν τον στηρίζει το κοινωνικό κράτος τον Έλληνα πολίτη όπως θα έπρεπε- εγώ θέλω να μου πείτε ειλικρινά και για το κομμάτι της παιδείας, εάν έχετε ικανοποιηθεί από αυτά τα οποία βλέπουμε να έρχονται στο φως της δημοσιότητας όλο το τελευταίο χρονικό διάστημα, για παράδειγμα, πώς το κράτος μπορεί να κάνει αποδεκτό το γεγονός ότι ο Γενικός Γραμματέας της Κυβέρνησης Μητσοτάκη επιλέγεται ως πρώτος πρύτανης ενός ιδιωτικού πανεπιστημίου ή εάν είστε ικανοποιημένοι από το γεγονός ότι πριν από έξι μήνες εδώ με στεντόρεια φωνή και με περήφανο λόγο ο κ. Πιερρακάκης δεσμευόταν ότι θα έρθουν εδώ τα κορυφαία πανεπιστήμια του κόσμου με τη ρύθμιση την οποία έφερε. Θα ήθελα να μου πείτε ένα πανεπιστήμιο το οποίο ήρθε από το εξωτερικό και το οποίο εσείς θεωρείτε ότι ανήκει στα κορυφαία πανεπιστήμια.

Όταν η συζήτηση πηγαίνει στην αξιοπιστία του καθενός μας, πέρα από τις φωνές, πέρα από τις κραυγές, πρέπει να μπαίνουμε και σε μια ουσία και θέλω να μου απαντήσετε και εσείς αν είστε ικανοποιημένοι από το γεγονός ότι, αντί για το Πρίνστον, την Οξφόρδη, το Γέιλ, το Κολούμπια και τη Σορβόννη, που υποσχεθήκατε, έχουν έρθει τα πανεπιστήμια τα οποία στεγάζονται σε διώροφα και τριώροφα του Κέντρου των Αθηνών και τα περισσότερα από όλα αυτά είναι αναβαθμίσεις κολεγίων τα οποία ήδη λειτουργούσαν στην πατρίδα μας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Χήτας έχει τον λόγο τώρα και μετά ο κ. Καζαμίας και ο κ. Λαζαρίδης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Ξέρετε, έχει ενδιαφέρον το πώς η Κυβέρνηση αυτή με όπλο της την επικοινωνία μόνο -το παρατηρώ τις τελευταίες μέρες- με σύμμαχο βέβαια πάντα τους φίλους σας, τους δημοσκόπους, με σύμμαχο πάντα τους τηλεοπτικούς σταθμούς, τα μέσα ενημέρωσης τα οποία σας λιβανίζουν από το πρωί έως το βράδυ, παρουσιάζει μια στρεβλή εικόνα ότι και καλά ξεπεράσατε τα μεγάλα προβλήματα και τώρα ανασκουμπωθήκατε και πατάτε πάλι στα πόδια σας και τσιμπάτε και μονάδες.

Εντάξει, οι δημοσκόποι κάνουν τη δουλειά τους. Καμιά δουλειά δεν είναι ντροπή. Προσπαθείτε τώρα λίγο επικοινωνιακά να το διαχειριστείτε: να κατασχέσετε και καμία Πόρσε και καμία Φεράρι, «βλέπετε ότι είμαστε αμείλικτοι», «τσιμπολογήσαμε και κάτι», «δώσαμε και 1,6 δισεκατομμύρια» -θα πάμε στα οικονομικά σε λίγο- και «ο κόσμος είναι πάρα πολύ ικανοποιημένος».

Θέλω να σας πω το εξής, ότι εμείς δεν πρόκειται να σας αφήσουμε σε χλωρό κλαρί. Από το 2019 αυτό που κάνουμε θα το συνεχίσουμε όσο πάει. Θα σας ξεσκεπάζουμε σε ό,τι και αν κάνετε. Δεν σας ξεπλένει τίποτα ούτε σας σώζει τίποτα, καμία συμμαχία, καμία συμφωνία με κανάλια, κανένας φίλος δημοσκόπος, κανένας, απολύτως τίποτα. Γιατί; Γιατί τα σκάνδαλά σας ήταν, είναι εδώ και θα σας ακολουθούν συνεχώς, όλα τα σκάνδαλά σας. Δεν πρόκειται να τα ξεχάσει ο κόσμος.

Τι να ξεχαστεί από την παρουσία σας στη ΔΕΘ και τους φίλους σας τους δημοσκόπους ή τα κανάλια, τα λιβανιστήρια; Να ξεχαστούν δηλαδή τα δισεκατομμύρια που φαγώθηκαν; Εμείς δεν λέμε -γιατί καμιά φορά θίγεστε κιόλας- ότι όσοι είναι Νέα Δημοκρατία είναι λαμόγια. Μη χειρότερα! Δεν είπαμε τέτοιο πράγμα. Εμείς είπαμε ότι όσα λαμόγια πιάστηκαν με τη γίδα στην πλάτη και έκλεψαν χρήματα αποδείχτηκε ότι ήταν Νέα Δημοκρατία. Αυτό λέμε, ρε παιδιά. Δεν είπατε κάτι άλλο. Μην το παρεξηγείτε.

Ακόμη και αυτή τη φίλτατη που της πήρατε την Porche και τη Ferrari, η γυναίκα είναι εδώ, μαζί σας, με τη Νέα Δημοκρατία, με τον Μητσοτάκη φωτογραφίες, αγκαλιές, φιλιά, υποψήφια. Ακούσαμε τον Μαρινάκη σήμερα: «Ναι, ήταν το 2019, αλλά το 2023 δεν ήταν, την κόψαμε από τα ψηφοδέλτια». Ολίγον έγκυος δεν υπάρχει, να σας ενημερώσουμε γι’ αυτό. Δικό σας στέλεχος ήταν, περήφανο. Ζήτησε και την ψήφο του ελληνικού λαού. Παραλίγο να γίνει Βουλευτής και τώρα της πήρατε την Porche και τη Ferrari και όλα τα υπόλοιπα.

Εμείς αναμένουμε από την Κυβέρνηση τα ονόματα όλων όσοι ενεπλάκησαν σε ένα τόσο μεγάλο σκάνδαλο που αφορά στα χρήματα του ελληνικού λαού, τα χρήματα του Έλληνα βιοπαλαιστή αγρότη, αλιέα, κτηνοτρόφου, αυτόν το οποίο καθαρίσατε και φάγατε σαν αυγό. Να βγει η λίστα λοιπόν με τα ονόματα και φυσικά, όπως είχαμε πει από την πρώτη στιγμή, να δεσμευτούν οι περιουσίες όλων αυτών, γιατί τα χρήματα αυτά ανήκουν στον ελληνικό λαό.

Πώς να ξεχάσουμε λοιπόν με μια παρουσία σας στη ΔΕΘ και με τα 1,6 δισ. που θα δώσετε, με δυο στημένες δημοσκοπήσεις και τρία λιβανιστήρια τηλεοπτικούς σταθμούς στα δελτία ειδήσεων τα έργα του Πλεύρη; Νομίζετε ότι θα το ξεχάσει ο ελληνικός λαός για παράδειγμα ότι «λύσαμε το λαθρομεταναστευτικό», ότι «μειώσαμε τις ροές»;

Σας λέγαμε τότε «Παιδιά, κρατήστε μικρό καλάθι γιατί τον Αύγουστο παίζει άλλο έργο κάτω στο Αιγαίο, υπάρχουν τα μελτέμια, είναι δύσκολο». Τώρα που ηρέμησε η κατάσταση τι γίνεται; Γέμισε ξανά η Κρήτη και τα Χανιά. Τι έγινε τώρα; Πού είναι η σκληρή Νέα Δημοκρατία; Λέγατε ότι κόψατε τις ροές των λαθρομεταναστών και ότι έχετε λάβει τα μέτρα, αυτά που κάνατε τα τρίμηνης διάρκειας. Σας το λέγαμε.

Κοιτάξτε, επειδή δεν έχω πολύ χρόνο σήμερα και είναι γεμάτες οι εβδομάδες από εδώ και πέρα, είναι πολύ απλό –απλό δεν είναι, σύνθετο είναι-πρέπει να πάρετε απλά μέτρα. Ελάτε εδώ στο ισόγειο στα γραφεία μας, να σας δώσουμε –ούτως ή άλλως με χρονοκαθυστέρηση αντιγράφετε κομμάτια του δικού μας προγράμματος- το πρόγραμμά μας στο κομμάτι αυτό και κλείστε όλες τις ρημάδες τις ΜΚΟ που από το 2019 το φωνάζουμε, προχωρήστε σε push backs και θα δείτε πώς θα λυθεί το πρόβλημα αυτό. Αλλά θέλει να σπάσεις αυγά, αλλιώς δεν λύνεται το πρόβλημα αυτό.

Πώς να ξεχάσει ο κόσμος, για παράδειγμα, αυτό που για μένα είναι το σημαντικότερο –όχι ότι αυτά δεν είναι σημαντικά, γιατί είναι στην καθημερινότητα του Έλληνα-, την οικονομία, το τι χρήματα έχω στην τσέπη μου, βρε αδερφέ, το πώς θα καταφέρω μέσα στη μέρα μου να αντεπεξέλθω στις υποχρεώσεις μου, να φροντίσω τα παιδιά μου, να πληρώσω τις υποχρεώσεις μου κ.λπ.; Αυτό δεν είναι; Το πώς να μην μένει ο Έλληνας από το πρώτο δεκαπενθήμερο-εικοσαήμερο από χρήματα, πώς να ξεχαστεί δηλαδή; Όποια στημένη δημοσκόπηση και αν βγάλετε, όποιο λιβανιστήρι και να βάλετε ολημερίς να σας θυμιατίζει στα κανάλια, δεν αλλάζει αυτή η εικόνα.

Πώς θα μπορέσει λοιπόν η Νέα Δημοκρατία να πείσει τους Έλληνες και να πει «Μειώσαμε τόσους φόρους»; Ναι, χρυσέ μου, τους μείωσες, αλλά αύξησες τα φορολογικά έσοδα. Σου διαφεύγει το σημαντικότερο. Μείωσες τους φόρους, όπως λες εσύ, αλλά έχουν αυξηθεί τα φορολογικά έσοδα. Πείτε στους πολίτες ότι το 2024 ήταν αυξημένα τα φορολογικά έσοδα περίπου 20 δισεκατομμύρια σε σχέση με το 2019.

Προσέξτε, 2019-2024, αυξημένα έσοδα σε μια πενταετία δικής σας διακυβέρνησης 20 δισεκατομμύρια. Πώς να ξεχάσει ο κόσμος ότι από τον πληθωρισμό και μόνο το 2024 φορολογήθηκαν οι ίδιοι οι πολίτες, οι Έλληνες, με 10,5 δισεκατομμύρια επιπλέον ευρώ;

10,5 δισ. πλεόνασμα μόνο από το 2024, άλλα τόσα να μένουν το 2025 και το 2026 λέτε θα τους τα γυρίσετε, θα τους τα επιστρέψετε. Προσέξτε, δεν θα τους τα επιστρέψετε, δεν θα τους δώσετε λεφτά. Θα τους χρεώσετε λιγότερο 1,6 δισ., θα τους φορολογήσετε λιγότερα 1,6 δισ. Τους ανθρώπους που δώσανε λοιπόν 10,5 δισ. θα τους χρεώσετε 1,6 δισ. λιγότερα. Αυτό θα κάνετε.

Θριαμβολογείτε, για παράδειγμα, ότι μειώσατε τον ΕΝΦΙΑ και βγαίνετε και λέτε «Μειώσαμε τον ΕΝΦΙΑ» και χειροκροτούν από κάτω. Δεν λέτε όμως ότι την ίδια ώρα αυξήσατε τις αντικειμενικές αξίες, οπότε τα φορολογικά έσοδα παραμένουν ίδια. Είστε μάγοι, κάνετε τέτοια κόλπα!

Δεν φτάνει δηλαδή που οι Έλληνες υπερφορολογούνται σε τέτοιο βαθμό, δηλαδή να τους παίρνεις 10,5 δισ. και να τους επιστρέφεις το 1,5, την ίδια ώρα που οι δικές σας, οι φίλες σας, οι τράπεζες για 2024 μόνο είχανε 4,7 δισ. κέρδη χωρίς να πληρώσουν ούτε ένα 1 ευρώ φόρο.

Αλλά από την άλλη, δεν μπορούμε να ακούμε και τα άλλα κόμματα πλην της Νέας Δημοκρατίας που κυβερνά, δεν μπορούμε να ακούμε και τα υπόλοιπα κόμματα τώρα ότι είναι οι σωτήρες του έθνους, ότι θα σώσουν την πατρίδα και ήρθαν με το τσουβάλι στη ΔΕΘ να δώσουν λύσεις τα υπόλοιπα κόμματα.

Δεν μπορούμε να ακούμε τα υπόλοιπα κόμματα που κυβέρνησαν τη χώρα αυτή, τα υπόλοιπα κόμματα που κυβέρνησαν τη χώρα υπέρ της πλουτοκρατίας πάντα, γιατί ουσιαστικά ό,τι νόμος εφαρμόζεται τώρα έχει ψηφιστεί τα προηγούμενα χρόνια από εσάς τους τρεις.

Ε, δεν μπορούμε να ακούμε κι εσάς τώρα να έρχεστε εδώ ως σωτήρες, τα κόμματα εξουσίας που και τη χώρα χρεοκόπησαν, αλλά χρεοκόπησαν και τα ίδια τα κόμματά τους. Αυτοί που χρεοκόπησαν τη χώρα χρεοκόπησαν και τα κόμματά τους. Κι έρχεστε τώρα εσείς ως σωτήρες του έθνους να δώσετε λύση στον ελληνικό λαό. Ε, δεν πρόκειται να σας ψηφίσει ο κόσμος. Δεν πρόκειται, γιατί πολύ απλά ο κόσμος ξύπνησε.

Η χώρα χρειάζεται αλλαγή του χρεοκοπημένου παραγωγικού μοντέλου και χρειάζεται και αλλαγή του χρεοκοπημένου τουριστικού μοντέλου. Πρέπει να αλλάξουν αυτά. Από το 2019 το λέμε. Έχουμε το πρόγραμμά μας, θεωρούμε ότι ο κόσμος μάς εμπιστεύεται και θα το εφαρμόσουμε όταν έρθει η ώρα.

Δεν μπορεί λοιπόν να ληστεύονται οι συμπολίτες μας, οι Έλληνες, οι συνέλληνες, με τον χειρότερο φόρο που υπάρχει. Ο χειρότερος φόρος που υπάρχει είναι ο πληθωριστικός φόρος. Αυτός είναι ο χειρότερος φόρος, ο πληθωρισμός που ροκανίζει κάθε μέρα το διαθέσιμο εισόδημα του Έλληνα πολίτη.

Όταν λοιπόν οι Έλληνες ληστεύονται με τον πληθωριστικό φόρο, πλήρωσαν 4,4 δισ. το 2022 -είναι εντυπωσιακά τα νούμερα-, 9 δισ. το 2023, 10,5 το 2024 και κοντά στα 11 δισ. αναμένεται το 2025, αντιλαμβάνεστε για τι μιλάμε; Αλλά πώς μπορείτε να ξεγελάσετε τους Έλληνες που πλέον βλέπουν;

Μιλάμε για την Κύπρο σήμερα, μια σύμβαση για θέματα υγείας. Δεν λύσαμε σημαντικότερα θέματα με την Κύπρο. Δεν λύσαμε σημαντικότερα. Δεν κάναμε ΑΟΖ με την Κύπρο τόσα χρόνια που φωνάζουμε. Δεν τη στηρίξαμε εμπράκτως την Κύπρο που βρίσκεται υπό τουρκική κατοχή εδώ και τόσα χρόνια. Δεν ζητήσαμε ποτέ κυρώσεις κατά της Τουρκίας. Σημαντικά θέματα μείζονος σημασίας, αλλά μας κόφτει παραπάνω η Ουκρανία, μας κόφτει παραπάνω η Παλαιστίνη, αλλά για την Κύπρο δεν ασχολείται κανείς.

Άρα, ας κάνουμε μια σύμβαση για την υγεία, να αλλάξουμε πέντε φαρμακάκια, όλα καλά. Χειρότερα πράγματα έχουν γίνει ιδίως με τους Τούρκους. Και επειδή η ιστορία επαναλαμβάνεται με τους Τούρκους, για να μην τους χαρακτηρίσω τώρα αλλιώς, συνεχίζουν να προκαλούν ακόμα και σε θέματα αθλητισμού. Ούτε εκεί δεν είναι ικανοί να σταθούν στο ύψος τους οι Τούρκοι, εκεί στο αθλητικό ιδεώδες, πολιτισμός, αθλητισμός, ούτε εκεί μπορούν να ανταποκριθούν οι άνθρωποι. Προσβάλλουν τη μνήμη των Ελλήνων και βγάζουν τώρα το «Πίρι Ρέις» έξω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς λέμε το εξής κι έκανε μια δήλωση εχθές ο Πρόεδρός μας ξεκάθαρη. Εάν εισέλθει στα 12 ναυτικά μίλια το «Πίρι Ρέις», πρέπει να το βυθίσουμε. Τελεία και παύλα. Δεν υπάρχει άλλη λύση. Δεν υπάρχει άλλη λύση. Φτάνει πια. Φτάνει πια να συρόμαστε συνέχεια σε διάλογο, ο οποίος θα είναι και ανάξιος λόγου ουσιαστικά, με τους Τούρκους. Φτάνει πια.

Κλείνω, κύριε Πρόεδρε, ούτε σε ένα λεπτό, αμέσως τελειώνω.

Και μιας και αναφέρομαι στα ελληνοτουρκικά, επειδή δεν μπορούμε να αφήνουμε ασχολίαστες τις δηλώσεις του Πρωθυπουργού και επειδή προσπαθεί η Νέα Δημοκρατία με την επικοινωνία και όχι με την ουσία να κυβερνήσει τη χώρα αυτή και έχει και συμμάχους. Όπως σας είπα, θα κάνει μια δήλωση ο Πρωθυπουργός και θα την παίξουν όλα τα κανάλια. Πω, πω, φοβήθηκε το σύμπαν!

Αφού ο Πρωθυπουργός λέει λοιπόν ότι -και αναφέρομαι στο πρόγραμμα SAFE, στο οποίο θα αναφερθούμε και την Πέμπτη με μεγαλύτερη ανάλυση- οι χώρες που απειλούν μέλη της Ευρωπαϊκής Ένωσης δεν μπορούν να συμμετέχουν στο πρόγραμμα SAFE και να πάρουν χρήματα, δισεκατομμύρια δηλαδή, από την Ευρώπη, αφού είναι έτσι και αφού αυτό που λέει ο Μητσοτάκης το πιστεύει, γιατί αφήνει ο ίδιος την Τουρκία να παίρνει χρήματα από την Ευρωπαϊκή Ένωση; Γιατί είναι συνδεδεμένο μέλος της Ευρωπαϊκής Ένωσης η Τουρκία. Είναι ερωτήματα στα κάποια στιγμή θα κληθεί να απαντήσει.

Δεν θέλω να καταχραστώ άλλον τον χρόνο, έχουμε να πούμε περισσότερα ούτως ή άλλως μέσα στην εβδομάδα αυτή.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Θεόφιλος Λεονταρίδης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τον λόγο τώρα έχει ο κ. Καζαμίας από την Πλεύση Ελευθερίας και ολοκληρώνουμε με τον κ. Λαζαρίδη και τον Υπουργό.

Κύριε Καζαμία, έχετε τον λόγο παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Χθες είχαμε την πρώτη συνεδρίαση της Εξεταστικής Επιτροπής για το σκάνδαλο του ΟΠΕΚΕΠΕ και αυτή ασχολήθηκε με την εκλογή του προεδρείου της επιτροπής, το οποίο θα αναλάβει τη διαχείριση των εργασιών της για τους επόμενους τρεις μήνες τουλάχιστον, αν δεν υπάρξει παράταση.

Στη διάρκεια της συνεδρίασης αυτής, η οποία έγινε κεκλεισμένων των θυρών, η Πλεύση Ελευθερίας, μαζί με άλλα κόμματα της αντιπολίτευσης, πρότεινε να υπάρξει διακομματικό προεδρείο, ακριβώς διότι αν πραγματικά η Κυβέρνηση ενδιαφέρεται να χυθεί άπλετο φως, όπως ισχυρίζεται, στο τεράστιο αυτό σκάνδαλο, στο οποίο εμπλέκονται μέλη του κυβερνώντος κόμματος και για το οποίο έχει έρθει η δικογραφία στη Βουλή από την Ευρωπαϊκή Εισαγγελία με ειδική αναφορά σε δύο πρώην Υπουργούς της Κυβέρνησης, τους κ.κ. Αυγενάκη και Βορίδη, αν πραγματικά ενδιαφέρεται η Νέα Δημοκρατία να διαλευκανθεί το τι συνέβη στον ΟΠΕΚΕΠΕ τα προηγούμενα χρόνια, θα έπρεπε να αποδεχτεί τη σύσταση ενός διακομματικού προεδρείου.

Ωστόσο, η απάντηση που είχαμε από τον εκπρόσωπο της Νέας Δημοκρατίας, τον κ. Λαζαρίδη, που θα μιλήσει σε λίγο, ήταν ότι ο Κανονισμός δεν το επιτρέπει αυτό. Αυτό δεν είναι μια ορθή ούτε ειλικρινής ερμηνεία του Κανονισμού και η άποψη της Πλεύσης Ελευθερίας ήταν -και τη διατυπώσαμε χθες- ότι η Νέα Δημοκρατία κρύβεται πίσω από μια αυθαίρετη ερμηνεία του Κανονισμού της Βουλής για να προσποιηθεί ότι δεν μπορεί να συστήσει ένα διακομματικό προεδρείο.

Αυτό το πράγμα βεβαίως υποκρύπτει το γεγονός ότι η απόφαση του κυβερνώντος κόμματος για ένα μονοκομματικό προεδρείο είναι καθαρά πολιτική απόφαση. Δεν είναι μια απόφαση που προκύπτει από τον ίδιο τον Κανονισμό της Βουλής. Αντιθέτως μάλιστα υπάρχουν πολλά σημεία του Κανονισμού της Βουλής για τη σύσταση των προεδρείων των Επιτροπών, που όχι μόνο αφήνουν ανοιχτή τη δυνατότητα σύστασης διακομματικού προεδρείου, αλλά υπαινίσσονται ότι θα μπορούσε αυτό να συσταθεί σε κάποιες περιπτώσεις.

Το γεγονός αυτό βέβαια δεν είναι απλά διαδικαστικό, είναι βαθιά πολιτικό, διότι ο έλεγχος του προεδρείου είναι εκείνος ο οποίος θα κάνει την Εξεταστική Επιτροπή για το σκάνδαλο του ΟΠΕΚΕΠΕ να οδηγηθεί σε μια κομματική αλήθεια ή πιο σωστά σε μια μονοκομματική αλήθεια, και όχι σε μια αλήθεια η οποία να έχει σχέση με το τι συνέβη τα προηγούμενα χρόνια στη σκανδαλώδη αυτή υπόθεση.

Η Πλεύση Ελευθερίας συμμετέχει στην Εξεταστική Επιτροπή και όπως έχουμε πει επανειλημμένως θα εξαντλήσουμε κάθε δυνατότητα, ούτως ώστε παρά τους ελέγχους και τους περιορισμούς που θέτει η Νέα Δημοκρατία αυτή η Εξεταστική Επιτροπή να φτάσει σε κάποιες αλήθειες σχετικά με το τι συνέβαινε όλα αυτά τα χρόνια στον οργανισμό κυρίως επί Κυβερνήσεων Νέας Δημοκρατίας.

Ταυτόχρονα, πρέπει να υπογραμμίσουμε ότι τις προηγούμενες μέρες η επικεφαλής του κόμματός μας Ζωή Κωνσταντοπούλου έχει καταθέσει αλλεπάλληλες επίκαιρες ερωτήσεις για τον ρόλο του Υφυπουργού παρά τω Πρωθυπουργώ κ. Μυλωνάκη στην υπόθεση αυτή, ο οποίος φαίνεται να έχει υπάρξει ένας σκοτεινός ρόλος, και η αντίδραση της Κυβέρνησης, για μία ακόμη φορά, στην υπόθεση αυτή είναι αποκαλυπτική.

Την περασμένη βδομάδα η Ζωή Κωνσταντοπούλου κατέθεσε επίκαιρη ερώτηση με την οποία ρωτούσε τον κ. Μυλωνάκη να εξηγήσει πώς γίνεται να υπάρχουν δημοσιεύματα τα οποία δείχνουν πως τον Ιούνιο του 2024, δηλαδή περίπου ένα χρόνο προτού έρθει η δικογραφία για τον ΟΠΕΚΕΠΕ από την Ευρωπαϊκή Εισαγγελία στη Βουλή, καλούσε Βουλευτές της Νέας Δημοκρατίας και τους έλεγε ότι δεν θα υπουργοποιηθούν διότι υπάρχουν στοιχεία γι’ αυτούς εμπλοκής στο σκάνδαλο του ΟΠΕΚΕΠΕ.

Ταυτόχρονα, ένα άλλο στοιχείο στο οποίο αναφέρθηκε στην επίκαιρη ερώτησή της η κ. Κωνσταντοπούλου είναι ότι ο πρώην Υφυπουργός της Κυβέρνησης και παραιτηθείς λόγω της υποθέσεως του ΟΠΕΚΕΠΕ κ. Μπουκώρος είπε παρόμοια πράγματα σε συνέντευξή του στο κανάλι «Kontra».

Και ποια ήταν η αντίδραση, σκεφτείτε, του κ. Μυλωνάκη σε αυτές τις ευθείες κατηγορίες εκ μέρους της Ζωής Κωνσταντοπούλου; Δεν παραβρέθηκε για να απαντήσει στην ερώτηση με τη δικαιολογία ότι είναι αναρμόδιος. Και όχι μόνο αυτό, αλλά δεν σύστησε άλλο Υπουργό ως αρμόδιο υπουργό όπως επιβάλλει ο Κανονισμός.

Η Ζωή Κωνσταντοπούλου επανήλθε στο θέμα με νέα ερώτηση προς τον κ. Μυλωνάκη και με τις πρωτοβουλίες αυτές η Πλεύση Ελευθερίας θα κάνει ό,τι μπορεί, ούτως ώστε να μαθευτεί σε όλους τους πολίτες ο ρόλος που έχει διαδραματίσει στη σκοτεινή αυτή υπόθεση.

Τις τελευταίες ημέρες είχαμε επίσης, κύριε Πρόεδρε, μια άλλη θλιβερή εξέλιξη εκ μέρους κορυφαίου Υπουργού της Κυβέρνησης, του Άδωνι Γεωργιάδη, ο οποίος έκανε απαράδεκτες δηλώσεις σχετικά με το Διεθνές Ποινικό Δικαστήριο. Η άποψή του, την οποία δημοσιοποίησε σε δηλώσεις, είναι ότι αυτό το δικαστήριο δεν πρέπει να υπάρχει. Είπε, «Ένα δικαστήριο που δεν το αναγνωρίζει ούτε το Ισραήλ ούτε οι ΗΠΑ, και εγώ με δυσκολία το αναγνωρίζω» και μάλιστα είπε ότι κακώς, πολύ κακώς η Ελλάδα απεδέχθη να είναι μέλος του δικαστηρίου αυτού.

Κατ’ αρχήν, επειδή ο κ. Γεωργιάδης λέει πολλά και επειδή είναι και συνήθως αδιάβαστος, οι Ηνωμένες Πολιτείες επί Προεδρίας Κλίντον υπέγραψαν τη συνθήκη σύστασης του Διεθνούς Ποινικού Δικαστηρίου. Δεν είναι αμερικανική γραμμή το να μην είναι μέλος οι ΗΠΑ του Διεθνούς Ποινικού Δικαστηρίου. Αυτή η απόφαση ανακλήθηκε κατόπιν από τον πρόεδρο Μπους τον υιό, ο οποίος απέσυρε τις Ηνωμένες Πολιτείες.

Και βεβαίως δεν είναι μόνο το Ισραήλ και οι Ηνωμένες Πολιτείες που είναι μέλη του Διεθνούς Ποινικού Δικαστηρίου. Είναι κι άλλες χώρες, των οποίων το παράδειγμα ο κ. Γεωργιάδης φαίνεται πως θέλει να ακολουθήσει, όπως είναι η Λιβύη και η Υεμένη. Συνολικά πρόκειται για χώρες οι οποίες παραβιάζουν κατάφωρα τα ανθρώπινα δικαιώματα και οι οποίες διαπράττουν συστηματικά εγκλήματα πολέμου, εγκλήματα με άλλα λόγια των οποίων οι πολιτικοί που αναμειγνύονται σε αυτά μπορούν να βρεθούν ενώπιον του Διεθνούς Ποινικού Δικαστηρίου και γι’ αυτόν τον λόγο δεν ψήφισαν τη σύστασή του.

Πρέπει εδώ να ξεκαθαρίσουμε όμως και κάτι βαθύτερο, ότι αυτά που λέει ο κ. Γεωργιάδης σχετικά με το Διεθνές Ποινικό Δικαστήριο επιβεβαιώνουν το γεγονός ότι η Κυβέρνησή μας συνεχίζει μια πολιτική συνενοχής στη γενοκτονία στη Γάζα και επιπλέον επιβεβαιώνουν το γεγονός ότι υπάρχουν πλέον επικίνδυνες προσπάθειες μέσα από την ίδια την Κυβέρνηση για την αποστασιοποίησή της από βασικές αρχές του διεθνούς δικαίου.

Οι κίνδυνοι γι’ αυτό στην εξωτερική μας πολιτική είναι τεράστιοι, διότι το βασικό μας όπλο στην εξωτερική πολιτική κύριε Λαζαρίδη, που κουνάτε το κεφάλι, είναι το Διεθνές Δίκαιο. Αυτό είναι που θα υπερασπιστεί τα εθνικά συμφέροντα στην Κύπρο. Και αυτό είναι που θα υπερασπιστεί τα εθνικά συμφέροντα στο Αιγαίο. Την εφαρμογή του Διεθνούς Δικαίου ζητάμε, όχι την αποστασιοποίηση από αυτό.

Επομένως, η πολιτική σας είναι επικίνδυνη και εκθέτει τη χώρα μας στα δύο κεντρικά εθνικά ζητήματα, στην Κύπρο και στο Αιγαίο, με τρόπο που ενδέχεται να αποβεί ανεπανόρθωτος.

Σε ένα σχόλιο που έγινε λίγο πριν για το γεγονός ότι κάποια κόμματα της Αριστεράς ασχολούνται με το Παλαιστινιακό και όχι με την Κύπρο, εμείς λέμε το ακριβώς αντίθετο, ότι όποιος ασχολείται με την Κύπρο και με την εφαρμογή του Διεθνούς Δικαίου και των ψηφισμάτων του ΟΗΕ για την επίλυση του Κυπριακού, πρέπει να είναι ευαισθητοποιημένος στη γενοκτονία που συντελείται αυτή τη στιγμή στην Παλαιστίνη. Όποιος αδιαφορεί για την εφαρμογή του Διεθνούς Δικαίου στο Παλαιστινιακό, ανοίγει την πόρτα για να διαφωνήσουν άλλοι για την εφαρμογή του Διεθνούς Δικαίου στην Κύπρο και στο Αιγαίο και αυτό είναι κάτι που εμείς δεν το θέλουμε.

Με άλλα λόγια, πρόκειται για εθνικά υπεύθυνη στάση το να ζητά η χώρα μας να εφαρμοστούν τα ψηφίσματα του ΟΗΕ στο Παλαιστινιακό και είναι αυτή η στάση από την οποία η Κυβέρνηση της Νέας Δημοκρατίας διαρκώς αποστασιοποιείται και από την οποία η Κυβέρνηση της Νέας Δημοκρατίας επιθυμεί να κρατήσει μια σιωπή συνενοχής σε όσα συμβαίνουν στη Γάζα αυτή τη στιγμή.

Κλείνοντας, κύριε Πρόεδρε, θα ήθελα να αναφερθώ και σε ένα άλλο ζήτημα, το οποίο αφορά το κρίσιμο θέμα της ακρίβειας και κλείνω με αυτό, κύριε Πρόεδρε.

Η Πλεύση Ελευθερίας σε επίκαιρη ερώτηση την περασμένη Παρασκευή στον Υφυπουργό Εθνικής Οικονομίας, ρώτησε κατά πόσο η Νέα Δημοκρατία πριν τις επόμενες εκλογές πρόκειται να επαναφέρει τον δέκατο τρίτο και δέκατο τέταρτο μισθό για τους δημόσιους υπαλλήλους, διότι οι δηλώσεις του κ. Χατζηδάκη λίγο πριν τη ΔΕΘ ήταν ότι το ξεπάγωμα των μισθών για τους δημόσιους υπαλλήλους από το 2022 επί κυβερνήσεων Νέας Δημοκρατίας, στην πραγματικότητα επανέφερε τον δέκατο τρίτο μισθό. Ρώτησα τον κ. Πετραλιά κατά πόσο αυτό ισχύει ή κατά πόσο η Κυβέρνηση ακόμη σκέφτεται να το κάνει, όπως είπε ο Πρωθυπουργός στη συνέντευξη Τύπου που έδωσε στη ΔΕΘ. Προς έκπληξή μου, ο κ. Πετραλιάς είπε ότι με τις φοροαπαλλαγές που ανακοίνωσε ο Υπουργός, λίγο πολύ έδωσε κι άλλο ένα δισεκατομμύριο στους δημόσιους υπαλλήλους, δηλαδή τον δέκατο τέταρτο μισθό. Αυτά ισχυρίζεται η Κυβέρνηση και φοβάμαι -και αυτό πρέπει να το γνωρίζουν πολύ καλά όλοι οι δημόσιοι υπάλληλοι- ότι η Κυβέρνηση στην πραγματικότητα ούτε μελλοντικά σκοπεύει να επαναφέρει τον δέκατο τρίτο και δέκατο τέταρτο μισθό και θα πρέπει οι δημόσιοι υπάλληλοι να γνωρίζουν ότι με τη Νέα Δημοκρατία στην εξουσία, ποτέ δεν θα αποκατασταθούν τα δικαιώματά τους στη μισθοδοσία, αυτά που τα μνημόνια τους αφαίρεσαν και τα οποία η Πλεύση Ελευθερίας έχει δεσμευτεί να αποκαταστήσει πλήρως με πρόταση νόμου που κατέθεσε τον Δεκέμβριο του 2023.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Λαζαρίδης και αμέσως μετά ο Υπουργός.

Παρακαλώ, κύριε συνάδελφε, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Δεν θα μπορούσα να μην ξεκινήσω την τοποθέτησή μου από τη χθεσινή καταδίκη των δύο προστατευόμενων μαρτύρων, στη σκευωρία NOVARTIS που έστησε ο ΣΥΡΙΖΑ.

Θα παραπέμψω στη δήλωση του τότε πρωθυπουργού, του κ. Αλέξη Τσίπρα, όπου από εκείνη τη θέση είχε πει ότι η αξιοπιστία των μαρτύρων θα κριθεί από τη δικαιοσύνη. Χθες κρίθηκε η αξιοπιστία τους.

Υπενθυμίζω δε, ότι ο κ. Σταύρος Κοντονής, Υπουργός Δικαιοσύνης επί ΣΥΡΙΖΑ, έχει παραδεχθεί τη λειτουργία παρα-υπουργείων δικαιοσύνης εντός του Μεγάρου Μαξίμου, του Μεγάρου Μαξίμου του κ. Τσίπρα. Καλό είναι, λοιπόν, να μην ξεχάσουμε εκείνη τη μαύρη περίοδο, γιατί κάποιοι από τον ίδιο πολιτικό χώρο εμφανίζονται στη συνέχεια ως ευαίσθητοι για το κράτος δικαίου.

Μάλιστα, μου έκανε τρομερή εντύπωση, κύριε Τσίμαρη -αναφέρομαι σε εσάς, γιατί ο Κοινοβουλευτικός σας Εκπρόσωπος δεν είναι εδώ- ότι δεν έγινε η παραμικρή αναφορά σε αυτή τη χθεσινή απόφαση. Μου έκανε μεγάλη εντύπωση διότι εμπλέκονται -σε αυτή τη σκευωρία από τον ΣΥΡΙΖΑ- ο κ. Βενιζέλος, ο κ. Κουτρουμάνης και ο κ. Λοβέρδος, τον οποίο καλωσορίζω στη Νέα Δημοκρατία. Καταλαβαίνω ότι ο κ. Βενιζέλος και ο κ. Κουτρουμάνης δεν είναι του συστήματος του κ. Ανδρουλάκη. Επομένως, καμία κάλυψη στους ανθρώπους τους δικούς σας. Αυτά θα τα βρείτε μεταξύ σας σε κάθε περίπτωση. Το επισημαίνω, γιατί μου έκανε τρομερή εντύπωση.

Τώρα, για το ζήτημα του Υπουργού Υγείας, του κ. Γεωργιάδη -δεν μπορώ να το αποφύγω, είχα πολλά ερωτήματα άλλωστε- θα πω το εξής: Κατ’ αρχάς, ο Πρωθυπουργός, ο Κυριάκος Μητσοτάκης, υιοθετεί τη διαχρονική εθνική μας θέση και προφανώς, αναγνωρίζουμε το Δικαστήριο της Χάγης. Και ο κ. Γεωργιάδης είπε ότι το αναγνωρίζει, εξέφρασε όμως κάποιους προβληματισμούς, όπως έχει δικαίωμα, θεωρώ, ο κάθε πολιτικός να κάνει, αλλά ήταν ιδιαίτερα προσεκτικός. Δεν εξέφρασε άλλη θέση από αυτήν την οποία έχει η Ελληνική Κυβέρνηση, εξέφρασε προβληματισμούς για ορισμένες αποφάσεις του Διεθνούς Ποινικού Δικαστηρίου.

Επειδή είδα, κύριε Γιαννούλη, ότι κόπτεσθε για την ελληνική δικαιοσύνη, δεν μας λέτε και για τη χθεσινή δήλωση του κ. Πολάκη για τη σάπια ελληνική δικαιοσύνη; Την υιοθετεί ο ΣΥΡΙΖΑ τη σάπια ελληνική δικαιοσύνη;

**ΧΡΗΣΤΟΣ ΓΙΑΝΝΟΥΛΗΣ:** Να πούμε για την κ. Σεμερτζίδου;

**ΜΑΚΑΡΙΟΣ ΛΑΖΑΡΙΔΗΣ:** Αφήστε τα τώρα αυτά.

Πάμε στο τρίτο θέμα, στον ΟΠΕΚΕΠΕ. Θέλω να ξεκαθαρίσουμε από την αρχή -και το έχουμε κάνει ήδη- ότι αυτή η Κυβέρνηση και αυτή η Εξεταστική Επιτροπή θα είναι άκρως αποτελεσματική. Θα είναι άκρως αποτελεσματική, γιατί πρέπει οι Έλληνες πολίτες να πληροφορηθούν τι έχει γίνει διαχρονικά στον ΟΠΕΚΕΠΕ, τι έχει κάνει αυτή η Κυβέρνηση, από το 2019 και τι ενδεχομένως δεν έκανε, ούτως ώστε να μη συζητάμε σήμερα την υπόθεση του ΟΠΕΚΕΠΕ.

Και επειδή ετέθησαν ζητήματα για το θέμα της Προεδρίας…

**ΧΡΗΣΤΟΣ ΓΙΑΝΝΟΥΛΗΣ:** Είναι σκάνδαλο.

**ΜΑΚΑΡΙΟΣ ΛΑΖΑΡΙΔΗΣ:** Κύριε Γιαννούλη, μη με διακόπτετε.

**ΧΡΗΣΤΟΣ ΓΙΑΝΝΟΥΛΗΣ:** Όπως το κάνετε και εσείς. Δεν το κάνετε και εσείς;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Το κάνετε συγκεκριμένα. Αυτά, στις συσκέψεις που κάνετε με τον κ. Τσίπρα. Όχι εδώ!

**ΧΡΗΣΤΟΣ ΓΙΑΝΝΟΥΛΗΣ:** Στον Σαμαρά πάτε εσείς;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Γιαννούλη.

**ΜΑΚΑΡΙΟΣ ΛΑΖΑΡΙΔΗΣ:** Αυτά, στις συσκέψεις που κάνετε ως θεωρητικός, με τον κ. Τσίπρα, όχι εδώ, όχι σε εμένα. Πάμε παρακάτω. Άκουσα μια κριτική.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, αναφέρθηκε στο πρόσωπό μου.

**ΜΑΚΑΡΙΟΣ ΛΑΖΑΡΙΔΗΣ:** Δεν θέλω να με διακόπτετε, κύριε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε Λαζαρίδη. Κύριε Γιαννούλη, δεν υπάρχει λόγος γι’ αυτό.

**ΧΡΗΣΤΟΣ ΓΙΑΝΝΟΥΛΗΣ:** Αναφέρθηκε στο πρόσωπό μου.

**ΜΑΚΑΡΙΟΣ ΛΑΖΑΡΙΔΗΣ:** Πολιτικά αναφέρθηκα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά θα πάρετε τον λόγο για ένα λεπτό, για το προσωπικό, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ακριβώς. Θα πάρω τον λόγο επί προσωπικού.

**ΜΑΚΑΡΙΟΣ ΛΑΖΑΡΙΔΗΣ:** Το συνηθίζετε πάντως αυτό, να διακόπτετε τους ομιλητές. Να πάρετε τον λόγο και να μας πείτε για τις συσκέψεις που κάνετε με τον Αλέξη Τσίπρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό. Εάν θεωρείτε ότι σας προσέβαλε στο προσωπικό θέμα, θα πάρετε τον λόγο.

Κύριε Λαζαρίδη, σας παρακαλώ, προσέχετε και εσείς. Δεν αξίζει τώρα να μιλάμε σε πρόσωπα.

**ΜΑΚΑΡΙΟΣ ΛΑΖΑΡΙΔΗΣ:** Ωραία. Εντάξει, κύριε Πρόεδρε, σας ευχαριστώ πολύ.

Λοιπόν, τώρα σε ό,τι αφορά το Προεδρείο της Εξεταστικής Επιτροπής, προφανώς το προβλέπει ο Κανονισμός της Βουλής. Όμως, κοιτάξτε να δείτε, επειδή πάλι βάζετε τη λέξη «συγκάλυψη», ξέρετε ότι τις αποφάσεις για την κατάθεση εγγράφων για τους μάρτυρες δεν τις λαμβάνει, κύριε Καζαμία, το Προεδρείο. Τις λαμβάνει η Επιτροπή, εμείς οι Βουλευτές δηλαδή. Άρα, αυτά τα οποία λέτε τα λέτε έτσι, για να τα λέτε.

(Θόρυβος στην Αίθουσα)

Θυμίζω απλά -και στον ΣΥΡΙΖΑ και στο ΠΑΣΟΚ- ότι στις δύο Εξεταστικές επί εποχής ΣΥΡΙΖΑ που αφορούσαν την υγεία και τα δάνεια των κομμάτων -μάλιστα σε αυτή την Εξεταστική που αφορούσαν τα δάνεια των κομμάτων, Πρόεδρος ήταν ο κ. Φάμελλος, ο Πρόεδρος σήμερα του ΣΥΡΙΖΑ- δεν υπήρξε διακομματικό Προεδρείο.

Επίσης θέλω να σας θυμίσω, κύριε Τσίμαρη, ότι στην εξεταστική του ΠΑΣΟΚ για το έλλειμμα του 2009, η οποία ξεκίνησε στις 22 Φεβρουαρίου 2012 και ολοκληρώθηκε σαράντα μέρες μετά, στις 30 Μαρτίου 2012, πάλι το Προεδρείο δεν ήταν διακομματικό.

Έρχομαι τώρα στις δυο κυρώσεις του Υπουργείου Υγείας. Κυρίες και κύριοι συνάδελφοι, η προ ολίγων ετών πανδημία θεωρώ ότι μας δίδαξε κάτι πολύ σημαντικό, ότι η υγεία δεν γνωρίζει σύνορα, ότι η προστασία της δημόσιας υγείας πέρα από ζήτημα εθνικής ευθύνης είναι και θέμα διεθνούς συνεργασίας. Υπό το πρίσμα, λοιπόν, αυτό η Βουλή σήμερα συζητά πώς η Ελλάδα τοποθετείται ως πυλώνας σταθερότητας, συνεργασίας και αλληλεγγύης, στον συγκεκριμένο τομέα στη γεωγραφική περιοχή της Μεσογείου.

Συζητούμε δύο νομοσχέδια που αφορούν την Κύρωση Συμφωνιών με την Κυπριακή Δημοκρατία και την Αίγυπτο. Δεν θέλω να μπω σε λεπτομέρειες. Το έχει κάνει άλλωστε με εξαιρετικό τρόπο ο Εισηγητής μας, ο κ. Παπαθανάσης. Θέλω, όμως, να πω δυο κουβέντες, κυρίες και κύριοι συνάδελφοι, για να μην φάω και περισσότερο χρόνο από τον χρόνο τον οποίο δικαιούμαι. Θέλω να πω δυο πράγματα και να θυμίσω τι έχει κάνει αυτή η Κυβέρνηση από το 2019 στον τομέα της υγείας, γιατί άκουσα μία έντονη κριτική.

Λοιπόν, από το 2019 μέχρι και σήμερα έχουμε αυξήσει τον προϋπολογισμό του Υπουργείου Υγείας κατά 75%. Ήταν 3,8 δισεκατομμύρια ευρώ το 2019 και είναι για το τρέχον έτος 7,1 δισεκατομμύρια ευρώ. Πραγματικά κάθε λογικός άνθρωπος αναρωτιέται πώς σήμερα με τα 7,1 δισεκατομμύρια ευρώ καταρρέει η δημόσια υγεία, ενώ ήταν σε εξαιρετική κατάσταση το 2019 με τα 3,8 δισεκατομμύρια.

Οι συνολικές δαπάνες, λοιπόν, για την υγεία, όπως σας είπα, ανέρχονται στα 7,1 δισεκατομμύρια έναντι 6,3 το 2024 και 5,5 το 2023. Οι επιχορηγήσεις στα νοσοκομεία φτάνουν το 2025 στα 3,2 δισεκατομμύρια από 2,8 το 2024 και 2,4 το 2023. Το σύνολο των γιατρών, μόνιμων και επικουρικών έχει αυξηθεί στους είκοσι μια χιλιάδες οκτακόσιους εξήντα έναν. Έχουμε ψηφιοποιήσει τις υπηρεσίες και προωθήσαμε την άυλη συνταγογράφηση και την ηλεκτρονική διακίνηση παραπεμπτικών για εξετάσεις. Υπερδιπλασιάσαμε τις κλίνες των Μονάδων Εντατικής Θεραπείας από πεντακόσιες πενήντα σε πάνω από χίλιες διακόσιες. Εισαγάγαμε τα απογευματινά χειρουργεία για τη μείωση των αναμονών. Σε εξέλιξη βρίσκονται σημαντικά έργα ανακαίνισης σε ενενήντα τρία νοσοκομεία και εκατόν πενήντα οκτώ κέντρα υγείας. Θέσαμε σε εφαρμογή το μεγαλύτερο πρόγραμμα προληπτικών εξετάσεων στην ιστορία της πατρίδας μας, στοχεύοντας στο προλαμβάνειν και όχι στο θεραπεύειν. Θέσαμε σε εφαρμογή το πιο συγκροτημένο σχέδιο για τη μείωση του μέσου χρόνου αναμονής στις εφημερίες και ήδη αυτό έχει αρχίσει και έχει αποτελέσματα.

Δώσαμε για πρώτη φορά αυξήσεις στο ιατρικό και νοσηλευτικό προσωπικό, μετά από δεκαπέντε ολόκληρα χρόνια. Αυξήσαμε κατά 20% την αποζημίωση των εφημεριών όλων των γιατρών του Εθνικού Συστήματος Υγείας. Δώσαμε τη δυνατότητα στους γιατρούς για άσκηση ιδιωτικού έργου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά, κυρίες και κύριοι συνάδελφοι -και ολοκληρώνω, κύριε Πρόεδρε-, δεν είναι απλώς αριθμοί, αλλά η έμπρακτη απόδειξη ότι για εμάς, για την Κυβέρνηση της Νέας Δημοκρατίας η υγεία αποτελεί πυλώνα κοινωνικής συνοχής αλλά και πεδίο εθνικής στρατηγικής, όπως προβλέπεται και μέσα από τις δύο κυρώσεις.

Κατά συνέπεια, θα με ρωτήσετε: Τα έχετε κάνει, δηλαδή, στην υγεία όλα καλά; Όχι, έχουμε πάρα πολλή δουλειά να κάνουμε. Αλλά από την άλλη νομίζω ότι δεν έχουν καμία λογική -και το λέω γιατί το βλέπουν οι πολίτες στην καθημερινότητά τους, το βλέπουν οι πολίτες της Καβάλας όταν πηγαίνουν στο Γενικό Νοσοκομείο της Καβάλας- αυτά τα οποία λέτε εσείς και δεν έχουν καμία σχέση με την πραγματικότητα.

Συνεχίστε έτσι -σας το έχω πει και άλλη φορά- και το 2027 θα συμβεί ό,τι συνέβη και το 2023. Δηλαδή, η Νέα Δημοκρατία θα κερδίσει και πάλι τις εθνικές εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με ηρεμία θέλω να μου πείτε εσείς επί προσωπικού. Ο κ. Χρηστίδης δεν είναι επί προσωπικού.

**ΧΡΗΣΤΟΣ ΓΙΑΝΝΟΥΛΗΣ:** Είναι και επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρώτα επί προσωπικού. Σας ακούμε.

**ΧΡΗΣΤΟΣ ΓΙΑΝΝΟΥΛΗΣ:** Για να μην λειτουργήσω παρελκυστικά, το προσωπικό συνίσταται στο ότι με κατηγόρησε ο κ. Λαζαρίδης για συμμετοχή σε συσκέψεις με τον πρώην Πρωθυπουργό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλά, δεν είναι κακό αυτό.

**ΧΡΗΣΤΟΣ ΓΙΑΝΝΟΥΛΗΣ:** Ακούστε κάτι, κύριε Λαζαρίδη. Η ελληνική γλώσσα είναι συγκεκριμένη για να μπορούμε να συνεννοούμαστε άνθρωποι με καλή πίστη.

Άδωνις Γεωργιάδης «Ένα δικαστήριο που δεν το αναγνωρίζει ούτε το Ισραήλ ούτε οι Ηνωμένες Πολιτείες και εγώ με δυσκολία το αναγνωρίζω. Παίζει μόνο πολιτική. Κακώς, πολύ κακώς». Αυτό δεν είναι μια έκφραση γνώμης. Αυτό είναι μια πολιτική θέση κάποιου ο οποίος συμμετέχει στην ελληνική Κυβέρνηση υπό τον Κυριάκο Μητσοτάκη. Πρώτον.

Δεύτερον, «Δεν θα με ενοχλούσε καθόλου να συναντιέμαι με τον Σωκράτη Φάμελλο, με τον Αλέξη Τσίπρα, με τους συντρόφους και τα στελέχη του ΣΥΡΙΖΑ, γιατί θα θέλατε πολύ να υπήρχαν άτομα ακεραιότητας, εντιμότητας, απόλυτης διαφάνειας που δεν ζημίωσαν ούτε 1 ευρώ το ελληνικό Δημόσιο».

Η Γενική Γραμματέας, Τομεάρχης Καινοτομίας Ανάπτυξης που διορίσατε εσείς, σπλάχνο των σπλάχνων σας, πολιτεύτρια, βρέθηκε με 2,5 εκατομμύρια κλεψιμαίικα και διερευνώνται, με Porche και Ferrari, την ώρα που δεν μπορεί να βάλει ο Έλληνας πολίτης βενζίνη σε Kadett της δεκαετίας του ’80. Και έρχεστε εδώ με ύφος καρδιναλίου να μιλήσετε εσείς για εντιμότητα, διαφάνεια, συγχρωτιζόμενοι με τον Πάτση, με αυτόν που το φωτοτυπείο του έπαιρνε απευθείας αναθέσεις, ήταν Βουλευτής και παραιτήθηκε, το κόμμα που έχει τους περισσότερους παραιτηθέντες Υπουργούς! Τη μία ήταν στο σπίτι του Μαρινάκη, την άλλη ξέρανε ότι υπάρχουν τηλεφωνικές επισυνδέσεις για τον ΟΠΕΚΕΠΕ. Τι άλλο θέλετε να σας πω; Δεν συνιστά μόνο προσωπικό. Είστε κοινωνική, ηθική, οικονομική και πολιτική μάστιγα και έχετε ένα σωσίβιο. Έχετε κολλήσει τον χρόνο εξίμισι χρόνια.

Σας στοιχειώνει η Κυβέρνηση ΣΥΡΙΖΑ, γιατί οι ίδιοι οι πολίτες την αναγνωρίζουν ως την πιο έντιμη και αδιάφθορη και είστε βουτηγμένοι στα σκάνδαλα και τα κλεψιμαίικα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Γιαννούλη.

Παρακαλώ, κύριε Χρηστίδη, και εσείς ελάτε για ένα λεπτό και θα ολοκληρώσουμε με τον κύριο Υπουργό.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, είναι προφανές ότι η Νέα Δημοκρατία έχει τεράστιο εκνευρισμό και για ακόμα μία φορά, παρά το γεγονός ότι τα ερωτήματα τα οποία βάλαμε είναι πολύ συγκεκριμένα, δεν πήραμε απαντήσεις. Ή μάλλον να πω ότι ο κ. Λαζαρίδης -και αυτό μου κάνει θετική εντύπωση- παρά το γεγονός ότι…

**ΑΘΑΝΑΣΙΟΣ ΠΑΠΑΘΑΝΑΣΗΣ:** Αυτό δεν είναι προσωπικό.

**ΠΑΥΛΟΣ ΧΡΗΣΤΙΔΗΣ:** Δεν είναι προσωπικό το γεγονός ότι ο κ. Λαζαρίδης έλεγε από το Βήμα της Βουλής αν είμαι ή δεν είμαι μέσα στην Αίθουσα, που έχει λείψει από όλη τη συνεδρίαση; Ο κ. Λαζαρίδης τι είναι; Ο καθηγητής μας είναι; Θα μας βάλει απουσίες και παρουσίες;

**ΜΑΚΑΡΙΟΣ ΛΑΖΑΡΙΔΗΣ:** Δεν το είπα έτσι, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Θα μας βάλει παρουσίες και απουσίες ο κ. Λαζαρίδης; Έχετε μπερδέψει, μάλλον, τους ρόλους. Λοιπόν, λέω…

**ΑΘΑΝΑΣΙΟΣ ΠΑΠΑΘΑΝΑΣΗΣ:** Είπατε επί προσωπικού.

**ΠΑΥΛΟΣ ΧΡΗΣΤΙΔΗΣ:** Μην με διακόπτετε, κύριε Παπαθανάση. Θα σας απαντήσω, λοιπόν.

Σήμερα εγώ πήγα να πω μια καλή κουβέντα για εσάς και εσείς κάνετε το γνωστό σας παιχνίδι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάρτε την πίσω.

**ΠΑΥΛΟΣ ΧΡΗΣΤΙΔΗΣ:** Όχι, θα την πω και ακόμα πιο ωραία.

Είναι σημαντικό το γεγονός ότι «αδειάζει» τον κ. Γεωργιάδη, λέγοντας ότι είναι προσωπικές του απόψεις οι απόψεις για το Διεθνές Ποινικό Δικαστήριο. Εύχομαι την άποψη του Κοινοβουλευτικού Εκπροσώπου της Νέας Δημοκρατίας να την υιοθετήσει και η Κυβέρνηση και ο κ. Μητσοτάκης.

Είναι πολύ σημαντικό. Εγώ πιστεύω ότι οι συνάδελφοι όλων των πολιτικών κομμάτων σήμερα έχουμε μια καθαρή απάντηση για τον τρόπο με τον οποίο βλέπουν οι κοινοβουλευτικοί εκπρόσωποι της Νέας Δημοκρατίας τον κ. Γεωργιάδη για αυτά τα οποία είπε χθες στο Διεθνές Ποινικό Δικαστήριο, το οποίο, όπως είπα και προηγουμένως στην τοποθέτησή μου, από το 2002 έχει αναγνωρίσει το ελληνικό κράτος.

Δεύτερον, ο κ. Λαζαρίδης -να πω ακόμα μια καλή κουβέντα- είναι ένας δημοσιογράφος επαγγελματικά και είμαι σίγουρος ότι γνωρίζει ανάγνωση μέχρι αποδείξεως του εναντίου, κύριε Πρόεδρε. Επομένως, μπορεί να γκουγκλάρει -γιατί είδα ότι ασχολούνταν με το κινητό του και με τον υπολογιστή προηγουμένως- «ανακοίνωση ΠΑΣΟΚ για Novartis» και να διαβάσει την ανακοίνωση του ΠΑΣΟΚ για τη Novartis…

**ΜΑΚΑΡΙΟΣ ΛΑΖΑΡΙΔΗΣ:** Είπατε κάτι;

**ΠΑΥΛΟΣ ΧΡΗΣΤΙΔΗΣ:** Εσείς, κύριε Λαζαρίδη, θα μας κρίνετε το πότε θα λέμε και τι; Θα μας κρίνετε τι θα λέμε και πότε;

**ΜΑΚΑΡΙΟΣ ΛΑΖΑΡΙΔΗΣ:** Για σας είπα.

**ΠΑΥΛΟΣ ΧΡΗΣΤΙΔΗΣ:** Δηλαδή, αν είναι δυνατόν!

**ΜΑΚΑΡΙΟΣ ΛΑΖΑΡΙΔΗΣ:** Κάνω την κριτική μου.

**ΠΑΥΛΟΣ ΧΡΗΣΤΙΔΗΣ:** Επομένως, η ανακοίνωση του ΠΑΣΟΚ για τα ζητήματα της Novartis είναι μια ανακοίνωση την οποία μπορείτε να βρείτε πάρα πολύ εύκολα.

Η ουσία, όμως, του ζητήματος είναι ότι πρέπει εκτός από τη Novartis να ασχοληθείτε και με τα σκάνδαλα της δικής σας διακυβέρνησης. Και δεν μιλώ μόνο για τα σκάνδαλα της προηγούμενης διακυβέρνησης. Να μας αφήσετε να καλέσουμε όλους τους μάρτυρες που πρέπει να καλέσουμε και όχι όπως στην περίπτωση του κ. Τριαντόπουλου, τον οποίο η κυβερνητική Πλειοψηφία έστειλε με ποινικό αδίκημα σε Προανακριτική, εν τέλει, που δεν μας αφήσατε καν να τον καλέσουμε στην Εξεταστική Επιτροπή. Και φυσικά, να μην απεργάζεστε όλα αυτά τα οποία απεργαστήκατε μεταμεσονύκτια 30 Ιουλίου το βράδυ, με επιστολικές ψήφους…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Χρηστίδη.

**ΠΑΥΛΟΣ ΧΡΗΣΤΙΔΗΣ:** Κλείνω, κύριε Πρόεδρε και λέω ότι το πιο εύκολο για έναν Κοινοβουλευτικό Εκπρόσωπο και το γνωρίζετε με την εμπειρία σας είναι να αρχίσει να λέει ότι η Νέα Δημοκρατία είναι το κόμμα της Ferrari και της Porsche. Διότι ο κ. Γεωργιάδης -μπορείτε να τοποθετηθείτε και για αυτόν, κύριε Λαζαρίδη- βγήκε πριν από έναν μήνα και επέπληξε όλους εκείνους οι οποίοι έλεγαν ότι το γνωστό στέλεχος της Νέας Δημοκρατίας -που σήμερα με το τεκμήριο της αθωότητας έχουν δεσμευτεί όλα του τα περιουσιακά στοιχεία- δέχτηκε προπαγάνδα και πλήγμα και ζητούσε από όσους έκαναν κριτική να πάρουν πίσω την κριτική τους.

Εύχομαι και ελπίζω να πείτε μια κουβέντα και για τη συγκεκριμένη κυρία και για όλους τους υπόλοιπους οι οποίοι εμπλέκονται σε αυτό το σκάνδαλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα ο κύριος Υπουργός έχει τον λόγο και ολοκληρώνουμε τη διαδικασία.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Θα ήθελα να τοποθετηθώ, κατ’ αρχάς, για τα ζητήματα της υγείας, που, έτσι και αλλιώς, η συνεδρίαση σήμερα σε αυτά είναι αφιερωμένη. Άκουσα προηγουμένως και τον κ. Γιαννούλη και τους εκπροσώπους του ΠΑΣΟΚ.

Είμαι γιατρός του Εθνικού Συστήματος Υγείας και τα τελευταία είκοσι χρόνια κυρίως η πλευρά της Αντιπολίτευσης, αλλά και όταν κυβέρνησαν τι λένε;

Εγώ θα κάνω ευθέως την ερώτηση, κύριε Γιαννούλη, που μιλάτε πάρα πολλές φορές με ένα βαθυστόχαστο ύφος, που μας μεταφέρετε κάποια αλήθεια που εμείς δεν γνωρίζουμε: Ποια είναι η δική σας πρόταση αυτή τη στιγμή; Ποια είναι η πρόταση;

Η πρόταση του ΣΥΡΙΖΑ για την υγεία ποια είναι; Λέτε δύο πράγματα τα οποία δύο πράγματα όποιος τα ψάξει εδώ και είκοσι-τριάντα χρόνια είναι τα ίδια, γιατί δεν έχετε κανένα σχέδιο για την υγεία.

**ΧΡΗΣΤΟΣ ΓΙΑΝΝΟΥΛΗΣ:** Σοβαρά;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Τα δύο αυτά πράγματα είναι να αυξηθούν το ποσοστό των δαπανών για την υγεία. Να σας το εγώ, γιατί είμαι πάρα πολλά χρόνια και εγώ αυτό κάνω, αυτή είναι η εξειδίκευσή μου: Θα συμφωνήσω σε αυτό. Αν πρέπει να ανοίξουμε τον πολιτικό διάλογο -και εδώ είναι Κοινοβούλιο, εδώ είναι η Βουλή και εδώ είναι που πρέπει να γίνει αυτός ο διάλογος- πρέπει να αναρωτηθούμε από πού πρέπει να μειώσουμε τις δαπάνες, έτσι ώστε η χώρα μας εκεί που είναι χαμηλότερα στην υγεία από τον μέσο ευρωπαϊκό όρο να φτάσει τον μέσο ευρωπαϊκό όρο. Για να είμαστε χαμηλότερα, σημαίνει ότι κάπου αλλού είμαστε υψηλότερα. Για αυτό καλό θα είναι ειδικά στο Κοινοβούλιο να κάνουμε αυτή τη συζήτηση.

Και το δεύτερο είναι το θέμα του προσωπικού και με αυτό θα αρχίσω τη σημερινή τοποθέτησή μου, για να βάζουμε λίγο τα πράγματα στη σειρά και να μην κάνουμε αυτό που πολύ εύκολα κάνετε και το κάνετε και με ένα βαθυστόχαστο ύφος, αναλύοντας την περιπτωσιολογία και επενδύοντας σε κάποια συγκεκριμένα περιστατικά.

Έχουμε αυτή τη στιγμή…

**ΧΡΗΣΤΟΣ ΓΙΑΝΝΟΥΛΗΣ:** Με ρωτάτε;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Γιαννούλη, αρνείστε τα στοιχεία για το περισσότερο προσωπικό που είχε το Εθνικό Σύστημα Υγείας, ναι ή όχι; Έχουμε τους περισσότερους γιατρούς; Χίλιους τριακόσιους περισσότερους γιατρούς. Σας δίνω λίγο τους αριθμούς. Αν δεν τους ξέρετε, καλό είναι να τους εντάξετε στη δική σας ρητορική, έτσι ώστε να ξέρετε πώς θα τοποθετείστε.

Έχουμε τους περισσότερους νοσηλευτές. Τους έχουμε, τέσσερις χιλιάδες πεντακόσιους νοσηλευτές περισσότερους, από τη στιγμή που έχουμε τα επίσημα στοιχεία. Ξέρετε πόσο…

**ΧΡΗΣΤΟΣ ΓΙΑΝΝΟΥΛΗΣ:** Αυτό που κάνετε δεν είναι κοινοβουλευτικό.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ρωτάω τον ΣΥΡΙΖΑ. Αναφερθήκατε στην ανακοίνωση…

**ΧΡΗΣΤΟΣ ΓΙΑΝΝΟΥΛΗΣ:** Είστε εξωκοινοβουλευτικός. Σεβαστείτε τους κοινοβουλευτικούς.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Απαντάω στην ομιλία σας, κύριε Γιαννούλη.

Αναφερθήκατε στην ανακοίνωση της ΠΟΕΔΗΝ. Η ανακοίνωση της ΠΟΕΔΗΝ, η οποία βγήκε για την Έκθεση της Θεσσαλονίκης...

**ΧΡΗΣΤΟΣ ΓΙΑΝΝΟΥΛΗΣ:** Έρευνα.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Εγώ σας δίνω κάποια στοιχεία. Ακόμα και σε αυτή την ανακοίνωσή της η ΠΟΕΔΗΝ μιλάει για χρόνους αναμονής, που θα έρθουμε να δούμε τι σημαίνει μείωση των χρόνων αναμονής και το τι επιτεύχθηκε αυτά τα χρόνια. Έχουμε περισσότερους γιατρούς στη Θεσσαλονίκη; Το Νοσοκομείο «ΑΧΕΠΑ», το Νοσοκομείο «Θεαγένειο» έχει περισσότερους γιατρούς; Η Θεσσαλονίκη, η περιοχή που είναι η αναφορά της ανακοίνωσης της ΠΟΕΔΗΝ -γι’ αυτό σας απαντώ με στοιχεία ένα-ένα- έχει περισσότερους γιατρούς σε σχέση με το παρελθόν. Και ξέρετε γιατί; Διότι -και αυτό φαίνεται και στην τελευταία προκήρυξη που έχουμε κάνει στην Αττική- από τις διακόσιες σαράντα έξι θέσεις, που αρκετές εδώ και δεκαπέντε χρόνια, ακόμη και θέσεις σε μεγάλα νοσοκομεία της χώρας, στον «Ευαγγελισμό», έμειναν άγονες χωρίς κανένα υποψήφιο, καλύφθηκαν οι διακόσιες σαράντα τέσσερις.

Έχει αλλάξει. Δεν έχουν λυθεί όλα τα προβλήματα και σε κανένα σύστημα δεν έχουν λυθεί τα προβλήματα, αλλά δεν μπορεί να μην τίθεται στον δημόσιο διάλογο η προσπάθεια και το αποτέλεσμα που έχει φέρει. Οι γιατροί έχουν αύξηση στους μισθούς τους 25%, εκτός αν το αμφισβητείτε αυτό, έχουμε οριζόντια φορολόγηση εφημεριών 22% και έχουμε το κίνητρο στις άγονες περιοχές. Φτάνει τα 600 ευρώ τον μήνα σε κάποιες ειδικότητες.

Αυτό δεν μπορεί να παραγνωρίζεται. Δεν μπορεί να γίνεται δημόσιος διάλογος με την ισοπέδωση όλων και γι’ αυτό σας δίνω τα στοιχεία. Δίνω τα στοιχεία για τη δική σας χρήση έτσι ώστε να μπορέσετε να χτίσετε τη δική σας πολιτική θέση πέρα από αυτό και με βάση τα στοιχεία, για να μπορούμε να μιλάμε με τους ίδιους αριθμούς.

Άρα, στο προσωπικό έχει γίνει μια σαφή στόχευση, όπως και για τις παραιτήσεις, γιατί άκουσα ότι πάρα πολλοί φεύγουν στο εξωτερικό. Έχει ανακοπεί. Είχαμε τη δημιουργία της κρίσης από το 2009 μέχρι το 2019 -και δεν υπάρχει μομφή σε κανέναν, ήταν η κρίση στη χώρα- που οι νέοι γιατροί έφευγαν. Φτάσαμε να έχουμε από τις δέκα χιλιάδες θέσεις ειδικευομένων επτάμισι χιλιάδες θέσεις. Αυτή τη στιγμή καλύπτουμε τις θέσεις των ειδικευόμενων στα νοσοκομεία και έχουμε τον μικρότερο αριθμό παραιτήσεων Ιανουάριο-Μάιο που είχαμε ποτέ στο Εθνικό Σύστημα Υγείας, γιατί, στα πλαίσια των οικονομικών δυνατοτήτων της χώρας, έχουμε αλλάξει…

**ΧΡΗΣΤΟΣ ΓΙΑΝΝΟΥΛΗΣ:** Σαράντα πέντε σε έναν μήνα.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αυτό είναι λάθος που κάνετε, γιατί βάζετε…

**ΧΡΗΣΤΟΣ ΓΙΑΝΝΟΥΛΗΣ:** Έτσι είναι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όχι, όχι.

**ΧΡΗΣΤΟΣ ΓΙΑΝΝΟΥΛΗΣ:** Τι όχι και όχι!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Βάζετε στις παραιτήσεις έναν που φεύγει από ένα νοσοκομείο και πάει σε ένα άλλο νοσοκομείο του ΕΣΥ.

**ΧΡΗΣΤΟΣ ΓΙΑΝΝΟΥΛΗΣ:** ΟΑΣΑ μισθοί.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ένας που φεύγει ένας που φεύγει από ένα νοσοκομείο και πάει σε ένα άλλο νοσοκομείο.

Πάμε στα οικονομικά του συστήματος υγείας. Ανέφερε ο κ. Λαζαρίδης προηγουμένως και σας είπε τους αριθμούς.

**ΧΡΗΣΤΟΣ ΓΙΑΝΝΟΥΛΗΣ:** Ποιους αριθμούς;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Έχει αυξηθεί ο προϋπολογισμός της υγείας; Μου είπατε προηγουμένως να μην αφαιρούμε το 2019 με το 2023. Ξέρετε πόσο έχει αυξηθεί η προϋπολογισμός από το 2024 στο 2025; Κατά 25% σε αυτή την Κυβέρνηση.

**ΧΡΗΣΤΟΣ ΓΙΑΝΝΟΥΛΗΣ:** Οι υπηρεσίες υγείας έχουν βελτιωθεί;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Έχουμε μια σταδιακή συνεχόμενη αύξηση από έτος σε έτος. Εφαρμόστηκαν στα νοσοκομεία τα DRG; Ξέρετε πότε ψήφισε η χώρα τα DRG; Γνωρίζετε τι είναι DRG και τι σημαίνουν τα DRG στα νοσοκομεία; Έχουν τα νοσοκομεία προϋπολογισμό στις 10 Ιανουαρίου; Έχουν κλείσει τα νοσοκομεία χωρίς να έχουν ζητήσει επιπλέον χρήματα, όπως ήταν παραδοσιακά;

Θα συμφωνήσετε, κύριε Τσίμαρη. Τα τελευταία τριάντα χρόνια, εκτός από κάποια χρόνια που ήταν η Τρόικα στη χώρα, τα νοσοκομεία ζητούσαν Αύγουστο και Σεπτέμβριο έξτρα χρηματοδότηση από το Υπουργείο Οικονομικών. Έκλεισε το 2024 χωρίς να έχει γίνει αυτό; Και για να γίνει αυτό, σημαίνει ότι χιλιάδες άνθρωποι, ο μηχανισμός του Υπουργείου Υγείας, οι διοικητές των νοσοκομείων κατάφεραν να λειτουργήσουν εντός προϋπολογισμού, που σε αυτή τη χώρα δεν ήταν κεκτημένο.

Στα έδρανα βλέπω γιατρούς, βλέπω συναδέλφους. Δεν ήταν κεκτημένο. Τον Αύγουστο και τον Σεπτέμβριο, τα νοσοκομεία έρχονταν και ζητούσαν 200-300 εκατομμύρια.

Επιτεύχθηκε αυτό; Επιτεύχθηκε. Δηλαδή αλλάζει η οικονομική διαχείριση των νοσοκομείων; Ναι, αλλάζει. Ξέρει τα φάρμακα στα νοσοκομεία αυτή τη στιγμή; Δεν υπήρχε αυτό προηγουμένως. Πόσες φορές ακουγόταν σε αυτό το Κοινοβούλιο αυτό; Ο Υπουργός ή ο Διοικητής του νοσοκομείου ή η ΕΚΑΠΥ μπορεί να ξέρει ποιο φάρμακο και πού και πόσα φάρμακα παραγγέλθηκαν εχθές. Αυτό δεν είναι κεκτημένο στη χώρα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μετά δεν υπάρχει περίπτωση να μην μου δώσετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δεν μπορεί να παραγνωρίζετε και να λέτε ότι δεν έχει συμβεί τίποτα, γιατί έτσι, αν θέλετε, είμαι ο πρώτος που θα σας καλέσω για να κάνουμε συναίνεση και να αποφασίσουμε να προχωρήσουμε πέντε ή δέκα πράγματα μπροστά. Αλλά για να το κάνουμε αυτό, πρέπει να έρθουμε και να δούμε πού είμαστε, πού θέλουμε να πάμε και πώς θα πάμε. Αυτό είναι πάρα πολύ βασικό.

Θα πω κάτι για τα απογευματινά χειρουργεία. Μάλλον δεν θα πω για τα απογευματινά, αλλά θα μιλήσω για την αύξηση των χειρουργείων.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, είναι 1.500 σε εκκρεμότητα στη Θεσσαλονίκη.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Γίνεται πάρα πολλές φορές λόγος για το αν εμείς είμαστε υπέρ του δημόσιου και δωρεάν χαρακτήρα του συστήματος υγείας. Ξέρετε ποιος το λέει αυτό; Εσείς μπορείτε να λέτε «α» και εγώ μπορεί να λέω «β». Ξέρετε ποιος θα μας το λύσει αυτό; Η ενίσχυση του συστήματος, η οικονομική ενίσχυση του συστήματος, η ενίσχυση του προσωπικού και το τι καταφέρνει να κάνει το σύστημα.

Όταν ένα εθνικό σύστημα υγείας -και δεν αναφέρομαι στο ’19, κάνω τη σύγκριση 2024 με 2025- έχει αύξηση στα χειρουργεία 13%, αυτό μην νομίζετε ότι είναι απλοί αριθμοί. Να σας πω ότι το 13% είναι 50.000 περισσότεροι ασθενείς. Το ΕΣΥ έχει καταφέρει να χειρουργήσει περισσότερους από την προηγούμενη χρονιά, του 2024 στο 2025. Αυτοί οι 50.000 ασθενείς, είναι 50.000 ασθενείς που δεν περιμένουν να χειρουργηθούν, που δεν τους στέλνουμε στα ιδιωτικά, αυτοί οι 50.000 ασθενείς, η συντριπτική τους πλειοψηφία, έγιναν στην αύξηση του τακτικού πρωινού ωραρίου. Για να γίνει η αύξηση του τακτικού πρωινού ωραρίου, σημαίνει ότι ανοίξαμε περισσότερες κλινικές αίθουσες, σημαίνει ότι έχουμε περισσότερους αναισθησιολόγους, ότι έχουμε περισσότερες νοσηλεύτριες.

Θέλετε να αμφισβητήσετε τι; Θέλετε να αμφισβητήσετε ότι έχουμε χειρουργήσει 50.000 περισσότερους ασθενείς σε σχέση με την περσινή χρονιά; Θέλετε να αμφισβητήσετε ότι έχουν μειωθεί οι αναμονές; Αυτό δεν μπορεί να παραγνωρίζεται.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, μην ρωτάτε. Ο Πρόεδρος σας καλύπτει και δεν μπορώ να σας απαντήσω. Μην με ρωτάτε. Είστε τυχερός για το Προεδρείο…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ρωτάω ρητορικά γιατί αυτά είναι στοιχεία. Σας δίνω στοιχεία τα οποία προφανώς δεν μπορείτε να αμφισβητήσετε και τα οποία θα σας βοηθήσουν στο να διαμορφώσετε μια πρόταση την οποία δεν έχετε. Αυτό είναι εξαιρετικά σημαντικό για να αντιληφθείτε τα στοιχεία, για να αντιληφθείτε πού ήταν το σύστημα, πού πάει το σύστημα και πώς πάει το σύστημα.

**ΧΡΗΣΤΟΣ ΓΙΑΝΝΟΥΛΗΣ:** Λέτε υπερβολές και ψέματα, αλλά δεν μπορώ να σας απαντήσω…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα κλείσω και θα σας πω λίγο για τα θέματα του ΕΚΑΒ, γιατί έγινε πολύς λόγος για το Κέντρο Υγείας Αίγινας.

**ΧΡΗΣΤΟΣ ΓΙΑΝΝΟΥΛΗΣ:** Για το φαρμακείο δεν μου λέτε, για τον ΕΟΠΥΥ.

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Είπαμε, αλλά θα σας πω και για το φαρμακείο.

**ΧΡΗΣΤΟΣ ΓΙΑΝΝΟΥΛΗΣ:** Έχετε εικόνα τώρα για τον ΕΟΠΥΥ;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Για το Κέντρο Υγείας Αίγινας είναι ένα περιστατικό το οποίο δεν περιποιεί τιμή. Το είπα από την πρώτη στιγμή. Το ΕΚΑΒ από τους 3.600 εργαζόμενους είναι αυτή τη στιγμή στους 4.400. Είναι 800 άτομα προσωπικό περισσότερα στο ΕΚΑΒ. Αυτό είναι 20% αύξηση στο προσωπικό, και είναι περίπου 12% αύξηση στο ΕΚΑΒ. Έχουμε πάρει μέτρα για τις απομακρυσμένες και νησιωτικές περιοχές. Θα σας φέρω τη Χαλκιδική ως παράδειγμα. Ξέρετε κάτι; Δεν φτάνουν τα λόγια.

**ΧΡΗΣΤΟΣ ΓΙΑΝΝΟΥΛΗΣ:** Στην οικογένεια της γυναίκας πείτε το.

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Εγώ σας είπα ότι δεν έχουμε λύσει όλα τα προβλήματα.

**ΧΡΗΣΤΟΣ ΓΙΑΝΝΟΥΛΗΣ:** Εδώ πεθαίνει κόσμος. Η γυναίκα πέθανε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όταν στη Χαλκιδική είχαμε τρεις βάσεις και αυτή τη στιγμή είναι επτά βάσεις και τέσσερις μηχανές, σημαίνει αυτό το πράγμα ότι αντί το ασθενοφόρο να κάνει μία ώρα, κάνει δεκαπέντε λεπτά. Αν το έχουμε λύσει αυτό παντού; Όχι, δεν το έχουμε λύσει.

**ΧΡΗΣΤΟΣ ΓΙΑΝΝΟΥΛΗΣ:** Μπράβο σας!

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Μην συγχίζεστε.

**ΧΡΗΣΤΟΣ ΓΙΑΝΝΟΥΛΗΣ:** Δεν συγχίζομαι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας λέω τα στοιχεία και το πόσο έχουν βελτιωθεί.

Κλείνω με τα φάρμακα, γιατί μου το αναφέρατε. Διαφωνείτε με την κατ’ οίκον παράδοση;

**ΧΡΗΣΤΟΣ ΓΙΑΝΝΟΥΛΗΣ:** Καλά, είστε με τα καλά σας!

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Όχι, πέστε το εδώ. Διαφωνείτε με την κατ’ οίκον παράδοση;

**ΧΡΗΣΤΟΣ ΓΙΑΝΝΟΥΛΗΣ:** Είστε σοβαρός;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αυτό που περιγράψατε, είναι αυτό που λύνουμε.

**ΧΡΗΣΤΟΣ ΓΙΑΝΝΟΥΛΗΣ:** Σας είπα «μπράβο» για τα φαρμακεία…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αυτό που περιγράφουμε τώρα, είναι αυτό που λύνουμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Κωνσταντινόπουλε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό προβλέπει η διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Είναι διαδικασία αυτό; Προστατέψτε τον, αλλά όχι έτσι, τόσο προκλητικά

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αυτή τη στιγμή αντί ο πολίτης να περιμένει στη σειρά στο φαρμακείο, μπορεί να παραγγείλει τα φάρμακα στο σπίτι, μπορεί να παραγγείλει τα φάρμακα στο νοσοκομείο, και δεν έχει καμία σχέση με αυτό που ήταν πριν έναν χρόνο. Άρα, θα πρέπει να τοποθετηθείτε ξεκάθαρα. Διαφωνείτε, ναι ή όχι, με την κατ’ οίκον παράδοση;

**ΧΡΗΣΤΟΣ ΓΙΑΝΝΟΥΛΗΣ:** Σε απλά ελληνικά…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Λέω και κάτι για τις συμφωνίες της χώρας. Και να το εξηγήσουμε λίγο. Στη Συμφωνία Τροποποίησης της Συμφωνίας με την Κύπρο, βασικός της λόγος είναι -γιατί βλέπω συναδέλφους στο ακροατήριο- ο εξής. Όταν το 1987 έγινε αυτό το μνημόνιο συνεργασίας μεταξύ Ελλάδας και Κύπρου αναφερόταν στην ειδικότητα. Έκτοτε έχουμε τις εξειδικεύσεις. Η Κύπρος έχει ένα σύστημα που δεν έχει κεντρικό συμβούλιο υγείας, και ακόμη οποιαδήποτε κλινική -γιατί άκουσα κάτι για ιδιωτικά προηγουμένως- θέλει να αναγνωρίσει έστω χρόνο ειδικότητας, θα πρέπει να περάσει από το δικό μας κεντρικό συμβούλιο υγείας.

Μην βρίσκουμε δράκους εκεί που δεν υπάρχουν. Η αλλαγή του μνημονίου είναι γιατί έπρεπε να προστεθεί η εξειδίκευση, που πριν από σαράντα χρόνια δεν υπήρχε. Όσο για τη συμφωνία της Ελλάδας με την Αίγυπτο αυτό που μπορώ να πω είναι ότι προσφέρει μόνο θετικά. Είναι κάτι το οποίο ισχυροποιεί τη χώρα, και ισχυροποιεί τη χώρα και στον τομέα της υγείας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ να μου δώσετε τον λόγο. Μην παραβιάσετε τον Κανονισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς τον παραβιάζετε.

**ΧΡΗΣΤΟΣ ΓΙΑΝΝΟΥΛΗΣ:** Ζητώ τον λόγο επί προσωπικού. Είναι απροκάλυπτη η εύνοια προς τον Υπουργό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμων του Υπουργείου Υγείας: 1) «Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης» και 2) «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας» και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου «Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης. |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, το σχέδιο νόμου του Υπουργείου Υγείας «Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |
| --- |
| Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |

 |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, το σχέδιο νόμου του Υπουργείου Υγείας «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 13:11΄ λύεται η συνεδρίαση για αύριο, ημέρα Τετάρτη 17 Σεπτεμβρίου 2025 και ώρα 09:00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**